User:B9 hummingbird hovering/Beacon of Certainty by Mipham/Unicode

༄༅། །ངེས་ཤེས་རིན་པོ་ཆེའི་སྒྲོན་མེ་བཞུགས་སོ། ། ༄༅། །གང་ཡིད་ཐེ་ཚོམ་དྲྭ་བའི་སྦུབས་འཐུམས་པ། །འབྱེད་བྱེད་འཇམ་དཔལ་རྡོ་རྗེའི་མར་མེ་ནི། །སྙིང་ལ་ངེས་ཤེས་ཟབ་མོའི་ཚུལ་འཇུག་པ། །ལམ་བཟང་མཐོང་བའི་མིག་དེར་བདག་ཀྱང་དད། །ཀྱེ་མ་ཟབ་མོའི་གནས་ལུགས་ལ། །སྦྱོར་བྱེད་ངེས་ཤེས་རིན་པོ་ཆེ། །ཁྱོད་མེད་པས་ན་སྲིད་པ་འདིར། །སྒྱུ་མའི་རྒྱར་ནི་འཐུམས་ཤིང་རྨོངས། །གཞི་ལམ་འབྲས་བུའི་ཆོས་རྣམས་ལ། །ངེས་པས་ཡིད་ཆེས་འདྲོང་བ་དང༌། །ཐོས་པས་དད་པར་བྱེད་པ་གཉིས། །ལམ་དང་དེ་ཡི་གཟུགས་བརྙན་བཞིན། །རྨད་བྱུང་ཆོས་ཀྱི་ཟླ་བའི་གྲགས་པ་ནི། །ལེགས་བཤད་གསུང་གི་འོད་དང་ཆབ་ཅིག་པར། །ཐུབ་བསྟན་ལྷ་ལམ་ཡངས་པོར་ཤར་བ་ཡིས། །ཐེ་ཚོམ་མུན་པ་ཐིབས་པོ་རྣམ་པར་འཇོམས། །ཐ་སྙད་དཔྱོད་པའི་ཚད་མ་ཡིས། །བླང་དོར་འཇུག་ལྡོག་མི་ནོར་ཞིང༌། །ཁྱད་པར་བསྟན་དང་སྟོན་པ་ལ། །ཡིད་ཆེས་རྙེད་པའི་སྒོ་གཅིག་པུ། །ཚད་མའི་གཞུང་དང་གནས་ལུགས་དོན། །གཏན་འབེབས་དོན་དམ་རིག་ཤེས་ཀྱི། །ཚད་མ་དྲི་མེད་གསལ་བྱེད་པ། །ཐེག་མཆོག་དབུ་མ་རྣམ་པ་གཉིས། །ལེགས་པར་སྦྱངས་པའི་བློ་མིག་ཟུང༌། །བགྲད་དེ་སྟོན་པས་བསྟན་པའི་ལམ། །དེར་ནི་གཞན་དྲིང་མི་འཇོག་པར། །ཡང་དག་ཞུགས་པ་དེ་ལ་བསྔགས། །དེ་ལྟར་སེམས་པའི་དྲང་སྲོང་ལ། །ཐོལ་བྱུང་ལྡོམ་བུ་པ་ཞིག་གིས། །རྟོག་གེའི་བརྒལ་བརྟག་བྱ་བའི་ཕྱིར། །དྲི་བ་བདུན་པོ་འདི་ལྟར་དྲིས། །གཞན་གྱི་རྗེས་སུ་ཟློས་ལ་མཁས་པས་ཅི། །རང་གི་རྣམ་པར་དཔྱོད་པ་བག་ཕོབ་ལ། །དྲིས་པའི་ལན་འདི་ཉེ་བར་ལྡོན་མཛོད་དང༌། །ནང་གི་རྣམ་དཔྱོད་མཐོང་བ་བཞིན་དུ་གསལ། །མང་ཐོས་སྣ་ཞགས་རིང་དུ་བརྐྱངས་ན་ཡང༌། །ཁྲོན་པའི་ཆུ་ལྟར་ཟབ་པའི་ཆོས་ཀྱི་ཆུ། །མ་མྱོང་ད་དུང་མཁས་པའི་གྲགས་པ་ལ། །རེ་བ་རིགས་ངན་བཙུན་མོར་ཆགས་དང་འདྲ། །ལྟ་བ་དགག་གཉིས་གང་ལྟར་སྨྲ། །ཉན་རང་བདག་མེད་གཉིས་རྟོགས་སམ། །མཉམ་བཞག་འཛིན་སྟངས་ཡོད་དམ་མེད། །དཔྱད་ནས་བསྒོམ་མམ་བཞག་ནས་བསྒོམ། །བདེན་པ་གཉིས་ལས་གང་ཞིག་གཙོ། །མི་གཅིག་མཐུན་སྣང་བལྟ་བྱ་གང༌། །དབུ་མར་ཁས་ལེན་ཡོད་དམ་མེད། །དེ་སྐད་སྟོང་ཉིད་ལས་བརྩམས་པའི། །ཟབ་མོའི་དྲི་བ་བདུན་པོ་འདིར། །ལུང་དང་འགལ་བ་མེད་བཞིན་དུ། །རིགས་པས་གྲུབ་པའི་ལན་ཐོངས་ཤིག །རྟོག་གེའི་ཚིག་ཕྲེང་ཚེར་མའི་མདུང༌། །འབུམ་གྱིས་བསྣུན་ཀྱང་མི་ཕིག་པ། །ཆེ་རྣམས་རྨོངས་པའི་དཀའ་གནད་ལ། །སྨྲ་བའི་ལྗགས་རིང་གློག་བཞིན་སྐྱོངས། །དེ་ལྟར་བློ་གྲོས་ཀྱིས་བསྐུལ་ངག་གི་རླུང༌། །ཆུང་ངུར་གཡོས་པ་དེས་ཀྱང་དྲང་སྲོང་སྙིང༌། །དུས་མཐའི་རླུང་གིས་རི་བཞིན་བསྒུལ་གྱུར་ནས། །མི་སྨྲའི་བརྟུལ་ཞུགས་དལ་གཅིག་བཟུང་བའི་མཐར། །ཀྱེ་མ་བརྒྱ་ཕྲག་དཀའ་བའི་ཁུར་བསྟེན་ཅིང༌། །ཡང་དང་ཡང་དཔྱད་བློ་གྲོས་རྣོན་པོའི་མེ། །རྒྱུད་མར་ཆེས་ཆེར་སྦར་བ་དེས་ཀྱང་འདི། །སྐྱོན་བྲལ་ཁམས་སུ་བསྒྲུབ་པར་མ་ནུས་ན། །ལྷན་སྐྱེས་སྤོབས་པའི་བློ་ནུས་ཞན་གྱུར་ཅིང༌། །ཡུན་རིང་སྦྱང་བའི་ཁུར་ཀྱང་མ་བཟུང་བ། །དམན་པ་བདག་གིས་སྨྲ་བ་ག་ལ་ཞེས། །འཇམ་པའི་དབྱངས་ལ་གདུང་བའི་ཤུགས་ཀྱིས་བོས། །དེ་ཚེ་དེ་ཡི་མཐུ་ལས་ཡིན་སྙམ་པའི། །ཡིད་ལ་ཐོ་རངས་དུས་ཀྱི་སྣང་བ་ལྟར། །སྤོབས་པའི་གོ་སྐབས་ཅུང་ཟད་ཐོབ་པའི་འཕྲལ། །ལེགས་གསུངས་དོན་བཞིན་རིགས་པས་དཔྱད་དེ་སྨྲས། ༈ །དགེ་ལྡན་ལྟ་བ་མེད་དགག་ཟེར། །གཞན་རྣམས་མ་ཡིན་དགག་ཏུ་སྨྲ། །སྔ་འགྱུར་རང་ལུགས་གང་ཞེ་ན། །ཟུང་འཇུག་ཡེ་ཤེས་ཆེན་པོའི་ངོར། །མེད་ཅེས་དགག་བྱ་བཀག་ཤུལ་གྱི། །མེད་རྐྱང་དང་ནི་མ་ཡིན་ཞེས། །བཀག་ཤུལ་ཆོས་གཞན་ཅི་ཞིག་འཕེན། །དེ་གཉིས་བློ་ཡིས་བརྟག་པ་ཙམ། །དོན་ལ་གཉིས་ཀར་ཁས་མི་ལེན། །དགག་སྒྲུབ་གཉིས་དང་བྲལ་བ་ཡི། །བློ་འདས་གདོད་མའི་ཆོས་ཉིད་ཡིན། །སྟོང་ཚུལ་ཁོ་ནར་བསམ་ནས་ནི། །དྲི་ན་མེད་དགག་ཉིད་ཡིན་ཏེ། །འཕགས་ཡུལ་དཔལ་ལྡན་ཟླ་བ་དང༌། །བོད་ན་རོང་ཟོམ་ཆོས་བཟང་གཉིས། །དགོངས་པ་གཅིག་དང་དབྱངས་གཅིག་གིས། །ཀ་དག་སྟོང་པ་ཆེན་པོ་བསྒྲུབས། །ཆོས་འདི་ཀ་ནས་དག་པའམ། །གདོད་ནས་རང་བཞིན་མེད་པའི་ཕྱིར། །བདེན་པ་གཉིས་ཆར་མ་སྐྱེས་པས། །མེད་ཅེས་བརྗོད་ལ་ཅི་ཞིག་ཚོམ། །ཀ་བ་ཀ་ནས་དག་པ་ཡི། །ཤུལ་ན་མི་སྟོང་ཅུང་ཟད་མེད། །ཀ་བ་མེད་ཅེས་མ་བཀག་ན། །ཀ་བ་མིན་ཞེས་ཅི་ཞིག་ཡིན། །ཀ་བ་ཁེག་པའི་སྟོང་པ་དང༌། །ཤུལ་ན་ལུས་པའི་སྣང་བ་ཞིག །སྟོང་དང་མི་སྟོང་ཟུང་འཇུག་ཏུ། །མི་རུང་སྲད་བུ་བསྒྲིལ་བ་བཞིན། །ཀ་བ་ཀ་བས་མི་སྟོང་དང༌། །ཆོས་ཉིད་ཀ་བས་སྟོང་ངོ་ཞེས། །སྟོང་གཞི་བཞག་ནས་གཞན་སྟོང་པ། །ཚིག་དང་དོན་གྱི་གཞན་སྟོང་གཉིས། །ཨེ་མ་དེས་དེ་མ་སྟོང་ན། །སྟོང་གཞི་མི་སྟོང་ལྷག་མར་ལུས། །གཟུགས་ནི་གཟུགས་ཀྱིས་སྟོང་ངོ་ཞེས། །ལུང་དོན་རིགས་པར་བཅས་ལས་འགལ། །ཀ་བ་ཀ་བའི་བདེན་གྲུབ་གཉིས། །གཅིག་ན་གཅིག་ཁེག་གཅིག་ཀྱང་ཁེག །གཞན་ན་ཀ་བ་མ་ཡིན་པའི། །བདེན་གྲུབ་ཁེག་ཀྱང་ཀ་བ་ནི། །གང་གིས་མི་སྟོང་དཔྱད་བཟོད་འགྱུར། །བདེན་གྲུབ་ཡོད་མ་མྱོང་བའི་ཕྱིར། །གཅིག་དང་ཐ་དད་མི་དགོས་ན། །བདེན་གྲུབ་མེད་ཀྱང་སོ་སྐྱེའི་ངོར། །བུམ་པ་བདེན་པར་འཛིན་པའི་ཕྱིར། །མི་སྟོང་བུམ་པའི་ཕ་རོལ་ན། །བདེན་པར་གྲུབ་རྒྱུ་སུ་ཞིག་ཡིན། །དགག་བྱའི་སྣང་ཚུལ་ངེས་སོ་ལོ། །བདེན་གྲུབ་སོགས་ཀྱི་ཁྱད་པར་གང༌། །དགག་བྱར་སྦྱར་ནས་སྟོན་པ་ནི། །རང་རྒྱུད་གཞུང་ལ་གྲགས་མོད་ཀྱང༌། །དོན་དམ་དཔྱོད་པའི་དབང་དུ་ན། །དེ་སྦྱར་བ་ལ་དགོས་པ་ཅི། །སྟོང་ན་ཀུན་རྫོབ་ཙམ་དུ་ཡང༌། །ཀ་བ་མེད་པ་ལྟར་སེམས་ནས། །ཚིག་འཁྲིའི་དོགས་པས་འདི་བྱས་ཀྱང༌། །ཚིག་འཁྲིའི་འགལ་བ་འདི་ལ་ཆེ། །ཀུན་རྫོབ་ཙམ་དུ་ཀ་བ་ནི། །ཡོད་ཅེས་བྱས་པས་མི་ཆོག་པར། །དེས་དེ་མི་སྟོང་ཅི་ལ་ཟེར། །དེ་གཉིས་དོན་གཅིག་ཡིན་ཟེར་ན། །མ་ཡིན་ཀ་བ་ཡོད་ཅེས་དང༌། །ཀ་བར་ཀ་བ་ཡོད་ཅེས་པ། །མི་མཚུངས་ཕྱི་མ་རྟེན་བརྟེན་པར། །དོན་གྱི་ཁས་བླངས་སོང་བ་བཞིན། །དོན་དམ་ཀ་བ་མི་དམིགས་ན། །ཀ་བ་ཀ་བས་མི་སྟོང་ཅི། །ཀུན་རྫོབ་ཀ་བ་ཀ་བས་ཞེས། །ལན་གཉིས་བརྗོད་པ་བརྡ་ལ་རྨོངས། །རང་ནི་རང་གིས་མི་སྟོང་ན། །རང་ཡོད་བཞིན་དུ་གཞན་གྱིས་སྟོང༌། །དགག་བྱ་གཞན་དུ་མེད་གྱུར་ན། །རང་གིས་མི་སྟོང་ཁས་ལེན་འགལ། །སྤྱིར་ན་གཞན་གྱིས་སྟོང་པ་དེས། །སྟོང་གོ་ངེས་པར་མི་ཆོད་དེ། །རྟ་ལ་བ་ལང་མ་གྲུབ་ཀྱང༌། །རྟ་དེ་སྟོང་པར་ག་ལ་ངེས། །རྟ་མཐོང་དེ་ཡིས་བ་ལང་ལ། །ཅི་ཞིག་ཕན་ཏེ་ཅི་ཞིག་གནོད། །དེ་ཕྱིར་མི་སྟོང་མྱང་འདས་དང༌། །འཁོར་བའང་ཆོས་དང་ཆོས་ཉིད་དུ། །མི་རུང་སྣང་སྟོང་ཟུང་འཇུག་དང༌། །སྲིད་ཞི་མཉམ་ཉིད་འདི་ལ་མེད། །ཆུ་ཟླ་ཟླ་བ་མིན་ནོ་ཞེས། །གནམ་ཟླས་སྟོང་དང་ཆུ་ཟླ་རང༌། །སྣང་དེ་ཟུང་འཇུག་ཡིན་ན་ཀོ །ཟུང་འཇུག་རྟོགས་པ་སུས་ཀྱང་སླ། །བ་ལང་རྟ་མིན་ཀུན་གྱིས་ཤེས། །བ་ལང་སྣང་བར་མངོན་སུམ་མཐོང༌། །དེ་རྟོགས་ངོ་མཚར་ཆེའོ་ཞེས། །བདག་ཉིད་ཆེན་པོས་ཇི་སྟེ་གསུངས། །དེས་ན་རང་གི་ལུགས་ལ་ནི། །ཆུ་ཟླ་བརྟགས་ན་ཆུ་ཟླ་ཉིད། །ཅུང་ཟད་མི་རྙེད་མེད་བཞིན་དུ། །ཆུ་ཟླ་སྣང་བར་མངོན་སུམ་ཚེ། །མེད་དགག་ཡིན་ཀྱང་སྣང་རུང་བ། །སྟོང་དང་ཡོད་པ་སོ་སྐྱེའི་བློར། །འགལ་ཡང་འདིར་ནི་མངོན་སུམ་དུ། །ཟུང་འཇུག་འདི་ལ་རྨད་བྱུང་ཞེས། །ངོ་མཚར་ཚིག་གིས་མཁས་རྣམས་བསྔགས། །སྟོང་པའི་ངོས་ནས་གཞལ་བ་ན། །མི་སྟོང་ཅུང་ཟད་ཡོད་མིན་ཕྱིར། །མེད་ཅེས་མཐའ་གཅིག་སྨྲར་བཏུབ་ཀྱང༌། །མེད་དེའི་མེད་ཚུགས་མ་ཤོར་བཞིན། །སྣང་བ་འགོག་མེད་ཉིད་དུ་ཤར། །སྣང་དེའི་སྣང་ཚུགས་མ་ཤོར་བཞིན། །གཞི་མེད་སྟོང་པ་ཆེན་པོར་གནས། །དེ་ལ་འདི་སྟོང་འདིས་སྟོང་དང༌། །འདི་སྣང་འདི་སྟོང་དབྱེ་བ་ཞིག །ནམ་ཡང་རྙེད་པ་མེད་པ་ལ། །ཁོ་ཐག་ནང་ནས་ཆོད་པའི་ཚེ། །དོན་ཚོལ་མཁན་པོ་དོན་མེད་པས། །ཡིད་ཆད་སྐྱེ་བ་མེད་ཀྱི་རྟིང༌། །ཡིད་བདེ་ཐོབ་པ་ངོ་མཚར་ཆེ། ༈ །འགའ་ཞིག་ཉན་རང་དགྲ་བཅོམ་པས། །ཆོས་ཀྱི་བདག་མེད་མ་རྟོགས་ཟེར། །ཕུང་པོར་ང་ཙམ་འཛིན་པའི་བདག །མ་ཁེག་དེ་སྲིད་དེའི་ནུས་པས། །ཉོན་མོངས་སྤོང་བ་མེད་པ་དང༌། །བདག་དེའང་ཕུང་པོ་ལ་བརྟེན་ནས། །བཏགས་ཙམ་ངར་འཛིན་ལྷན་སྐྱེས་ཀྱི། །ཡུལ་ཡིན་དེ་དང་བུམ་སོགས་ལ། །སྟོང་གཞིའི་དབྱེ་བ་མ་གཏོགས་པ། །སྟོང་ཚུལ་ཁྱད་པར་འགའ་མེད་དེ། །ཆོས་དང་གང་ཟག་སོ་སོར་ཡང༌། །རང་བཞིན་གྲུབ་པས་སྟོང་ཕྱིར་རོ། །དེ་ལྟར་ལུང་དང་རིགས་པས་ཀྱང༌། །མངོན་སུམ་གྲུབ་ལས་བརྒལ་ནས་སུ། །ཉན་རང་སྟོང་ཉིད་མ་རྟོགས་ཞེས། །སྨྲ་བ་དམ་བཅའ་ཙམ་དུ་ཟད། །དེ་ལ་ཁ་ཅིག་ཐལ་ཆེས་པས། །ཐེག་གསུམ་མཐོང་ལམ་གཅིག་པ་དང༌། །རྟོགས་པ་མཐོ་དམན་མེད་པར་འདོད། །ཤེར་ཕྱིན་སྔགས་སོགས་མདོ་རྒྱུད་གཞུང༌། །ཀུན་ཀྱང་དྲང་བའི་དོན་དུ་འགྲེལ། །དེ་ལ་དམན་ལམ་སྔོན་སོང་བའི། །ཐེག་ཆེན་མཐོང་ལམ་ཐོབ་སོགས་ཚེ། །སྤང་བྱ་ཅུང་ཟད་མེད་སོགས་སྐྱོན། །རིགས་པས་གནོད་པ་བཟློག་མེད་འབབ། །གཞན་ཡང་རྟོགས་བྱ་རྟོགས་གྱུར་ཀྱང༌། །སྤང་བྱ་སྤོང་བར་གྲོགས་དགོས་ཟེར། །མ་རྟོགས་རྟོགས་པར་ཁས་བླང་འགལ། །རྟོགས་ན་སྤང་བྱ་མི་སྤོང་འགལ། །ཉི་མ་ཤར་ཡང་མུན་པའི་དཔུང༌། །འཇོམས་པ་གཞན་ལ་ལྟོས་པ་མཚར། །ཁ་ཅིག་ཉན་རང་རང་རྒྱུད་ཀྱི། །ཕུང་པོ་ལྔ་པོ་སྟོང་རྟོགས་ཀྱང༌། །ཆོས་གཞན་བདག་མེད་མི་རྟོགས་ཟེར། །ཕུང་པོ་ལྔ་པོ་སྟོང་རྟོགས་ན། །འདུས་མ་བྱས་ཙམ་མ་གཏོགས་པའི། །མ་རྟོགས་དངོས་གཞན་ཅི་ཞིག་ཡོད། །དེས་ན་རང་ལུགས་གང་ཡིན་ན། །དཔལ་ལྡན་ཟླ་བའི་རང་འགྲེལ་ལས། །ཉོན་མོངས་སྤངས་ཕྱིར་ཉན་རང་ལ། །རྒྱལ་བས་གང་ཟག་བདག་མེད་དང༌། །ཤེས་སྒྲིབ་སྤངས་ཕྱིར་རྒྱལ་སྲས་ལ། །ཆོས་བདག་མེད་པ་རྫོགས་པར་བསྟན། །འོ་ན་ཉན་རང་གཉིས་པོ་ལ། །སྟོང་ཉིད་རྟོགས་པ་ཡོད་དོ་ཞེས། །སྨྲས་པ་ཇི་ལྟར་ཡིན་ཞེ་ན། །ཉན་རང་དེ་དག་ཀུན་ཉོན་ཙམ། །སྤངས་ཕྱིར་གང་ཟག་མེད་སྒོམ་གྱི། །ཆོས་ཀྱི་བདག་མེད་རྫོགས་པར་ནི། །སྒོམ་པ་མེད་ཅེས་གསུངས་པ་བཞིན། །ཀློང་ཆེན་རབ་འབྱམས་ཞལ་སྔ་ནས། །སྔོན་གྱི་སློབ་དཔོན་ཐམས་ཅད་ནི། །ཡོད་དང་མེད་ཅེས་རྩོད་ན་ཡང༌། །རང་བཞེད་སྔོན་གྱི་ཉན་རང་ལ། །ཅི་རིགས་སྣང་ཡང་དགྲ་བཅོམ་པ། །འཐོབ་ལ་ཕུང་པོར་འཛིན་པའི་བདག །སྟོང་པར་མ་རྟོགས་ཐར་མིན་པས། །དེ་ཙམ་རྟོགས་པ་ཡོད་ན་ཡང༌། །བདག་མེད་རྫོགས་པར་རྟོགས་པ་མེད། །ཡུངས་འབྲུ་སྲིན་གྱིས་ཟོས་པ་ཡི། །ནང་གི་མཁའ་བཞིན་ཉན་རང་གི །བདག་མེད་ཆུང་ངུར་གསུངས་པ་སྟེ། །དེ་ཕྱིར་དམན་ལ་དགག་པའི་སྒྲས། །སྟོང་ཉིད་མ་རྟོགས་ཞེས་བཞེད་གསུངས། །འདི་ནི་ཕུལ་བྱུང་ལེགས་བཤད་དེ། །འདི་དང་མཚུངས་པ་གཞན་མ་མཆིས། །དཔེར་ན་རྒྱ་མཚོ་ཆེན་པོའི་ཆུ། །ཧུབ་གང་བཏུང་ཡང་རྒྱ་མཚོ་ནི། །མ་བཏུང་ཞེས་སུ་མི་རུང་ལྟར། །ཆོས་ཀྱི་བྱེ་བྲག་ང་ཙམ་པོ། །བདག་མེད་མཐོང་ཕྱིར་སྟོང་མཐོང་འདོད། །ཧུབ་གཅིག་བཏུང་བས་རྒྱ་མཚོའི་ཆུ། །རྫོགས་པར་ཁོང་དུ་མ་སོང་ལྟར། །མཐའ་དག་ཤེས་བྱའི་རང་བཞིན་ཀུན། །སྟོང་པར་རྟོགས་པ་མེད་པའི་ཕྱིར། །བདག་མེད་རྫོགས་པར་མ་མཐོང་འདོད། །གལ་ཏེ་ཆོས་གཅིག་སྟོང་མཐོང་ན། །ཐམས་ཅད་མི་མཐོང་ཅི་ཞེ་ན། །དེ་གས་ལུང་རིགས་མན་ངག་གིས། །བརྟགས་ན་དེ་ལྟར་མཐོང་མོད་ཀྱི། །རེ་ཞིག་ཉན་ཐོས་རིགས་ཅན་རྣམས། །གང་ཟག་མེད་ཙམ་ཁོ་ན་ལ། །ཞེན་པས་མཐའ་གཞན་རྟོགས་དཀའ་སྟེ། །བུམ་པར་བརྟགས་པར་འདོད་རྣམས་ཀྱང༌། །རྡུལ་ཕྲན་རྫས་སུ་འདོད་པ་བཞིན། །གལ་ཏེ་བུམ་པ་བཏགས་པར་ནི། །རྟོགས་པའི་བློ་དེས་རྡུལ་ལ་ཡང༌། །དཔྱད་ན་རྟོགས་པར་རིགས་མོད་ཀྱི། །རེ་ཞིག་མ་རྟོགས་དེ་བཞིན་ནོ། །རགས་པའི་གཞི་དང་ཆ་མེད་རྡུལ། །འགལ་བར་སྣང་ཡང་དེ་དག་ལ། །རེ་ཞིག་ལུང་དང་མན་ངག་གིས། །དབེན་ཕྱིར་མི་འགལ་གྲུབ་མཐར་བསྒྲུབས། །དེ་བཞིན་སེམས་ཙམ་དག་གིས་ཀྱང༌། །གཟུང་བ་མེད་ན་འཛིན་པ་ཡང༌། །ཅི་ཕྱིར་མི་རྟོགས་རང་རྒྱུད་པས། །དོན་དམ་བདེན་མེད་རིགས་པ་དེས། །ཐ་སྙད་དུ་ཡང་རང་མཚན་གྱིས། །གྲུབ་པ་མེད་པས་ཅིས་མི་རྟོགས། །དེས་ན་ཐམས་ཅད་ཐལ་འགྱུར་བ། །འབའ་ཞིག་ཉིད་དུ་ཁྱོད་ལ་ཐལ། །ཉན་རང་ཐེག་པ་ཆེན་པོ་ལ། །བསྐུར་ཞིང་སྨོད་པའང་ག་ལ་སྲིད། །དེས་ན་གཅིག་གི་རང་བཞིན་ཉིད། །ཀུན་ལ་མཉམ་ཉིད་ཡིན་ན་ཡང༌། །ཕྱི་དང་ནང་གི་རྐྱེན་གྱི་ཚོགས། །མ་ཚང་དེ་སྲིད་རྟོགས་པ་བུལ། །སྤྱིར་ན་དབང་རྣོན་རང་སྟོབས་ཀྱིས། །རྟོགས་པ་ཡོད་ཀྱིས་རྟུལ་པོ་ཡིས། །རང་གིས་དེ་མ་ཐག་ཏུ་ཡང༌། །ངེས་པར་རྟོགས་པའི་ཁྱབ་པ་མེད། །ནམ་ཞིག་ཅིས་ཀྱང་རྟོགས་ངེས་ཏེ། །བསྐལ་པ་སྟོང་ཕྲག་བཅུ་ཡི་མཐར། །འགོག་པའི་དབྱིངས་ལས་དགྲ་བཅོམ་པ། །ལྡང་སྟེ་ཐེག་ཆེན་འཇུག་པར་གསུངས། །ཚུལ་བཞིན་ཐེག་ཆེན་ཞུགས་པས་ཀྱང༌། །གྲངས་མེད་བསྐལ་པར་གོམས་དགོས་ན། །ཉན་ཐོས་ཞི་བདེ་དོན་གཉེར་བས། །བསྐལ་པ་སྟོང་ཕྲག་དེ་ཙམ་ལ། །བདག་མེད་མཐའ་དག་མ་རྟོགས་པའི། །གནས་སྐབས་མི་སྲིད་ཅི་ལ་འགྱུར། །ས་ཐོབ་རྣམས་ལའང་ཆོས་ཀྱི་དབྱིངས། །ཇེ་བས་ཇེ་གསལ་རྫོགས་མིན་ནམ། །ཚོགས་བསགས་གྲོགས་དང་རིག་པའི་སྒོ། །མཐའ་ཡས་ཚུལ་དང་བྱང་སེམས་ཀྱི། །སྤྱོད་པ་ཡོངས་བསྔོའི་རྐྱེན་ཚང་ན། །ངེས་པར་རྫོགས་པར་རྟོགས་འགྱུར་ཏེ། །ཐབས་ལ་མཁས་པའི་རྐྱེན་ཚང་བས། །སྔགས་ཀྱིས་མྱུར་དུ་རྟོགས་པ་བཞིན། །རྟག་བདག་སྤངས་ཀྱང་ལྷན་སྐྱེས་ཀྱི། །ངར་འཛིན་ཕུང་པོར་བརྟེན་ནས་འཇུག །དེ་ཕྱིར་ཕུང་པོར་འཛིན་ཡོད་པ། །དེ་སྲིད་ངར་འཛིན་ཡོད་གསུང་དོན། །གདགས་གཞི་ཕུང་པོ་ཡོད་གྱུར་ཅིང༌། །དེར་འཛིན་སེམས་པ་ཡོད་ཇི་སྲིད། །བདག་ཏུ་གདགས་པའི་རྒྱུ་ཚང་བས། །འབྲས་བུ་བདག་འཛིན་མི་ལྡོག་གསུངས། །གང་ཕྱིར་རྟག་བདག་སྤངས་ཀྱང་ནི། །གདགས་གཞིར་བརྟེན་ནས་བཏགས་པའི་བདག །ལྷན་སྐྱེས་ཞེན་ཡུལ་མ་བཀག་ཕྱིར། །ངར་འཛིན་སྐྱེ་ལ་གེགས་མེད་ཉིད། །དེ་ཕྱིར་ཉོན་མོངས་སྤོང་བ་ལ། །ཕུང་སོགས་སྟོང་པར་རྟོགས་དགོས་ཞེས། །འཆད་པ་ལུང་འདིའི་དོན་མིན་ཏེ། །དེ་དོན་འདི་བཞིན་ཟླ་བས་བཀྲལ། །བཏགས་པའི་ང་ཙམ་ཤེས་གྱུར་ན།  །ངར་འཛིན་ལྡོག་ལ་དེས་ཆོག་སྟེ། །ཐག་པ་མེད་པར་མ་ཤེས་ཀྱང༌། །སྦྲུལ་འཛིན་སྦྲུལ་མེད་མཐོང་བས་ལྡོག ༈ །མཐར་ནི་ངེས་པར་རྟོགས་དགོས་ཏེ། །ཆོས་ཀུན་དེ་ཉིད་གཅིག་ཡིན་ཅིང༌། །དེ་ཉིད་མཐོང་བའི་ཚུལ་གཅིག་པས། །མཐར་ཐུག་ཐེག་གཅིག་འགྲུབ་པ་ཡི། །རིགས་པ་ཀླུ་སྒྲུབ་ཡབ་སྲས་སྨྲ། །གལ་ཏེ་ཁྱོད་ཀྱི་ལུགས་ལྟར་ན། །དེ་ཉིད་ཉན་རང་མཐོང་ཟིན་པས། །རིགས་པ་དེ་ཡིས་ཐེག་གཅིག་ཏུ། །ཅི་ཞིག་འགྲུབ་སྟེ་དམ་བཅའ་ཙམ། །འདིར་ནི་ཟུང་འཇུག་ཡེ་ཤེས་གང༌། །མཐར་ཐུག་གཟིགས་པ་དེ་ཁོ་ན། །དེ་བཞིན་ཉིད་གཅིག་དེ་ཡིན་ཏེ། །འཕགས་ཀུན་དེ་ལ་གཞོལ་ཞིང་འབབ། །དེས་ན་ཚུལ་འདི་ལེགས་རྟོགས་ན། །ཀླུ་སྒྲུབ་ལུགས་དང་བྱམས་པའི་གཞུང༌། །ཕན་ཚུན་བུ་རམ་སྦྲང་རྩི་བཞིན། །ལྷན་ཅིག་ཡི་དགས་བདེར་འཇུ་ཡི། །གཞན་དུ་མི་འཕྲོད་ཟས་བཞིན་དུ། །ཁོང་ན་མི་བདེའི་སྐྲན་གྱུར་ཚེ། །ལུང་རིགས་གཙགས་བུ་རྣོན་པོ་བརྒྱ། །གདེངས་ཤིང་འདེབས་ལ་ཡིད་གཏིང་སྡར། ༈ །ལྟ་བའི་དངོས་གཞི་སྐྱོང་བའི་དུས། །ཁ་ཅིག་ཅིར་ཡང་མི་འཛིན་ཟེར། །ཅིར་ཡང་མི་འཛིན་ཞེས་པའི་དོན། །ལེགས་པར་རྟོགས་དང་ལོག་རྟོག་གཉིས། །དང་པོ་མཐའ་བཞིའི་སྤྲོས་བྲལ་ཏེ། །འཕགས་པའི་ཡེ་ཤེས་ཀྱི་མདུན་ན། །གང་ཡང་གནས་པ་མེད་མཐོང་བས། །འཛིན་སྟངས་ངང་གིས་ཞིག་པ་སྟེ། །སྟོང་གསལ་མཁའ་ལ་ལྟ་དང་མཚུངས། །གཉིས་པ་དྲན་མེད་ཧ་ཤང་ལུགས། །མ་དཔྱད་ཙན་ནེར་བཞག་པ་ཡིས། །ལྷག་མཐོང་གསལ་བའི་ཆ་མེད་པར། །མཚོ་གཏིང་རྡོ་བཞིན་ཐ་མལ་གནས། །དཔེར་ན་ཅི་ཡང་མེད་ཅེས་པ། །དབུ་མས་མེད་པར་མཐོང་བ་དང༌། །གཟུགས་མེད་མེད་པར་མོས་པ་ལྟར། །ཚིག་ཙམ་མཚུངས་པ་འདི་དག་ཀྱང༌། །དོན་ལ་མི་མཚུངས་གནམ་ས་བཞིན། །དེ་ལྟར་མཐའ་བཞིའི་སྤྲོས་བྲལ་ལ། །མཐའ་བཞི་གང་དུའང་མི་འཛིན་ན། །མཐའ་བཞི་ལས་འདས་འཛིན་སྟངས་ཞིག །མེད་པས་འཛིན་སྟངས་མེད་པར་འདོད། །གལ་ཏེ་འཛིན་སྟངས་མེད་ཅེས་པས། །བླུན་པོ་ཁ་ཅིག་དང་པོ་ནས། །ཅིར་མི་འཛིན་པ་ལྷོད་དོ་ལོ། །འགྲོ་ཀུན་ཐ་མལ་ཀློད་ཆེས་པས། །ཁམས་གསུམ་འཁོར་བར་གཏན་འཁྱམས་ན། །ད་དུང་བཀླགས་ཏེ་བསྐུལ་མི་དགོས། །གལ་ཏེ་དེ་དག་མི་ཤེས་བཞིན། །བདག་ཅག་རང་ངོ་ཤེས་ཟེར་ན། །དོན་དམ་རང་ངོ་ཤེས་པ་ལ། །བདེན་སྟོང་ཕུ་ཐག་ཆོད་པ་དགོས། །འཁྲུལ་སྣང་བདག་དང་གཞན་ནོ་ཞེས། །སུས་ཀྱང་ཤེས་ལ་སྒོམ་ཅི་དགོས། །གལ་ཏེ་སེམས་ལ་མདོག་དབྱིབས་དང༌། །བྱུང་གནས་འགྲོ་ས་བརྟག་པའི་ཚེ། །མ་མཐོང་སྟོང་པར་རྟོགས་ཤེ་ན། །ཆོས་ཚུལ་ཤིན་ཏུ་ཟབ་པ་སྟེ། །འདི་ལའང་གོལ་ས་ཤིན་ཏུ་ཆེ། །སེམས་ནི་གཟུགས་ཅན་མ་ཡིན་པས། །སུས་ཀྱང་མདོག་སོགས་མཐོང་མི་སྲིད། །མ་མཐོང་ཙམ་ལ་སྟོང་པ་ཉིད། །ངོ་འཕྲོད་སྙམ་ན་ཤིན་ཏུ་གོལ། །ལན་བརྒྱར་བརྟགས་ཀྱང་མི་ཡི་མགོར། །ཕྱུགས་ཀྱི་རྭ་ཅོ་མཐོང་མི་སྲིད། །དེ་མ་མཐོང་བས་དེ་སྟོང་པར། །རྟོགས་སོ་ཞེ་ན་སུས་ཀྱང་སླ། །དེས་ན་རིགས་པའི་དཔྱད་པ་དེས། །གནས་ལུགས་ཐིག་པོ་ཞིག་མཐོང་ན། །སེམས་དེ་སྒྱུ་མ་ལྟ་བུ་ལ། །ངོ་བོ་བདེན་མེད་གཏིང་ནས་རིག །དེ་ཚེ་ཐད་ཀའི་ནམ་མཁའ་ལ། །བལྟས་པ་བཞིན་དུ་རང་གི་སེམས། །འགྱུ་བཞིན་པ་ཡང་སྟོང་པ་ཡི། །ངེས་ཤེས་ཁོ་ཐག་ཆོད་པ་དགོས། །ཡང་ནི་ཁྱོད་ཀྱི་སེམས་དེ་ནི། །མེད་པ་མཁའ་འདྲ་ཞིག་འདུག་གམ། །སྣ་ཚོགས་ཤེས་པ་གང་ཡིན་ཟེར། །སྐད་ཅིག་མི་སྡོད་གཡོ་བའི་སེམས། །སུ་ལའང་ཡོད་ཕྱིར་ཤེས་པ་ཞིག །འདུག་པར་སུས་ཀྱང་ངེས་པར་སྨྲ། །དེ་བས་ཡོད་པ་མ་ཡིན་ལ། །མེད་པའང་མེད་པའི་སེམས་དེ་ནི། །འོད་གསལ་ཆོས་སྐུ་ཡིན་ནོ་ཟེར། །དེས་ཀྱང་ངོ་འཕྲོད་རློམ་པ་བཅས། །ཐོས་པ་མང་པོ་མ་བྱས་ཀྱང༌། །གཅིག་ཤེས་ཀུན་གྲོལ་ཤེས་སོ་ལོ། །རྫོགས་ཆེན་ཡོད་མིན་མེད་མིན་ནི། །མཐའ་བཞིའི་སྤྲོས་དང་བྲལ་བ་ཡིན།  །ཁྱོད་ཀྱི་འདི་ནི་ལེགས་བརྟགས་ན། །ཡོད་པར་སྨྲ་རུ་མི་གཏུབ་ཅིང༌། །མེད་པར་ཡང་ནི་སྨྲར་མེད་པ། །དོན་དུ་ཡོད་མེད་གཉིས་ཡིན་ནམ། །ཡང་ན་གཉིས་ཀ་མིན་པའི་མུ། །གང་རུང་ཞིག་ལས་མ་འདས་པར། །སེམས་དེ་ཡོད་མིན་མེད་མིན་གྱི། །གཞི་རུ་ཞེ་ལ་བརྣག་ཀྱིན་གདའ། །དེ་ནི་བསམ་མི་ཁྱབ་པའི་བདག །དེ་དང་མིང་གི་རྣམ་གྲངས་ལས། །དོན་ལ་འདོད་ཚུལ་ཁྱད་པར་མེད། །སེམས་དང་དེ་ལས་གཞན་གྱི་ཆོས། །ཀུན་ཀྱང་བདེན་མེད་ངེས་པའི་སྟེང༌། །སྣང་བ་རྟེན་འབྱུང་དུ་ཤར་བས། །ཡིན་མིན་བསམ་བརྗོད་ལས་འདས་པ། །མཐའ་བཞིའི་སྤྲོས་དང་བྲལ་བའི་གནད། །གཏད་མེད་ཟང་མ་ཐལ་བྱུང་ངོ༌། །འདི་ནི་ཡིན་མིན་གཉིས་བྲལ་ཞེས། །བློ་ཡི་མདུན་ན་འབེན་བཞིན་གནས། །བདག་གཞན་དངོས་འཛིན་འདིར་བརྟེན་ནས། །སྲིད་པའི་ཆུ་བོ་བརྒྱུད་མར་འཇུག །འདི་དག་བཟློག་པའི་གཉེན་པོ་ནི། །བདག་མེད་པ་ཡི་འཛིན་སྟངས་ཡིན། །དེ་ཡང་མེད་ཚུལ་མ་ཤེས་པར། །མེད་པར་མོས་པས་མི་ཕན་ཏེ། །ཐག་ཁྲ་སྦྲུལ་དུ་འཁྲུལ་པ་ལ། །སྦྲུལ་མེད་སྙམ་པས་མི་ཕན་ཀྱང༌། །མེད་ཚུལ་མཐོང་ན་སྤངས་པ་བཞིན། །དེ་ཕྱིར་དཔྱད་པས་རྟོགས་བྱས་ནས། །དཔྱད་ཙམ་ཉིད་དུ་མི་བཞག་པར། །ཐོག་མེད་དངོས་ཞེན་གོམས་ཆེས་པས། །ཡང་ཡང་འཛིན་སྟངས་བཅས་ཏེ་བསྒོམ།  །བདག་མེད་གོམས་པས་བདག་ལྟ་བ། །དྲུང་ནས་འབྱིན་ཕྱིར་འདི་དགོས་ཞེས། །དོན་གཟིགས་དུ་མས་ནན་ཏན་བསྒྲུབས། །དང་པོའི་ལས་ཅན་འཇུག་པའི་སྒོ། །གོལ་འཆུག་མེད་པ་འདི་ཡིན་ནོ། །དང་པོ་ནས་དེ་སྤོང་ཞེས་པ། །བདུད་ཀྱི་གསང་ཚིག་བཀྱེ་བ་ཡིན། །འཛིན་སྟངས་དེས་དྲངས་བདེན་སྟོང་ལ། །ངེས་ཤེས་མཆོག་ཏུ་འདྲོངས་པའི་ཚེ། །ད་གདོད་མེད་འཛིན་ཙམ་པོ་ནི། །གནས་ལུགས་མཐར་ཐུག་མ་ཡིན་པས། །སྒྲོ་འདོགས་སོ་གཉིས་བྲལ་བ་ཡི། །སྤྲོས་བྲལ་སྟོང་པ་ཆེན་པོ་བསྒོམ། །བདེན་སྟོང་ཕུ་ཐག་ཆོད་གྱུར་ནས། །སྟོང་པ་རྟེན་འབྱུང་ཤར་བ་ཡི། །སྣང་སྟོང་ཅིར་ཡང་མི་འཛིན་ལ། །མེ་ཡི་ཁ་ནས་དག་པའི་གསེར། །ཇི་བཞིན་ཡིད་ཆེས་རུང་མོད་ཀྱི། །གཞན་དུ་ཆེས་ཆེར་ཟབ་པའི་གནད། །འཕགས་བོད་མཁས་གྲུབ་ཆེ་རྣམས་ཀྱིས། །ཡུན་རིང་འབད་དེ་རྟོགས་པའི་དོན། །ཀྱེ་མ་བླུན་པོས་ཡུད་ཙམ་ལ། །རྟོགས་པར་སྨྲ་ལ་ཐེ་ཚོམ་གཡོ། །དངོས་གཞི་སྣང་སྲིད་འཁོར་འདས་ཀུན། །ཡོད་མེད་ལས་འདས་དོན་གྱི་གཤིས། །ཡོད་མེད་ཅིར་ཡང་མ་གྲུབ་ན། །ཕྱོགས་རེར་འཛིན་པ་སྤྲོས་དང་བཅས། །དེ་ཕྱིར་རིགས་པས་རྣམ་དཔྱད་ཚེ། །ཅིར་ཡང་གྲུབ་པ་མ་མཐོང་བས། །ཅིར་ཡང་འཛིན་པ་ག་ལ་སྐྱེ། །འོན་ཀྱང་མཐའ་བཞིའི་སྤྲོས་བྲལ་ཚུལ། །དཔྱད་པས་དྲང་བའི་ངེས་ཤེས་ལས། །རང་བྱུང་འོད་གསལ་ཤེས་རབ་ཀྱི། །ལྷག་མཐོང་མར་མེ་བཞིན་དུ་གསལ། །དེ་དང་རྣམ་པ་འགལ་བ་ཡི། །མཐའ་བཞིའི་བློ་ངན་མུན་པའི་སྨག །དྲུངས་འབྱིན་གཉེན་པོ་འདི་ཡིན་པས། །ནམ་སྒོམ་ངེས་ཤེས་སྐྱེ་བ་དགོས། །མཐའ་བཞིའི་སྤྲོས་པ་གཅིག་ཆར་དུ། །ཁེག་པ་བློ་འདས་གཉུག་མའི་དབྱིངས། །སོ་སོའི་སྐྱེ་བོའི་ས་ཉིད་ན། །ཅར་ཕོག་ཚུལ་གྱིས་མཐོང་དཀའ་བས། །མཐའ་བཞིའི་སྤྲོས་པ་རེས་འཇོག་ཏུ། །འགོག་པ་ཐོས་བསམ་ལྟ་བའི་ལུགས། །དེ་ལ་ཅི་ཙམ་གོམས་པ་བཞིན། །ངེས་ཤེས་ཇེ་བས་ཇེ་གསལ་ནས། །ཕྱིན་ལོག་སྒྲོ་འདོགས་བསྣུབ་བྱས་པའི། །བློ་གྲོས་ཡར་ཟླ་ལྟ་བུར་འཕེལ། །ཅིར་ཡང་མི་འཛིན་ལྟ་ངན་ལ། །དངོས་པོ་ཅིར་ཡང་མ་གྲུབ་པའི། །ངེས་ཤེས་སྐྱེ་བ་ག་ལ་ཡོད། །དེས་ན་སྒྲིབ་པ་སྤོང་མི་ནུས། །དེ་ཕྱིར་འདི་གཉིས་ཁྱད་པར་ཡང༌། །དུ་བའི་རྟགས་ལས་མེ་བཞིན་དུ། །སྤངས་རྟོགས་བོག་བསྐྱེད་ཚུལ་ལས་ཤེས། །གང་ཕྱིར་བླུན་བསྒོམ་ཐ་མལ་པ། །སྤངས་དང་རྟོགས་པའི་རྒྱུ་མིན་ལ། །ཡོན་ཏན་སྐྱེ་བའི་གེགས་ཡིན་ཕྱིར། །རྒྱ་ཇ་ཚགས་ལ་དྲངས་པ་བཞིན། །ལུང་རྟོགས་འགྲིབ་ཅིང་ཉོན་མོངས་འཕེལ། །ཁྱད་པར་རྒྱུ་འབྲས་ཡིད་ཆེས་ཆུང༌། །ཡང་དག་ལྟ་བའི་མིག་ལྡན་ན། །སྔར་མེད་ལུང་དང་ཉམས་རྟོགས་འབར། །སྟོང་མཐོང་དེ་ཡི་ཡོན་ཏན་ལས། །རྒྱུ་འབྲས་རྟེན་འབྲེལ་བསླུ་མེད་ལ། །ཡིད་ཆེས་ཉོན་མོངས་ཆུང་བར་འགྱུར། །དཔྱད་པས་ངེས་ཤེས་དྲངས་པའི་ངང༌། །རྩེ་གཅིག་བཞག་པའི་ཏིང་འཛིན་ལ། །མ་མཐོང་མཐོང་བ་དམ་པའི་དོན། །མཐོང་དོན་ཕྱོགས་སུ་མ་ལྷུང་བས། །ཅིར་ཡང་བཟུང་བ་མེད་མོད་ཀྱི། །ལྐུགས་པས་བུ་རམ་མྱོང་བ་ལྟར། །ཡིད་ཆེས་གོམས་པའི་རྣལ་འབྱོར་ལ། །སྐྱེ་ཡི་དཔྱད་པ་ཁོ་ནས་མིན། ༈  །ཐེག་མཆོག་ལྟ་བ་བསྒོམ་པ་ལ། །དཔྱད་དང་འཇོག་པ་གང་འཐད་ན། །ལ་ལས་མི་དཔྱད་བཞག་སྟེ་སྒོམ། །དཔྱད་པས་དོན་ལ་སྒྲིབ་པས་ན། །མ་དཔྱད་སྦོམ་པོར་ཞོག་དང་ཟེར། །ལ་ལས་དཔྱད་པ་ཁོ་ན་བྱེད། །དཔྱད་པ་དང་བྲལ་བསྒོམ་པ་ནི། །གཉིད་དུ་སོང་ལྟར་མི་ཕན་པས། །ནམ་ཡང་དཔྱད་པ་དགོས་སོ་ཟེར། །སྒོམ་པ་དཔྱད་འཇོག་མཐའ་གཅིག་ཏུ།  །ཕྱོགས་རེར་འཛིན་པར་མི་རུང་སྟེ། །མ་དཔྱད་པ་ཡི་འཇོག་སྒོམས་ལ། །ཞི་གནས་ཙམ་ཞིག་འགྲུབ་སྲིད་ཀྱང༌། །བསྒོམས་པས་ངེས་ཤེས་མི་སྐྱེ་བས། །ཐར་ལམ་མིག་གཅིག་ངེས་ཤེས་ཉིད། །སྤངས་ནས་སྒྲིབ་པ་བསལ་མི་ནུས། །ཆོས་ཀྱི་རང་བཞིན་མ་ཤེས་ན། །ཅི་ཞིག་བསྒོམ་སྟེ་ཐ་མལ་གྱི། །རྣམ་རྟོག་སྒོམ་པས་ཅི་ལ་ཕན། །མིག་མེད་ལམ་དུ་ཞུགས་པ་བཞིན། །ཐོག་མེད་འཁྲུལ་པའི་བག་ཆགས་ཀྱིས། །རང་བཞིན་ལོག་པར་ཞེན་གྱུར་པ། །ཐབས་ཚུལ་རིགས་པ་བརྒྱ་དག་གིས། །འབད་དེ་མ་བརྟག་རྟོགས་པར་དཀའ། །གང་ཕྱིར་འཁྲུལ་སྣང་ཞེན་པ་དང༌། །ཡང་དག་དོན་མཐོང་འགལ་བས་ན། །ཆེས་གོམས་སྲིད་པའི་སྨག་རུམ་འདིར། །དེ་ཉིད་སྣང་བ་རྙེད་པར་དཀའ། །སྔོན་ནས་སྦྱངས་པའི་ལས་ཀྱི་འཕྲོ། །སྨན་དང་བླ་མའི་བྱིན་རླབས་ལས། །བྱུང་གནས་འགྲོ་འོང་ཙམ་བརྟགས་པས། །བདེན་སྟོང་ངེས་པ་སྲིད་མོད་ཀྱི། །དེ་འདྲ་བརྒྱ་ལམ་རེས་འགའ་སྟེ། །ཀུན་གྱིས་དེ་ལྟར་རྟོགས་མི་ནུས། །ཀ་དག་གདར་ཤ་ཆོད་པ་ལ། །ཐལ་འགྱུར་ལྟ་བ་མཐར་ཕྱིན་དགོས། །སྤྲོས་བྲལ་ཙམ་གྱི་ཆ་ནས་ནི། །དེ་གཉིས་ཁྱད་པར་མེད་དོ་གསུངས། །སྟོང་པར་ཞེན་པ་བཟློག་ཕྱིར་དུ། །སྔགས་ལས་བདེ་བ་ཆེན་པོ་བསྟན། །བདེ་སྟོང་གཉིས་སུ་མེད་པའི་དབྱིངས། །ཡུལ་དང་ཡུལ་ཅན་བྲལ་བ་ཡི། །ཚུལ་གྱིས་ཉམས་སུ་མྱོང་བར་བྱེད། །སྣང་དང་གསལ་དང་རིག་པ་གསུམ། །བདེ་བ་དེ་ཡི་རྣམ་གྲངས་ཡིན། །སྣང་ཆ་གཟུགས་ཀྱི་སྐུ་འདིས་ནི། །སྲིད་པ་ཇི་སྲིད་ཕན་བདེ་ཡིས། །འགྲོ་ཀུན་སྐྱོབས་པར་མཛད་པས་ན། །མཐར་ཐུག་སྙིང་རྗེའི་རང་བཞིན་ཉིད། །དེ་ཕྱིར་རང་བཞིན་ཉིད་ཀྱིས་ཀྱང༌། །སྲིད་ཞིར་མི་གནས་ཡེ་ཤེས་ཆེ། །གཞི་ལ་ཇི་ལྟར་བཞུགས་པ་ལྟར། །བདེ་སྟོང་ལམ་གྱི་ཨེ་ཝཾ་གྱིས། །བསྒྲུབས་པས་ཚེ་འདི་ཉིད་ལ་ཡང༌། །ཟུང་འཇུག་འབྲས་བུ་མངོན་དུ་འགྱུར། །གཞི་ལམ་འབྲས་གསུམ་དོན་དུ་ན། །མི་ཕྱེད་རྡོ་རྗེའི་ཐེག་པ་ཡི། །འབྲས་བུ་བཞི་པའི་དབང་གི་ལམ། །རིག་སྟོང་རང་བྱུང་ཡེ་ཤེས་ཉིད། །ཁོ་ན་རྩལ་དུ་བཏོན་གྱུར་པ། །འོད་གསལ་རྡོ་རྗེ་རྩེ་མོའི་ལུགས། །མཐར་ཐུག་ཐེག་པའི་སྐྱེལ་སོ་ཡིན། །ཇི་སྲིད་ངེས་ཤེས་མ་སྐྱེས་བར། །ཐབས་དང་དཔྱད་པས་ངེས་ཤེས་དྲངས། །ངེས་ཤེས་སྐྱེས་ན་དེ་ཡི་ངང༌། །ངེས་ཤེས་ཉིད་དང་མ་བྲལ་བསྒོམས། །ངེས་ཤེས་མར་མེ་ལྟ་བུའི་རྒྱུན། །ཡང་དག་མིན་རྟོག་སྣུབ་བྱེད་པ། །དེ་ལ་རྟག་ཏུ་ནན་ཏན་བྱ། །བྲལ་ན་སླར་ཡང་དཔྱད་པས་དྲངས། །དང་པོ་དཔྱད་པ་གལ་ཆེ་སྟེ། །དཔྱད་པ་བཟང་པོས་མ་དྲངས་ན། །ངེས་ཤེས་བཟང་པོ་ག་ལ་སྐྱེ། །ངེས་ཤེས་བཟང་པོ་མ་སྐྱེས་ན། །སྒྲོ་འདོགས་ངན་པ་ག་ལ་ནུབ། །སྒྲོ་འདོགས་ངན་པ་མ་ནུབ་ན། །ལས་རླུང་ངན་པ་ག་ལ་བཀག །ལས་རླུང་ངན་པ་མ་འགགས་ན། །འཁོར་བ་ངན་པ་ག་ལ་སྤོང༌། །འཁོར་བ་ངན་པ་མ་སྤོང་ན། །སྡུག་བསྔལ་ངན་པ་ཅི་ལ་འཛད། །འཁོར་དང་མྱ་ངན་འདས་པ་ལ། །དོན་དུ་བཟང་ངན་ཡོད་པ་མ་ཡིན། །བཟང་ངན་མེད་པར་མཉམ་ཉིད་དུ། །རྟོགས་པ་ངེས་ཤེས་བཟང་པོ་ཡིན། །ངེས་ཤེས་བཟང་པོས་འཁོར་བ་འདི། །སྤངས་ནས་མྱང་འདས་མ་བསྒྲུབ་པས། །འགལ་བ་ལྟར་སྣང་ཚིག་གི་དོན། །མི་འགལ་ལམ་གྱི་གལ་མདོ་སྟེ། །ལྟ་སྤྱོད་མན་ངག་གནད་གསང་འདི། །དཔྱད་དེ་དོན་གྱི་རོ་མྱོངས་ཤིག །བར་དུ་དཔྱད་འཇོག་སྤེལ་དགོས་ཏེ། །དཔྱད་ན་ངེས་ཤེས་སྐྱེ་འགྱུར་ཞིང༌། །མ་དཔྱད་ཐ་མར་ཞེན་གྱུར་ཚེ། །དཔྱད་ཅིང་དཔྱད་ཅིང་ངེས་ཤེས་དྲངས། །ངེས་ཤེས་སྐྱེས་ན་དེ་གའི་ངང༌། །མ་ཡེངས་རྩེ་གཅིག་ཉིད་དུ་བསྒོམ། །ངེས་ཤེས་དང་ནི་སྒྲོ་འདོགས་ཡིད། །ཕན་ཚུན་འགལ་བ་ཉིད་ཀྱི་ཕྱིར། །དཔྱད་པས་སྒྲོ་འདོགས་སུན་ཕྱུང་བས། །ངེས་ཤེས་གོང་ནས་གོང་དུ་སྤེལ། །ཐ་མར་དཔྱད་པས་མ་དྲངས་ཀྱང༌། །ངེས་ཤེས་ངང་གིས་སྐྱེ་བ་ན། །དེ་གའི་ངང་དུ་འཇོག་པ་ལས། །དཔྱད་པས་གྲུབ་ཟིན་བསྒྲུབ་ཅི་དགོས། །ཐག་པར་སྦྲུལ་མེད་རྟོགས་པ་ན། །ངེས་ཤེས་དེ་གས་སྦྲུལ་འཛིན་ལྡོག །ད་རུང་སྦྲུལ་ནི་མེད་དོ་ཞེས། །ཡང་ཡང་དཔྱད་ཟེར་བླུན་མིན་ནམ། །འཕགས་ལམ་རྟོགས་པ་མངོན་གྱུར་ཚེ། །ད་དུང་དཔྱད་པས་མི་བསྒོམ་སྟེ། །མངོན་སུམ་རྟོགས་ལ་རྒྱུ་མཚན་གྱི། །ཡིད་དཔྱོད་སྦྱོར་བ་ཅི་ཞིག་དགོས། །གལ་ཏེ་དཔྱད་པ་དང་བྲལ་ཚེ།  །དོན་དམ་རྟོགས་པ་མི་འགྲུབ་ན། །འཕགས་དང་རྒྱལ་བའི་ཡེ་ཤེས་དང༌། །འཇིག་རྟེན་གནོད་མེད་ཤེས་པ་ཡིས། །བཟུང་རྣམས་ཁྱོད་ལ་ཕྱིན་ཅི་ལོག །ཉིད་དུ་ཐལ་ཏེ་དེ་དག་ནི། །རྟོགས་ཟིན་ཡིན་ཕྱིར་དེ་དག་ལ། །རང་དུས་དཔྱད་པ་མེད་པའི་ཕྱིར། །མཐའ་བཞིའི་སྤྲོས་དང་བྲལ་བ་ཡི། །ངེས་ཤེས་ཁྱད་པར་ཅན་གྱི་ངོར། །འདི་དང་འདིའོ་སྙམ་པ་ཡི། །དམིགས་གཏད་དཔྱོད་པ་སྐབས་མི་ཐོབ། །གང་ཚེ་དཔྱོད་པའི་མཚན་འཛིན་དེས། །དར་གྱི་སྲིན་བུ་ཇི་བཞིན་དུ། །རྟོག་པ་དེ་ཡིས་དེ་བཅིངས་ནས། །ཡང་དག་དོན་ཇི་བཞིན་མི་མཐོང༌། །ངེས་ཤེས་ཁྱད་པར་ཅན་འདིས་ནི། །ཡིན་ལུགས་སྒྲིབ་པའི་སྨག་བསལ་ཚེ། །གཉུག་མ་དོན་གྱི་འོད་གསལ་དང༌། །དེ་ཉིད་མ་ནོར་མཐོང་བ་གང༌། །སོ་སོ་རང་གི་ཡེ་ཤེས་ཏེ། །སེམས་བྱུང་ཤེས་རབ་ག་ལ་ཡིན། །ཤེས་རབ་ཡུལ་ནི་འདིའོ་ཞེས། །རྣམ་པར་འབྱེད་ཅིང་དེ་རྟོག་ལ། །གང་ཕྱིར་ཡུལ་དང་ཡུལ་ཅན་དང༌། །སྣང་སྟོང་རེ་རེ་གང་དུ་ཡང༌། །མི་དམིགས་མཉམ་པའི་ཡེ་ཤེས་འདི། །སེམས་དང་སེམས་ལས་བྱུང་བ་ཡི། །མཚན་ཉིད་ཅན་དུ་གནས་མ་ཡིན། །དེ་ཕྱིར་དཔྱད་པས་དྲང་བ་ཡི། །ངེས་ཤེས་མཆོག་ལ་མཉམ་བཞག་པའི། །ཤེས་རབ་དྲི་མ་མེད་པའི་རྒྱུས། །འབྲས་བུ་ཟུང་འཇུག་ཡེ་ཤེས་ཐོབ། །ལྟ་བ་གཏན་ལ་ཕབ་པ་དང༌། །ངེས་པའི་གྲུབ་མཐའ་སྒྲུབ་བྱེད་པ། །ཤན་འབྱེད་སོ་སོར་རྟོག་པ་ཡིན། །ཤེས་རབ་དྲི་མེད་ཚད་མ་ཡིན། །དེས་དྲངས་པ་ཡི་ངེས་ཤེས་ཀྱི། །ལམ་ནས་ཡིན་ལུགས་གཤིས་ཕེབ་པའི། །མཉམ་བཞག་ཡེ་ཤེས་གང་ཡིན་པ། །ཐེག་ཆེན་ལམ་གྱི་དངོས་གཞི་དེ། །འདི་དང་ལྡན་ན་ཟུང་འཇུག་གི །གོ་འཕང་ཚེ་འདིར་སྟེར་བའི་ཕྱིར། །ཐེག་པ་ཡིན་ལ་ཆེན་པོའང་ཡིན། །རྒྱུད་སྡེ་བཞི་ཡི་ལུགས་ལྟར་ན། །བླ་མེད་ཚིག་དབང་ལམ་འདི་ནི། །ཡེ་ཤེས་མཐར་ཐུག་ཡིན་མོད་ཀྱི། །ལོགས་སུ་ཐེག་པར་མ་བཞག་ཀྱང༌། །དཔེར་ན་མཉམ་ཉིད་ཡེ་ཤེས་སྐུ། །རྩལ་དུ་བཏོན་ནས་འཆད་པ་ཡིན། །དཔལ་ལྡན་དུས་ཀྱི་འཁོར་ལོ་ལ། །རྒྱུད་ཀྱི་མཐར་ཐུག་བཞེད་པ་བཞིན། །བླ་མེད་རྒྱུད་སྡེའི་ནང་ནས་ཀྱང༌། །དབང་བཞིའི་ལམ་གྱི་ཡེ་ཤེས་གང༌། །རྩལ་དུ་བཏོན་ནས་འཆད་པ་འདི། །རྒྱུད་སྡེ་ཀུན་གྱི་དགོངས་པའི་མཐིལ། །ལན་གྲངས་བཅུ་དྲུག་བཞུས་པའི་གསེར། །ཤིན་ཏུ་དག་པ་དེ་བཞིན་དུ། །ཐེག་གཞན་གྲུབ་མཐའ་དཔྱད་པ་ཡིས། །ཇེ་བས་ཇེ་དག་འདིར་མཐར་ཕྱིན། །དེ་ཕྱིར་ཤེས་རབ་དྲི་མེད་ཀྱི། །ཚད་མས་འདི་དོན་གྲུབ་པའི་ཚུལ། །རྒྱུད་དང་དགོངས་པ་འགྲེལ་ཀུན་དང༌། །ཆོས་བཟང་རིགས་པའི་རྣམ་དཔྱོད་ལ། །བསམ་ན་བདུད་ཀྱི་ཡུལ་ལས་འདའ། །མི་འཕྲོག་ཤེས་རབ་སྨིན་པར་བྱེད། །འོན་ཀྱང་ལྟ་བའི་དངོས་གཞི་ནི། །སྣང་སྟོང་ཕྱོགས་རེར་འཛིན་པ་སོགས། །སེམས་དང་སེམས་བྱུང་སྤྱོད་ཡུལ་དུ། །འདི་དོན་སྟོན་པར་བྱེད་པ་ནི། །བརྗོད་མིན་བརྗོད་བྱར་བྱས་པའི་ཕྱིར། །མཁས་པའི་དགོངས་པ་ཉིད་དང་འགལ། །གང་ཕྱིར་ཨ་ཏི་ཡོ་ག་ནི། །སྣང་སྟོང་བསམ་གྱིས་མི་ཁྱབ་པའི། །ཡེ་ཤེས་ཡིན་སླད་མ་དག་པའི། །སེམས་ལས་འདས་པ་ཁོ་ནའི་ཕྱིར། །འདི་ལ་ཀ་དག་སྟོང་པའི་ཆ། །གཏན་འབེབས་ཁྲེགས་ཆོད་ལྟ་བ་དང༌། །ལྷུན་གྲུབ་སྐུ་དང་ཡེ་ཤེས་ཀྱི། །རང་བཞིན་གཏན་ལ་འབེབས་པ་ལ། །ནང་གསལ་གཞོན་ནུ་བུམ་པའི་སྐུར། །ཡིད་ཆེས་འོད་གསལ་ཐོད་རྒལ་གཉིས། །གཉིས་ཀའང་སོ་སོར་དབྱེར་མེད་དེ། །ཀ་དག་ལྷུན་གྲུབ་ཟུང་འཇུག་གི །ཡེ་ཤེས་ཆེན་པོ་ཁོ་ན་ཡིན། །རྒྱུད་སྡེ་གཞན་ན་མི་ཤིག་པའི། །ཡེ་ཤེས་ཏི་ལ་ཀ་ཞེས་པ། །འདི་དང་མིང་གི་རྣམ་གྲངས་ཙམ། །འདི་ནི་ཤིན་ཏུ་གསལ་པོར་བསྟན། །རྫོགས་ཆེན་སེམས་སྡེའི་མན་ངག་སྟེ། །མཁས་གྲུབ་སོ་སོའི་ཉམས་བཞེས་པས། །ཕྱག་ཆེན་ལམ་འབྲས་ཞི་བྱེད་དང༌། །ཟུང་འཇུག་དབུ་མ་ཆེན་པོ་སོགས། །མཚན་གྱི་རྣམ་གྲངས་སོ་སོར་གྲགས། །དོན་ལ་སེམས་ལས་འདས་པ་ཡི། །ཡེ་ཤེས་ཡིན་ཕྱིར་ཀུན་ཀྱང་མཉམ། །སངས་རྒྱས་གྲུབ་ཐོབ་དགོངས་པ་ནི། །གཅིག་ཅེས་མཁས་ཀུན་མགྲིན་གཅིག་སྨྲ། །ལ་ལས་རང་ལུགས་རྫོགས་པ་ཆེ། །ཕྱག་ཆེན་སོགས་ལས་འཕགས་སོ་ཟེར། །མ་རྟོགས་ལམ་གྱི་ཐ་སྙད་མེད།  །རྟོགས་ན་དགོངས་པ་གཅིག་པ་ལ། །རིགས་པས་འཐད་པའི་དབྱེ་བ་མེད། །དེ་བཞིན་བླ་མེད་རྒྱུད་ཀུན་གྱི། །བཞི་པའི་དབང་གི་ཡེ་ཤེས་ཀུན། །རྫོགས་པ་ཆེན་པོར་དབྱེ་བ་མེད། །འོན་ཀྱང་དེ་དག་ཐམས་ཅད་ཀྱི། །འབྱུང་གནས་རྫོགས་ཆེན་རྒྱུད་སྡེ་ལ། །སེམས་ཀློང་མན་ངག་སྡེ་ཕྱེ་བའི། །ཟབ་རྒྱས་ཁྱད་པར་འཕགས་པའི་གནད། །མན་ངག་ཐོར་བུས་ཉམས་ལེན་པ། །གཞན་ལ་མ་གྲགས་མང་ཡོད་པར། །ཁྱད་ཆོས་ཡིན་ཅེས་སྨྲ་ཅི་དགོས། །དེ་ལ་རྫོགས་ཆེན་མཐར་ཐུག་པ། །ཟབ་ཞི་འོད་གསལ་འདུས་མ་བྱས། །སངས་རྒྱས་ཡེ་ཤེས་ཡིན་ན་ཡང༌། །འདིར་ནི་གནས་སྐབས་ལམ་དག་ཏུ། །ཡེ་ཤེས་དེ་དང་རྗེས་མཐུན་པ། །དཔེ་དང་དོན་གྱི་ཟུང་འཇུག་རྣམས། །རི་མོར་བྲིས་པའི་ཟླ་བ་དང༌། །ཆུ་ཟླ་ནམ་མཁའི་ཟླ་བ་བཞིན། །རིམ་པས་གཅིག་གིས་གཅིག་འདྲེན་པས། །རང་བྱུང་ཟག་མེད་ཡེ་ཤེས་གང༌། །རང་གིས་བློ་ནུས་དང་བསྟུན་ཏེ། །ཉམས་སུ་ལེན་པ་ཡོད་ཉིད་ཕྱིར། །དཔེར་ན་འཕགས་པའི་ཡེ་ཤེས་གང༌། །ཐོབ་ཕྱིར་རྗེས་མཐུན་བསྒོམས་པ་བཞིན། །ཆོས་ཉིད་ཟུང་འཇུག་ཡེ་ཤེས་ཆེ། །མངོན་སུམ་གཏན་ལ་ཕེབ་པ་ན། །ཡིད་དཔྱོད་འཛིན་པའི་ལྟ་བ་ཀུན། །ངེས་པར་ནུབ་ནས་སྤྲོས་བྲལ་མཐོང༌། །དེ་ཕྱིར་སྐབས་ཤན་མ་ཕྱེད་པར། །འཛིན་སྟངས་ཡོད་མེད་ཕྱོགས་གཅིག་ཏུ། །སྨྲ་ལ་སྐྱོན་དང་ལེགས་ཆ་སྟེ། །ཟླ་བའི་འཕེལ་འགྲིབ་བཞིན་དུ་གནས། །འདི་ནི་ངེས་པའི་ལུང་བཞིན་དུ། །རིགས་པའི་ཚུལ་གྱིས་གྲུབ་པ་ཡིན། ༈ །བདེན་པ་གཉིས་ལ་གང་གཙོ་ན། །ཁ་ཅིག་དོན་དམ་གཙོ་ཆེར་འདོད།  །ཀུན་རྫོབ་འཁྲུལ་པའི་སྣང་བ་ཞེས། །སྤང་བྱར་རྟོགས་ཤིང་དོན་དམ་པ། །མ་འཁྲུལ་ཡིན་པས་དོན་དམ་དེར། །ལྟ་བ་རྣམ་དག་ཡིན་ནོ་ཟེར། །ཀུན་རྫོབ་མ་འཁྲུལ་བདེན་གྱུར་ན། །དོན་དམ་སྟོང་པར་མི་རུང་ཕྱིར། །དེ་སྐད་དུ་ནི་གསུངས་མོད་ཀྱི། །ཀུན་རྫོབ་སྤངས་པའི་ཕ་རོལ་ན། །དོན་དམ་འགའ་ཡང་མི་གྲུབ་སྟེ། །དེ་གཉིས་ཐབས་དང་ཐབས་བྱུང་ཉིད། །བརྟག་བྱའི་དངོས་ལ་མ་བརྟེན་པར། །དེ་ཡི་དངོས་མེད་ཡོད་མིན་ཏེ། །དེས་ན་དངོས་དང་དངོས་མེད་པ། །གཉིས་ཀ་རྟེན་འབྲེལ་ཙམ་དུ་མཚུངས། །གལ་ཏེ་སྟོང་པར་ཞེན་པ་དེས། །སྣང་བ་རྣམ་པར་བཅད་གྱུར་ན། །སྟོང་པ་རྟེན་འབྱུང་དུ་ཤར་བའི། །ཀླུ་སྒྲུབ་ལུགས་བཟང་རྙོགས་མར་བྱས། །སྟོང་མཐོང་དེ་ཡིས་ལམ་གོམས་ནས། །སྟོང་དབྱིངས་འབའ་ཞིག་རྟོགས་ན་ནི། །འཕགས་པའི་མཉམ་བཞག་སྟོང་པ་ཉིད། །དངོས་པོའི་འཇིག་རྒྱུར་ཁྱོད་ལའང་ཐལ། །དེ་ཕྱིར་གདོད་ནས་སྟོང་ན་ཡང༌། །སྣང་སྟོང་རིས་སུ་མ་ཆད་པས། །སྟོང་པ་ཁོ་ན་གཙོ་ཆེ་ཞེས། །འཛིན་པ་མཐར་ཐུག་དོན་མི་མཁས། །ལ་ལས་དོན་དམ་ཕར་བཅད་ནས། །ཀུན་རྫོབ་ཙམ་གྱི་ངོས་ནས་ནི། །རྒྱུད་སྡེའི་ལྟ་བ་མཐོ་དམན་བྱེད། །དོན་དམ་སྟོང་པས་མ་ཟིན་པའི། །ཀུན་རྫོབ་རང་ཉིད་ལྟ་བ་ཡིས། །མཐོ་དམན་བྱེད་ཆོས་སུ་མི་འཐད། །དོན་དམ་གདེང་དང་མི་ལྡན་པར། །ཀུན་རྫོབ་ལྷ་རུ་བསྒོམ་པ་ཙམ། །མོས་པ་ཙམ་ཡིན་ལྟ་བ་མིན། །མུ་སྟེགས་རིག་སྔགས་འགའ་ཞིག་ཀྱང༌། །བཟླ་ཚེ་རང་ཉིད་གཞན་དུ་མོས། །ལ་ལས་ཀུན་རྫོབ་གལ་ཆེ་སྟེ། །བདེན་གཉིས་ཟུང་དུ་འཇུག་དགོས་ཟེར། །ཡང་ཡང་ཀུན་རྫོབ་ཕྱོགས་ལ་བསྔགས། །ཟུང་འཇུག་ལྟ་བ་སྐྱོང་དུས་ན། །ཟུང་འཇུག་དོར་ནས་མེད་ཀྱང་འཛིན། །བཤད་པ་བཟང་པོ་མ་ཡི་རྗེས། །ཉམས་ལེན་བུ་ཆུང་སླེབ་མ་ནུས། །དེས་ན་སྔ་འགྱུར་རང་ལུགས་འདིར། །གཞི་ལམ་འབྲས་བུའི་ཆོས་སྐད་ལ། །རྟག་དང་མི་རྟག་བདེན་གཉིས་སོགས། །རྒྱ་ཆད་ཕྱོགས་ལྷུང་བྲལ་བ་ཡི། །ཟུང་འཇུག་ཁོ་ནའི་གྲུབ་མཐའ་བསྐྱང༌། །ཀུན་རྫོབ་དང་ནི་དོན་དམ་པ། །ཡ་བྲལ་རེ་རེའི་སྟེང་དུ་ནི། །གཞི་ལམ་འབྲས་བུ་བཞག་མ་ནུས། །གཞི་ལམ་འབྲས་བུ་གསུམ་ཆར་དུའང༌། །འདི་སྤང་འདི་བླང་དབྱེ་བ་མེད། །ཀུན་རྫོབ་སྤངས་པའི་ཕ་རོལ་ན། །དོན་དམ་མེད་ལ་དོན་དམ་པ། །སྤངས་པའི་ཀུན་རྫོབ་གཞན་མེད་ཉིད། །གང་སྣང་སྟོང་པས་ཁྱབ་པ་དང༌། །གང་སྟོང་སྣང་བས་ཁྱབ་པ་སྟེ། །སྣང་ན་མི་སྟོང་མི་སྲིད་ཅིང༌། །སྟོང་དེའང་མི་སྣང་མི་འགྲུབ་ཕྱིར། །དངོས་དང་དངོས་མེད་གཉིས་པོ་ཡང༌། །སྟོང་གཞིར་བྱས་ནས་སྟོང་དགོས་ཕྱིར། །སྣང་ཀུན་བརྟགས་པ་ཙམ་ཞིག་ལ། །སྟོང་པའང་བློ་ཡིས་བཏགས་པ་ཙམ། །རིགས་པས་དཔྱད་པའི་ངེས་ཤེས་ལ། །འདི་གཉིས་ཐབས་དང་ཐབས་བྱུང་སྟེ། །གཅིག་ཡོད་ན་ནི་གཅིག་མེད་པ། །མི་སྲིད་འདུ་འབྲལ་མེད་པར་གནས། །དེ་ཕྱིར་སྣང་དང་སྟོང་པ་དག །སོ་སོའི་ཆར་ནི་ཤེས་ན་ཡང༌། །དོན་དུ་ནམ་ཡང་དབྱེ་བ་མེད། །དེ་ཕྱིར་ཟུང་འཇུག་ཅེས་བརྗོད་དེ། །གནས་ལུགས་མཐོང་བའི་ངེས་ཤེས་ནི། །གང་མཐར་ལྷུང་བ་མེད་ཕྱིར་རོ། །ཡང་དག་དཔྱོད་པའི་ཤེས་རབ་ངོར། །སྣང་དང་སྟོང་པ་འདི་གཉིས་པོ། །ཡོད་མཉམ་མེད་མཉམ་ངོ་བོ་གཅིག །ལྡོག་པ་ཐ་དད་དབྱེ་བར་འདོད། །དེ་ཡང་དང་པོའི་ལས་ཅན་ལ། །དགག་བྱ་འགོག་བྱེད་ལྟ་བུར་སྣང༌། །དེ་ཚེ་གཅིག་ཏུ་འདྲེས་པ་མེད། །ནམ་ཞིག་སྟོང་པའི་རང་བཞིན་ནི། །སྣང་བར་འཆར་ལ་ཡིད་ཆེས་ཐོབ། །དེ་ཡང་གདོད་ནས་སྟོང་པ་དང༌། །སྣང་བ་འདི་དག་སྟོང་པ་ཡིས། །སྟོང་བཞིན་སྣང་ལ་སྣང་བཞིན་དུ། །སྟོང་མཐོང་ངེས་ཤེས་སྐྱེ་བ་ཉིད། །འདི་ནི་མདོ་རྒྱུད་མན་ངག་གི །ལམ་ཟབ་ཀུན་གྱི་རྩ་བ་སྟེ། །ཐོས་བསམ་སྒྲོ་འདོགས་ཆོད་པའི་དོན། །ཡང་དག་ལྟ་བ་འཁྲུལ་མེད་ཡིན། །གནད་དེ་ཇེ་བས་ཇེ་ཟབ་ཏུ། །རྟོགས་པས་ཀུན་རྫོབ་སྣང་བ་ཡང༌། །རང་མཚན་ཞེན་པ་རིམ་སྤོང་བས། །རྒྱུད་སྡེའི་ཐེག་རིམ་དེ་ལྟར་སྣང༌། །ཡིད་ཀྱིས་མོས་སྒོམ་ཙམ་ཞིག་དང༌། །སྣོད་བཅུད་ལྷར་སྣང་ངེས་ཤེས་ཀྱི། །ལྟ་བའི་གདེངས་སུ་གྱུར་པ་གཉིས། །མཚུངས་པའི་གོ་སྐབས་མི་སྲིད་དེ། །དབུ་མས་ཆོས་རྣམས་བདེན་སྟོང་དུ། །ངེས་པ་གང་དེ་ལྟ་ཡིན་ལ། །བྲམ་ཟེས་ནད་ལ་སྔགས་འདེབས་ཚེ། །ནད་མེད་མོས་པ་ལྟ་མིན་བཞིན། །དོན་དམ་གནས་ལུགས་རྟོགས་པ་ཡིས། །ཀུན་རྫོབ་ལྷ་རུ་ཡིད་ཆེས་ཀྱི། །གཞན་དུ་འཁྲུལ་པའི་སྣང་ཚུལ་ལ། །གནས་ནས་ལྷ་རུ་ཇི་ལྟར་འགྲུབ། །གཟུང་འཛིན་འཁྲུལ་སྣང་འདི་མིན་པའི། །འཁོར་བ་ཞེས་བྱ་གཞན་དུ་མེད། །དེ་སྤང་ལམ་གྱི་དབྱེ་བ་རྣམས། །དོན་དམ་ཁོ་ནའི་ངོས་ནས་མིན། །དོན་དམ་ཚུལ་གཅིག་ཉིད་ཡིན་ཕྱིར། །ཆོས་ཅན་ཀུན་རྫོབ་སྣང་བའི་ཆ། །དོན་དམ་གཤིས་སུ་མཐོང་གོམས་ཀྱི། །བློ་ནུས་ལ་བརྟེན་བྱ་བ་དང༌། །ཆ་མཉམ་རྣལ་འབྱོར་བླ་མེད་བསྟན། །དེས་ན་བདེན་གཉིས་སོ་སོ་ཡིས། །རྒྱུད་སྡེའི་མཐོ་དམན་མི་འབྱེད་ཀྱང༌། །བདེན་གཉིས་ཟུང་དུ་འཇུག་པ་ལ། །ཅི་ཙམ་ཡིད་ཆེས་ཐོབ་པ་བཞིན། །ཉམས་ལེན་དེ་ཡི་རྗེས་སུ་འབྲང༌། །དེ་ཕྱིར་བླ་མེད་རྡོ་རྗེའི་ཐེག །ཚེ་གཅིག་གྲོལ་བ་སྟེར་བའི་ལམ། །མ་ནོར་ཇི་བཞིན་ཉམས་ལེན་ན། །མི་གཅིག་འགྲོ་བས་ཐ་དད་པར། །མཐོང་བའི་ཆུ་ཡི་དཔེ་བཞིན་དུ། །དག་པའི་གཟིགས་པ་ལ་བརྟེན་ནས། །སྣང་སྲིད་གཞིར་བཞེངས་དཀྱིལ་འཁོར་དུ། །སུ་ཞིག་ཡིད་མི་ཆེས་པར་འགྱུར། །གལ་ཏེ་དེ་ལྟར་མ་ཤེས་ནས། །འཁོར་བའི་རང་བཞིན་མ་དག་པར། །འདོད་བཞིན་ལྷ་རུ་བསྒོམ་པས་ཀྱང༌། །ངན་སྐྱུགས་བུམ་པར་དྲི་བཟང་གིས། །བྱུགས་པ་དང་འདྲར་སེམས་པ་དེས། །ཀྱེ་མ་མཉམ་ཉིད་རྡོ་རྗེའི་ཐེག །སྒོམ་པ་རི་མོའི་མར་མེ་བཞིན། །སྣང་ཚུལ་མ་དག་པར་སྣང་ཡང༌། །དེ་ནི་འཁྲུལ་པས་གྲུབ་པའི་མཐའ། །གནས་ཚུལ་ཡང་དག་གཟིགས་པའི་དོན། །མི་ཕྱེད་རྡོ་རྗེའི་གྲུབ་མཐའ་སྨྲ། །སྣོད་བཅུད་དག་པའི་རྟེན་བརྟེན་པ། །མིན་ནོ་སྙམ་དུ་ལྟ་བཞིན་དུ། །ཡིན་ནོ་སྙམ་པའི་སྒོམ་པ་གང༌། །འགལ་འདུའི་རང་རྟགས་ངོམས་པ་ཡི། །ལམ་དེ་ལམ་གྱི་གཟུགས་བརྙན་ཉིད། །སོལ་བ་བཀྲུས་པས་མི་དཀར་བཞིན། །མིན་ཀྱང་ཡིན་སྙམ་བཅོས་སྒོམ་གྱིས། །འབྲས་བུ་ཐོབ་པར་འགྱུར་ན་ནི། །བདེན་སྟོང་ངེས་ཤེས་མེད་བཞིན་དུ། །མུ་སྟེགས་ཉི་མ་པ་རྣམས་ཀྱིས། །སྣང་བ་སྤངས་པས་སྟོང་པ་སོགས། །བསྒོམ་པས་ཉོན་མོངས་སྤོང་བར་འགྱུར། །བྱ་སྤྱོད་བླ་མེད་རྒྱུད་སྡེ་ལ། །ལྟ་བའི་མཐོ་དམན་མེད་གྱུར་ན། །སྣང་སྲིད་དག་མཉམ་རྟོགས་པ་ཡི། །ལྟ་བའི་གདེང་དུ་གྱུར་བཞིན་དུ། །བདག་དང་ལྷ་ལ་བཟང་ངན་དང༌། །གཙང་དང་མི་གཙང་སོ་སོར་ནི། །མ་མཐོང་བཞིན་དུ་དབྱེ་བ་ན། །རང་གིས་རང་ལ་གནོད་པར་ཟད། །ཡང་ན་རྒྱུད་སྡེ་འོག་མ་བཞིན། །བླང་དོར་ཉིད་དུ་ཞེན་བཞིན་དུ། །བླ་མེད་སྦྱོར་སྒྲོལ་ཤ་ཆང་སོགས། །བླང་དོར་མཉམ་པ་ཉིད་སྤྱོད་ན། །མ་རྟོགས་ཐོ་ཅོའི་སྤྱོད་པ་ཞེས། །སྨད་པར་གྱུར་པ་དེ་མིན་ནམ། །ཇི་ལྟ་ཇི་ལྟར་གནས་ལུགས་དོན། །མཐོང་བའི་ངེས་ཤེས་ལྟ་བར་བརྗོད། །ལྟ་བས་ཇི་ལྟར་ཐག་བཅད་པས། །དེ་བཞིན་སྒོམ་དང་སྤྱོད་པ་སྐྱོང༌། །ཐེག་པ་ལྟ་བའི་མཐོ་དམན་གྱིས། །འབྱེད་ཕྱིར་དགུར་མ་ངེས་ཤེ་ན། །ནང་པའི་གྲུབ་མཐའ་དམའ་ཤོས་ནས། །མཐར་ཕྱིན་རྡོ་རྗེ་རྩེ་མོའི་བར། །སྡེ་ཆེན་དགུ་ཡི་གྲངས་སུ་ནི། །འཇོག་པའི་རྒྱུ་མཚན་ཡོད་ཕྱིར་ཏེ། །ཐེག་པ་མཐོ་དམན་མང་ཡོད་ཀྱང༌།  །གསུམ་སོགས་དགོས་པས་བཞག་བཞིན་ནོ། །དེས་ན་ནང་གི་ཡེ་ཤེས་སྟོབས། །ཇི་ལྟ་ཇི་ལྟར་སྟོབས་འཕེལ་བ། །དེ་ལྟ་དེ་ལྟར་སྣོད་བཅུད་རྣམས། །དག་དང་མ་དག་སོ་སོར་མཐོང༌། །དེ་ཕྱིར་སྣང་སྟོང་དབྱེར་མེད་གཞི། །བདེན་གཉིས་དབྱེར་མེད་ཚུལ་གྱིས་རྟོགས། །ལམ་དེ་ཇི་བཞིན་གོམས་པ་ལས། །སྐུ་གཉིས་ཟུང་འཇུག་ཡེ་ཤེས་འཐོབ། ༈ །ཆུ་གཅིག་འགྲོ་བ་སོ་སོ་ལ། །མི་གཅིག་དངོས་པོར་སྣང་བའི་ཚེ། །ལ་ལས་ཐུན་མོང་བལྟ་བྱ་སྟེ། །ཆུ་ཡིན་དེ་མཐོང་ཡུལ་ཅན་རྣམས། །ཀུན་ཀྱང་ཚད་མ་ཡིན་ཞེས་ཟེར། །ཆུ་ལ་རང་བཞིན་འགའ་ཡོད་ན། །ཚད་མ་ཚད་མིན་མི་སྲིད་ཅིང༌། །སོ་སོའི་ཡུལ་སྣང་ཐུན་མིན་ན། །ཀ་བུམ་མཐོང་བའི་བློ་བཞིན་དུ། །ཐུན་མོང་བལྟ་བྱ་མི་སྲིད་འགྱུར། །ལ་ལས་རླན་གཤེར་ཙམ་ཡིན་ཟེར། །ཐུན་མོང་སོ་སོར་རླན་གཤེར་ཙམ། །མ་ལོག་ཡོད་ན་རླན་གཤེར་ལ། །མི་གཅིག་མཐོང་སྣང་མང་བྱུང་ཞིང༌། །གཅིག་མཐོང་གཅིག་ལ་མེད་པ་ཡི། །ཆུ་དང་རྣག་སོགས་གཞི་དེ་གང༌། །གཞན་ཡང་ནམ་མཁའ་མཐའ་ཡས་པར། །རླན་གཤེར་གཞི་རུ་ག་ལ་འགྱུར། །རླན་གཤེར་ཆུ་དང་གཅིག་ཡིན་ན། །རྣག་སོགས་ཉིད་དུ་སྣང་མི་རུང༌། །ཆུ་ལ་སོགས་ལས་ཐ་དད་དུ། །རླན་གཤེར་ཅི་ཡང་དམིགས་པ་མིན། །མི་གཅིག་མཐོང་སྣང་སོ་སོ་ལ། །ཐུན་མོང་བལྟ་བྱ་མི་སྲིད་ཅིང༌། །ཐུན་མོང་མཐུན་པའི་དངོས་པོ་ལ། །སོ་སོར་སྣང་བ་མི་སྲིད་ཕྱིར། །ལྟོས་ནས་བཞག་པ་ཙམ་ཞིག་ལས། །དཔྱད་པའི་གཞི་ཞིག་ཁས་ལེན་ན། །གནས་ལུགས་ཡིན་པར་གྲུབ་དགོས་པས། །གང་ལྟར་བརྟགས་ཀྱང་མི་འཐད་ཉིད། །ཐུན་མོང་བལྟ་བྱ་མེད་གྱུར་ན། །སེམས་ཙམ་བཞིན་དུ་ཡུལ་མེད་པར། །ཤེས་ཉིད་ཡུལ་དུ་ཁས་ལེན་དགོས། །དེ་ནི་འཐད་པ་མ་ཡིན་ཏེ། །ཡུལ་མེད་བཞིན་དུ་འཛིན་པ་ཡང༌། །དོན་ལ་མེད་པར་འདྲ་བ་ལ།  །གཟུང་འཛིན་གཉིས་པོའང་ཀུན་རྫོབ་ཏུ། །སྣང་བར་མཉམ་ཕྱིར་གང་སྣང་བ། །དེ་ལ་བརྟགས་ནས་གཟུང་འཛིན་གཉིས། །ཡོད་མེད་ཕྱེ་བ་མི་འཐད་དེ། །ཡུལ་སྣང་ཡོད་ཀྱང་རྫུན་པ་ལྟར། །འཛིན་པར་སྣང་ཡང་མ་གྲུབ་ཕྱིར། །སྣང་ཙམ་ཐུན་མོང་བལྟ་བྱ་ནི། །མཐུན་པར་སྣང་དང་མི་སྣང་གཞིར། །ཡོད་པར་གྲུབ་ཕྱིར་དེ་མེད་པར། །མི་རུང་ཟློས་གར་མཐོང་སོགས་བཞིན། །ཡོད་ཙམ་འདི་ལས་མ་གཏོགས་པའི། །ཡོད་པ་གཞན་ནས་མི་སྲིད་པས། །འདི་མེད་ན་ནི་སྣང་བ་ཀུན། །མི་སྣང་ནམ་མཁའ་ལྟ་བུར་འགྱུར། །ཕྱི་དང་ནང་གི་རྐྱེན་གྱིས་ནི། །དོན་དངོས་ཇི་བཞིན་མི་མཐོང་བ། །སྒྱུ་མའི་སྔགས་ཀྱིས་ཤིང་བུ་ལ། །རྟ་དང་གླང་སོགས་སྣང་བ་བཞིན། །དེ་ཕྱིར་ཐུན་མོང་བལྟ་བྱ་ནི། །འདི་ཞེས་ངེས་པར་བཞག་མི་རུང༌། །དེས་ན་རང་གི་ལུགས་ལ་ནི། །སྣང་སྟོང་རིས་སུ་མ་ཆད་པའི། །གཞི་ཉིད་ཅིར་ཡང་མ་གྲུབ་པ། །གང་སྣང་ཀུན་ལ་མཉམ་པའི་ཕྱིར། །དངོས་གཅིག་སྣ་ཚོགས་པར་ཡང་སྣང༌། །གང་ལ་སྣང་སྟོང་རུང་བ་ན། །དེ་ལ་ཐམས་ཅད་རུང་བར་འགྱུར། །གང་ལ་སྣང་སྟོང་མི་རུང་བ། །དེ་ལ་ཐམས་ཅད་རུང་མི་འགྱུར། །འོ་ན་ཚད་མ་ཚད་མིན་གྱི། །རྣམ་དབྱེའང་འཐད་པ་མེད་ཅེ་ན། །གང་སྣང་དེ་ཉིད་གཞན་ཉིད་དུ། །མ་སྣང་དེ་ཕྱིར་ཚུལ་མཐོང་དེས། །གཞལ་བྱ་མི་འགྲུབ་མ་ཡིན་ཏེ། །གང་ཕྱིར་དངོས་ཀུན་རང་བཞིན་གྱི། །རང་རང་ངོ་བོ་ལ་གནས་པ། །གཅིག་དང་ཐ་དད་དབྱེར་རུང་བའི། །ཚད་མ་གྲུབ་པ་ཉིད་ཀྱི་ཕྱིར། །དེ་ཕྱིར་ལྟོས་ཏེ་ཚད་མ་ཉིད། །གྲུབ་ཀྱི་རང་བཞིན་ཆོས་རྣམས་ནི། །ཚད་མས་གྲུབ་པ་མ་ཡིན་ཏེ། །གྲུབ་ན་གནས་ལུགས་ཉིད་དུ་ཐལ། །ཆུ་གཅིག་པོ་ཡང་རང་འཛིན་གྱིས། །ཚད་མས་གྲུབ་ཀྱང་ལྟོས་མེད་དུ། །རང་དབང་ཁོ་ནས་གྲུབ་མིན་ཏེ། །དོན་དམ་དཔྱོད་པས་མི་འགྲུབ་ཅིང༌། །ཡི་དྭགས་ངོར་ཡང་གྲུབ་མི་འགྱུར། །རང་འཛིན་ཡུལ་ལ་མངོན་སུམ་དང༌། །རྗེས་དཔག་ཚད་མས་ངེས་པ་ན། །དེ་ཡུལ་འཇུག་ལྡོག་མི་བསླུའི་ཕྱིར། །ཚད་མ་དོན་མེད་མ་ཡིན་ནོ། །དེས་ན་ཆུ་གཅིག་ལ་ཞེས་པ། །མི་ཡི་མཐོང་བ་ལ་ལྟོས་ནས། །བཞག་སྟེ་ལྷ་ལ་ལྟོས་ན་ནི། །བདུད་རྩི་གཅིག་ལ་བལྟ་གཞིར་འཛིན། །ཆུ་ལ་རྣག་ཆུ་བདུད་རྩི་རུ། །མཐོང་ཚེ་གསུམ་ཀ་ཚོགས་མིན་ལ། །དེ་གསུམ་གཅིག་ཀྱང་ཚད་མིན་ན། །དེ་ལས་དངོས་པོ་གཞན་ཞིག་ཏུ། །མཐོང་བ་ཚད་མས་བསྒྲུབ་མི་ནུས། །མཐོང་དོན་གསུམ་ཀ་མེད་འགྱུར་བས། །མིས་མཐོང་ཆུ་འདི་ཆུ་མིན་ན། །གཞན་ཞིག་ཆུ་རུ་མི་འཐད་པས། །ཆུ་ཞེས་བྱ་བ་གཏན་མེད་འགྱུར། །དེ་ལྟའི་ལུགས་ལའང་ཚད་མ་ཡི། །རྣམ་བཞག་འཐད་པར་མི་འགྱུར་རོ། །དེ་ཕྱིར་འཕྲལ་གྱི་འཁྲུལ་རྒྱུ་ཡིས། །མ་བསླད་དབང་པོའི་ཡུལ་དེ་ཉིད། །ཚད་མ་ཡིན་པར་བསྒྲུབ་དགོས་ཏེ། །ཆུ་དང་སྨིག་རྒྱུར་ཆུར་སྣང་བཞིན། །དེས་ན་གནས་སྐབས་ཡི་དྭགས་ཉིད། །ལས་ཀྱི་སྒྲིབ་པས་ཆུ་གཙང་མ། །རྣག་ཏུ་སྣང་ཡང་སྐྱོན་སོལ་ན། །ད་གདོད་ཆུ་རུ་སྣང་བའི་ཕྱིར། །ལྟོས་ནས་མིས་མཐོང་ཚད་མ་དང༌། །གཞན་པ་སྐྱོན་གྱིས་བསྒྱུར་བའི་ཕྱིར། །རེ་ཞིག་ཆུ་ནི་ཚད་མར་བསྒྲུབས། །མཐར་ཐུག་རིགས་པས་དཔྱད་པ་ན། །དེ་ཀུན་བག་ཆགས་སྣང་བ་སྟེ། །གཞན་དུ་ཆུ་ཉིད་དག་པ་ཡི། །ཞིང་དང་སྐུར་ཡང་སྣང་བའི་ཕྱིར། །མི་ཡིས་མཐོང་བ་དེ་ཁོ་ན། །མཐའ་གཅིག་ཚད་མར་རུང་མ་ཡིན། །དེས་ན་སྒྲིབ་རྐྱེན་ཇེ་དག་པས། །མཐོང་བ་འོག་མ་ལ་ལྟོས་ནས། །གོང་མ་གོང་མ་ཚད་མ་རུ། །ཁས་བླང་པ་ནི་འཐད་པ་ཉིད། །མཐར་ཐུག་དེ་ཁོ་ན་ཉིད་ནི། །གཅིག་ལས་མེད་ཕྱིར་དེ་ཁོ་ན། །མཐོང་བའི་ཚད་མའང་གཅིག་ཡིན་ཏེ། །ཚད་མ་གཉིས་པ་མི་སྲིད་དོ། །གནས་ལུགས་བདེན་གཅིག་ཟུང་འཇུག་སྟེ། །ཚད་མ་རང་བྱུང་ཡེ་ཤེས་ཉིད། །སྤང་བྱ་མ་རིག་གཅིག་པུ་ལས། །མེད་ཕྱིར་རིག་དང་མ་རིག་ཙམ། །དེ་ཕྱིར་ཚད་མའི་ཚུལ་འདི་ཡིས། །སྣང་ཀུན་རང་བཞིན་ལྷར་བསྒྲུབ་ལ། །སྔ་འགྱུར་རང་ལུགས་ཁོ་ན་སྟེ། །ཀུན་མཁྱེན་རོང་ཟོམ་པཎྜི་ཏའི། །ལེགས་བཤད་སེང་གེའི་ང་རོ་ཡིན། །གཞན་ན་ལུགས་འདི་ཚུལ་བཞིན་དུ།  །སྨྲ་བ་མེད་པས་འདི་ཡི་ཐད། །གང་ལྟར་ཁས་བླང་འགལ་བར་མཐོང༌། །དེ་ལ་ཐུན་མོང་བལྟ་བྱ་དེ། །སྣང་སྟོང་རེ་རེས་མི་རུང་སྟེ། །གལ་ཏེ་སྟོང་པ་ཙམ་ཡིན་ན། །འགྲོ་བ་སུ་ཡང་རུང་ལ་ཡང༌། །མཁའ་ཡང་བུམ་པར་སྣང་འགྱུར་ཞིང༌། །བུམ་པ་མཁའ་ལྟར་མི་སྣང་འགྱུར། །སྣང་བ་དང་བྲལ་སྟོང་པ་ཙམ། །བལྟ་བྱར་རུང་ན་ཅི་མི་སྣང༌། །དངོས་རྣམས་རྟག་ཏུ་ཡོད་པའམ། །མེད་པར་ཐལ་ཏེ་རྒྱུ་མེད་ལ། །ཇི་སྐད་བརྗོད་ཀུན་འདི་ལ་མཚུངས། །སྟོང་པའི་གནས་སྐབས་ཡིན་བཞིན་དུ། །སྣང་མེད་དེ་གཉིས་འགལ་བའི་ཕྱིར། །མ་སྟོང་པ་ཞིག་ཡོད་ན་ནི། །སྟོང་ཙམ་སྣང་གཞིར་བཞག་དང་འགལ། །འོ་ན་ཁྱོད་ཀྱི་གོང་དུ་ནི། །སྟོང་སྣང་མི་འགལ་ཅེ་ཞེ་ན། །འདིར་ནི་མཐོང་དོན་ཐ་སྙད་པའི། །ཚད་མའི་རྣམ་བཞག་སྐབས་ཡིན་པས། །དེའི་ངོར་ཡོད་མེད་འགལ་བ་སྟེ། །དངོས་གཅིག་སྟེང་གི་བདེན་པ་གཉིས། །མི་འགལ་ཡེ་ཤེས་ཡུལ་ཡིན་ཕྱིར། །གལ་ཏེ་སྟོང་པ་དང་བྲལ་བའི། །སྣང་ཙམ་སྣང་གཞིར་མི་རུང་སྟེ། །སྣང་དེ་གང་ལྟར་སྣང་བ་ཡིན། །འདི་ཞེས་རིས་སུ་མ་ཆད་པའི། །སྣང་བ་བསམ་པར་མི་ནུས་ཕྱིར། །སྣང་གཞིར་འགྲུབ་པ་མ་ཡིན་ཏེ། །ཤེས་བྱེད་ཚད་མས་མ་མཐོང་བཞིན། །ཡོད་ཅེས་དམ་བཅའ་ཙམ་དུ་ཟད། །གང་སྣང་རིས་སུ་ཆད་གྱུར་ན། །དེ་ལས་གཞན་དུ་སྣང་མི་རུང༌། །མི་སྟོང་སྣང་བ་ཡིན་ཕྱིར་ཡང༌། །དེ་ཉིད་རིགས་པས་དཔྱད་བཟོད་འགྱུར། །ཆུ་རྣག་བདུད་རྩི་སོགས་ཀྱི་གཞི། །དེ་གསུམ་གང་ཡིན་ཀྱང་འགལ་ཏེ། །གལ་ཏེ་ཆུ་དེ་རྣག་ཡིན་ན། །ཆུ་རུ་སྣང་བ་ཇི་ལྟར་འགྱུར། །གལ་ཏེ་རྣག་མིན་ཆུ་ཡིན་ན། །རྣག་སོགས་གཞན་དུ་ཅི་ལ་སྣང༌། །ཡི་དྭགས་ཡུལ་དུ་སྣང་དེ་ཡང༌། །ཆུ་ཡིན་ཞེ་ན་རྣག་སྣང་ཡང༌། །མེད་པར་ཁས་བླང་ཉིད་དུ་ཐལ། །གང་ཕྱིར་རང་ལ་སྣང་དེ་ལས། །སྣང་གཞི་ལོགས་སུ་ཡོད་མིན་ཏེ། །ཡོད་ན་ཐ་དད་དུ་འགྱུར་ཕྱིར། །ཀ་བུམ་གཅིག་གཞི་གཅིག་མིན་བཞིན། །དེས་ན་སྣང་སྟོང་ཟུང་འཇུག་གམ། །བདེན་སྟོང་སྣང་བ་ཙམ་ཞིག་དེ། །རྒྱ་ཆད་ཕྱོགས་ལྷུང་བྲལ་བ་ཡི། །ཟུང་འཇུག་རོ་མཉམ་ཆེན་པོ་རུ། །ཆོས་ཀུན་གདོད་ནས་མཉམ་པའི་ཕྱིར། །མཉམ་ཉིད་རྫོགས་པ་ཆེན་པོ་རུ། །གྲུབ་དོན་གཏན་ལ་ཕབ་བྱས་ནས། །ཚུལ་དེ་གོམས་པའི་ལམ་གྱི་སྐབས། །དག་པའི་གཟིགས་པ་ལ་བརྟེན་ནས། །མ་དག་སྣང་བ་རང་གྲོལ་བའི། །སྣང་སྲིད་དག་པའི་ཆོས་སྐུ་ཞེས། །ཡིད་ཆེས་རྡོ་རྗེའི་ལུང་དོན་འབྱོར། །དེས་ན་སྒྱུ་འཕྲུལ་དྲྭ་བ་ལས། །ཕུང་ལྔ་སྒྱུ་མ་ལྟ་བུ་ཡི། །སྣང་བ་རིས་སུ་མ་ཆད་པ། །དེ་ཉིད་དག་པའི་ལྷར་སྣང་ཞེས། །དགོངས་པའི་དོན་ལ་ཡིད་ཆེས་ཉིད། །འདི་ལྟར་རྣག་འཛིན་ལས་བཟློག་ཚེ། །འཁྲུལ་བར་རྟོགས་ཤིང་དེ་གོམས་པས། །དེ་ལ་ཆུ་རུ་སྣང་བ་ཉིད། །དག་པའི་རྒྱལ་སྲས་ཆེན་པོ་ཡིས། །ཆུ་ཡི་རྡུལ་རེར་གྲངས་མེད་ཞིང༌། །མཐོང་ཞིང་ཆུ་དེ་མཱ་མ་ཀཱིར། །མངོན་སུམ་སྣང་བ་ཉིད་དུ་འགྱུར། །མཐར་ཐུག་སྒྲིབ་གཉིས་སྤངས་པའི་སར། །ཟུང་འཇུག་རོ་མཉམ་ཆེན་པོར་གཟིགས། །དེ་ཕྱིར་དག་པའི་གཟིགས་པ་ནི། །སྒྲིབ་པ་མ་ལུས་སྤངས་པའི་ཕྱིར། །དངོས་པོའི་གནས་ཚུལ་མ་ནོར་བ། །དེ་ཡིས་མཐོང་བ་ཁོ་ན་ལས། །གཞན་དུ་ཡོད་པ་མ་ཡིན་ན། །དེ་ཉིད་མཐར་ཐུག་ཚད་མ་རུ། །བཟུང་སྟེ་འདི་ཀུན་གདོད་ནས་ཀྱང༌། །དག་པའི་ཆོས་སྐུར་གནས་སོ་ཞེས། །དམ་བཅའ་གྲུབ་པའི་རྩེ་མོ་རུ། །རིགས་པའི་མིག་ལྡན་རྣམས་ལ་གྲུབ། །དེ་ལྟ་ན་ཡང་ཐེག་པ་དེ། །ངོ་མཚར་འོད་ཟེར་སྟོང་མངའ་བས། །དམན་པའི་ཡིད་ཅན་འབྱུང་པོའི་བྱ། །ཕལ་ཆེར་ལོང་བ་ལྟ་བུར་གྱུར། །དེ་ལ་མཐར་ཐུག་མཉམ་ཉིད་དབྱིངས། །ལྷ་སྣང་ཁོ་ནར་སྣང་ངོ་ཞེས། །ཕྱོགས་གཅིག་བསྒྲུབ་པར་མི་ནུས་ཀྱང༌། །རང་བཞིན་གདོད་ནས་དག་པ་ཡི། །དབྱིངས་དང་སྣང་ཆ་ཡེ་ཤེས་སྐུ། །འདུ་འབྲལ་མེད་ཕྱིར་སྣང་བའི་ཆ། །གདོད་ནས་ལྷ་རུ་དག་པ་ལ། །གནས་ལུགས་དཔྱད་པས་ཀྱང་མི་གནོད། །གང་ཕྱིར་སྒྲིབ་གཉིས་སྤངས་པ་ཡི། །སྣང་སྟོང་ཟུང་འཇུག་དབྱིངས་དེ་ཉིད། །མཐར་ཐུག་དེ་ཁོ་ན་ཉིད་ཡིན།  །དེ་ལས་གཞན་དུ་གང་ལྟར་དུ། །བརྟགས་ཀྱང་མཐར་ཐུག་དོན་མིན་ཏེ། །སྒྲིབ་གཉིས་ཟད་པར་མ་སྤངས་པས། །གནས་སྣང་རྣམ་ཀུན་མི་མཐུན་ཕྱིར། །གནས་སྐབས་ལམ་གྱི་སྣང་བ་ལ། །མིག་སྐྱོན་དག་པའི་རབ་རིབ་བཞིན། །ཡུལ་ཅན་དྲི་མས་དག་པ་ལས། །ཡུལ་ཀྱང་དེ་བཞིན་དག་མཐོང་སྟེ། །ཡུལ་ཅན་དག་ཀྱང་ལོགས་ཤིག་ན། །ཡུལ་དེ་མ་དག་མེད་པའི་ཕྱིར། །དེ་ལྟར་ན་ཡང་གང་ཟག་གཅིག །འཚང་རྒྱ་དེ་ཚེ་མ་དག་དངོས། །གཞན་ལ་མི་སྣང་མི་འགྱུར་ཏེ། །རང་སྣང་སྒྲིབ་པས་རང་སྒྲིབ་ཕྱིར། །དེས་ན་ཡུལ་དང་ཡུལ་ཅན་རྣམས། །རང་བཞིན་གདོད་ནས་དག་ན་ཡང༌། །གློ་བུར་དྲི་མས་སྒྲིབ་པའི་ཕྱིར། །དྲི་མ་སྦྱོང་ལ་འབད་པར་བྱ། །སྦྱང་བྱའི་དྲི་མ་རྣམས་ཀྱང་ནི། །རང་གི་ངོ་བོས་དག་པ་ལས། །ལོགས་ཤིག་མ་དག་པ་མིན་པས། །རང་བཞིན་འོད་གསལ་མཉམ་པ་ཉིད། །དེ་ལྟར་སྣང་ཚུལ་སྣ་ཚོགས་པ། །མ་རྟོགས་དུས་ན་སོ་སོར་འཛིན། །བྱིས་པ་གང་ལ་སེམས་ཆགས་པ། །དེ་ནི་བྱིས་པ་རྨོངས་པ་སྟེ། །རྨོངས་པ་དེ་ཡིས་འཆིང་བར་བྱེད། །རྟོགས་ན་ཀུན་ཀྱང་རོ་མཉམ་གྱི། །ངང་དུ་འབྲས་བུའི་བཙན་ས་ཟིན། །དུས་གསུམ་དུས་མེད་གཉུག་མའི་ཀློང༌། །རང་བྱུང་ཡེ་ཤེས་རྒྱལ་བར་འགྱུར། །དག་མཉམ་ཆེན་པོར་ཁས་ལེན་པའི། །ཚུལ་འདི་ལེགས་པར་གྲུབ་པ་སྟེ། །སྣང་སྟོང་ཅི་ཡང་མ་གྲུབ་པས། །ཅིར་ཡང་རུང་ལ་ཅིར་ཡང་སྣང༌། །དེ་ལས་གཞན་དུ་གང་བརྟགས་པ། །ཅི་ཡང་མི་རུང་ཅི་མི་སྣང༌། །ཚུལ་འདིའི་ཡིད་ཆེས་རྙེད་པའི་སྒོ། །སྟོང་དང་རྟེན་འབྱུང་ལམ་ཡིན་ཏེ། །སྣང་སྟོང་འདི་ལ་ངེས་ཤེས་ན། །བྲི་གང་བྲལ་བའི་དཀྱིལ་འཁོར་དུ། །སྲིད་པ་སྟོང་དང་མི་སྟོང་སོགས། །ཆོས་ཉིད་བསམ་གྱིས་མི་ཁྱབ་ལ། །ཟབ་མོའི་བཟོད་པ་ཁོང་ནས་སྐྱེ། །རྡུལ་གཅིག་ཁྱོན་ལ་རྡུལ་སྙེད་ཞིང༌། །མཐོང་ཞིང་སྐད་ཅིག་ཡུན་ལ་ཡང༌། །བསྐལ་པར་སྣང་སྟེ་དངོས་པོ་རྣམས། །བདེན་སྟོང་སྒྱུ་མའི་ངེས་ཤེས་ཀྱི། །སངས་རྒྱས་སྤྱོད་ཡུལ་ཉིད་ལ་འཇུག །དེ་ཕྱིར་རང་སྣང་རིས་མེད་དང༌། །རྒྱ་ཆད་ཕྱོགས་ལྷུང་བྲལ་བ་དང༌། །གཞི་དབྱིངས་བསམ་གྱིས་མི་ཁྱབ་དང༌།  །ཆོས་ཉིད་ཅིར་ཡང་མ་གྲུབ་དང༌། །སྣང་སྟོང་ཟུང་དུ་འཇུག་པ་སོགས། །གྲུབ་མཐའི་ཆོས་སྐད་ཙམ་འདིའི་དོན། །ལོ་བརྒྱར་བསྒྲིམས་ཏེ་བསམ་བྱས་ཀྱང༌། །སྔོན་གོམས་མིན་པའི་རྒྱུ་མེད་ན། །བློ་ཆེན་སྦྱངས་པ་མི་དམན་མོད། །ཐུགས་སུ་ཆུད་པ་མ་ཡིན་ནོ། །དེ་ཕྱིར་གྲུབ་མཐའ་མཐའ་དག་གི །གཏིང་ཕུག་གང་དུ་གཞོལ་བ་ཡི། །བརྒྱ་ཕྲག་ཆོས་ཀྱི་ལེགས་བཤད་ཀླུང༌། །འབབ་པའི་མཚོ་ཆེན་འདི་རྨད་བྱུང༌། །སྣང་ཚུལ་གཞན་རྣམས་མ་ངེས་ཤིང༌།  །འགྱུར་བ་དག་དང་བཅས་ཏེ་སྣང༌། །མཐར་ཕྱིན་ཟུང་འཇུག་ཡེ་ཤེས་ནི། །བསླུ་མེད་དོན་གཟིགས་འགྱུར་བ་མེད། ༈ །སྤྲོས་བྲལ་དབུ་མ་ཆེན་པོ་ལ། །ཁས་ལེན་ཡོད་མེད་དཔྱད་པའི་ཚེ། །སྔ་རབས་པ་རྣམས་མགྲིན་གཅིག་ཏུ། །དབུ་མའི་རང་ལུགས་ཡིན་མིན་དང༌། །ཡོད་མེད་ལ་སོགས་ཅིར་ཡང་ནི། །མེད་ཕྱིར་ཁས་ལེན་མེད་པར་འདོད། །རང་གཞུང་རྣམས་ལས་ལམ་འབྲས་དང༌། །རྟེན་འབྱུང་གྲུབ་མཐའི་རྣམ་བཞག་ཀུན། །ཁས་བླང་རང་ལུགས་ཡོད་བཞིན་དུ། །ཐ་སྙད་ཐམས་ཅད་གཞན་ངོ་ལ། །སྐྱེལ་བ་ཚིག་དོན་གཉིས་ཀར་འགལ། །ཀློང་ཆེན་རབ་འབྱམས་འདི་སྐད་དུ། །དབུ་མར་ཁས་ལེན་ཡོད་མེད་ལ། །སྔ་རབས་པ་རྣམས་ཕྱོགས་རེར་འཛིན། །ལུགས་རེར་སྐྱོན་ཡོན་གཉིས་རེ་གནས། །དེས་ན་རང་གི་བཞེད་པ་ལ། །དོན་དམ་གནས་ལུགས་གཞལ་བའི་ཚེ། །གཤིས་ལ་ཅིར་ཡང་མ་གྲུབ་ལྟར། །ཁས་ཀྱང་ཅི་ཞིག་ལེན་པར་བྱེད། །དེ་ཕྱིར་གྲུབ་མཐའ་གནས་ལུགས་ཀྱི། །ཁས་ལེན་ཡིན་ཕྱིར་རྩོད་སོགས་ཚེ། །གཤིས་བཞིན་ཁས་ལེན་ཅི་ཡང་མེད། །རྗེས་ཐོབ་ལམ་འབྲས་གྲུབ་པའི་མཐའ། །ཇི་ལྟ་ཇི་སྙེད་རྣམ་བཞག་རྣམས། །མ་འདྲེས་སོ་སོར་ཁས་ལེན་འདོད། །ཕྱིན་ཆད་ཚུལ་འདི་སྨྲ་ཤེས་ན། །ཁོ་བོའི་ལེགས་བཤད་མཐུ་ཡིན་གསུངས། །དེར་བརྟེན་གངས་ཅན་མཁས་པ་འགས། །རང་ལུགས་ཁས་ལེན་ཡོད་པའི་ཕྱོགས། །ཁོ་ན་ཡང་ཡང་ཆེས་ཆེར་བསྒྲུབས། །དེ་ཡང་སྐབས་ཤན་མ་ཕྱེས་ན། །གཤིས་དོན་ཅིར་ཡང་མ་གྲུབ་ཕྱིར། །མཐའ་གཅིག་ཁས་ལེན་ཡོད་པའང་དཀའ། །དབུ་མ་རང་གི་ལུགས་ཞེས་པ། །དབུ་མའི་གྲུབ་མཐའ་མཐར་ཐུག་དོན། །ཇི་ལྟར་གཞལ་ཉིད་ཡིན་དགོས་ཏེ། །དེ་ལས་གཞན་པ་རང་ལུགས་མིན། །ཅི་སླད་དབུ་མ་རང་གིས་ནི། །གཞལ་ན་དེ་མ་གྲུབ་ཕྱིར་རོ། །དེས་ན་དེས་ཁས་བླངས་ཡིན་ན། །རང་དབང་དཔྱད་ནས་ཁས་བླངས་པར། །རིགས་པར་འཕུལ་ནུས་ཉིད་ཀྱི་ཕྱིར། །ཁས་བླངས་པ་དེ་དོན་དམ་པར། །གྲུབ་ཅིང་དཔྱད་བཟོད་ཉིད་དུ་འགྱུར། །རང་ལུགས་ཁས་ལེན་མ་ཡིན་ན། །རང་ལ་ཁས་ལེན་ཡོད་པ་འགལ། །རང་ལ་དཔྱད་དང་མ་དཔྱད་པའི། །ཁས་ལེན་གཉིས་ནི་ཡོད་གྱུར་ཅིང༌། །གཉིས་ཀ་ངེས་པར་བདེན་གྱུར་ན། །རང་ལུགས་ཞེས་པ་དེ་གཉིས་པོ། །རེ་རེ་ཡིན་ནམ་གཉིས་ཀ་ཡིན། །རེ་རེ་ཡིན་ན་ཅིག་ཤོས་འགལ། །ཡོད་པ་ཁས་བླང་མ་ཡིན་ལ། །མེད་པར་ཁས་ནི་བླངས་གྱུར་ན། །ཡོད་ཅེས་བྱ་བའི་ཁས་ལེན་ནི། །ཀུན་རྫོབ་ཏུ་ཡང་མི་རུང་སྟེ། །མེད་པ་ཁོ་ན་ཁས་བླང་ཕྱིར། །གཉིས་ཀ་རང་གིས་ཁས་བླངས་ན། །དཔྱད་མི་བཟོད་པ་བསལ་ནས་སུ། །རིགས་པས་གནོད་མེད་ཁས་ལེན་པ། །མིན་ཕྱིར་གཉིས་ཀ་དཔྱད་བཟོད་འགྱུར། །དེ་ལྟ་ན་ཡང་དེ་གཉིས་པོ། །ཚོགས་པ་སྲིད་པ་མ་ཡིན་ཏེ། །ཚོགས་ན་དཔྱད་པས་རྟོགས་ན་ཡང༌། །མ་དཔྱད་དུས་བཞིན་ཡོད་རྟོགས་ཉིད། །ཡོད་ཕྱིར་དཔྱད་པས་ཅི་ཞིག་ཕན། །ཀུན་རྫོབ་དཔྱད་གྲུབ་རིགས་མ་ཡིན། །དགག་བྱ་བཅད་པའི་མེད་དགག་ལས། །ལྷག་པའི་གནས་ལུགས་མེད་གྱུར་ན། །འཛིན་སྟངས་དེ་ལ་སྣང་བའི་ཆ། །སྐབས་མི་ཐོབ་ཕྱིར་མཐའ་གཅིག་ཏུ། །ལྟ་སྒོམ་སྤྱོད་པའི་སྐབས་ཀུན་ཀྱང༌། །མེད་པར་ལྟ་བའི་ཡིད་ཅན་དུ། །ཅི་ཕྱིར་མི་འགྱུར་གནས་ལུགས་དང༌། །རྗེས་མཐུན་ནམ་ཡང་གོམས་དགོས་ཕྱིར། །དེས་ན་ཀུན་མཁྱེན་བཞེད་པ་བཞིན། །རང་ལུགས་འདི་ལྟར་ཤེས་པར་བྱ། །དབུ་མ་མཚན་ཉིད་པ་ཡིན་ན། །ཟུང་འཇུག་དབུ་མ་ཆེན་པོའམ། །སྤྲོས་བྲལ་དབུ་མ་ཡིན་དགོས་ཏེ། །འཕགས་པའི་མཉམ་བཞག་ཡེ་ཤེས་དང༌། །རྗེས་སུ་མཐུན་པར་གཏན་ཕབ་ནས། །ཡོད་མེད་ལ་སོགས་མཐའ་རྣམས་ཀུན། །ཉེར་ཞིའི་རང་བཞིན་ཡིན་ཕྱིར་རོ། །སྟོང་པ་འབའ་ཞིག་ཡུལ་བྱེད་པའི། །ལམ་དེ་བདེན་གཉིས་ཕྱོགས་གཅིག་ལ། །ལྟུང་ཕྱིར་ཉི་ཚེའི་ལྟ་བ་དེ། །ཟུང་འཇུག་དང་ནི་སྤྲོས་བྲལ་མིན། །ཟུང་འཇུག་ཡོད་དང་མེད་པའམ། །སྣང་དང་སྟོང་པ་མཉམ་ཉིད་ཀྱང༌། །འདི་ནི་དོན་དམ་སྟོང་པའི་དབྱིངས། །འབའ་ཞིག་ཡུལ་ཅན་ཡིན་ཕྱིར་རོ། །སྤྲོས་པ་ཡོད་མེད་ལ་སོགས་པའི། །དམིགས་པའི་རྣམ་པ་ཐམས་ཅད་དེ། །འདི་ནི་མེད་པའི་སྤྲོས་པ་དང༌། །མ་བྲལ་དེ་ལ་དམིགས་པའི་ཕྱིར། །དེས་ན་དབུ་མ་ཆེན་པོའི་ངོར། །ཁས་ལེན་ཅི་ཡང་ཡོད་མིན་ཏེ། །དེ་ཡིས་སྣང་སྟོང་མཉམ་ཉིད་དུ། །རྟོགས་སླད་ཡོད་མེད་ཡིན་མིན་སོགས། །དགག་སྒྲུབ་སྤྲོས་ཀུན་བྲལ་བས་ན། །གནས་ལུགས་དོན་བཞིན་ཆོས་ཀུན་ཀྱང༌། །ཁས་བླང་རིགས་པས་མི་འགྲུབ་ཕྱིར། །གང་དུ་ཁས་ནི་ལེན་མི་བྱེད། །དེ་ལྟར་གནས་ལུགས་མཐར་ཐུག་དོན། །ཁས་ལེན་མེད་ཀྱང་སྣང་ཚུལ་ལ། །ཐ་སྙད་བདེན་གཉིས་སོ་སོར་ཡང༌། །ཁས་བླང་ཡོད་དེ་དེ་གཉིས་ཀྱང༌། །བདེན་གཉིས་དབྱེར་མེད་གནས་ལུགས་ལ། །ལྟོས་ན་སོ་སོའི་སྣང་ཚུལ་ཙམ། །དབྱེར་མེད་དོན་མཐོང་ཡེ་ཤེས་ལ། །ལྟོས་ན་ཚད་མ་གཉིས་པོ་ཡང༌། །ཉི་ཚེའི་གནས་ཡིན་དེ་གཅིག་གིས། །བདེན་གཉིས་འཛིན་པ་མི་སྲིད་ཕྱིར། །དེས་ན་ཐ་སྙད་དོན་དམ་གྱི། །ཚད་མ་གཉིས་པོ་ཤེས་རབ་སྟེ། །བུམ་སོགས་དེ་གཉིས་ཀྱིས་གཞལ་ན། །ངོ་བོ་གཉིས་ནི་རྙེད་ན་ཡང༌། །གཅིག་ཚེ་གཅིག་ནི་ཡོད་མིན་པས། །སོ་སྐྱེའི་བློ་ལ་བདེན་པ་གཉིས། །རེས་འཇོག་ཚུལ་ལས་མི་སྣང་ཕྱིར། །སོ་སོས་གཞལ་བའི་ཁས་ལེན་གཉིས། །ཡོད་པ་ཉིད་དུ་གྲུབ་པ་ཡིན། ༈ །འོ་ན་ཁས་ལེན་ཡོད་མེད་དང༌། །བདེན་གཉིས་ཁས་ལེན་ནང་འགལ་ཚུལ། །གོང་དུ་གཞན་ལ་ཇི་བརྗོད་པ། །རང་ལའང་མཚུངས་པར་ཐལ་ཞེ་ན། །ངེད་ཀྱིས་ཁྱད་པར་ཕྱེས་ནས་སུ། །ཤན་འབྱེད་ལམ་གྱི་དབུ་མ་དང༌། །དངོས་གཞི་མཉམ་བཞག་དབུ་མ་གཉིས། །རགས་དང་ཕྲ་བའམ་རྒྱུ་འབྲས་སམ། །རྣམ་ཤེས་ཡེ་ཤེས་གནས་སྐབས་ཀྱི། །དབུ་མ་ཆེ་ཆུང་ཁྱད་ཕྱེས་ནས། །བཤད་ཕྱིར་སྐྱོན་དེ་ག་ལ་འཇུག །དེས་ན་དབུ་མ་ཆེན་པོ་ལ། །ཁས་ལེན་མེད་པ་རང་གི་ལུགས། །མཐར་ཐུག་དེ་ཡིན་རྗེས་ཐོབ་ལ། །བདེན་གཉིས་སོ་སོར་སྣང་བའི་ཚེ། །བདེན་གཉིས་སོ་སོའི་ཚད་མ་ཡིས། །གཞལ་བའི་དགག་སྒྲུབ་ཐམས་ཅད་ཀྱང༌། །ལོག་རྟོག་རེ་རེ་དགག་པའི་ཆེད། །ཡིན་གྱིས་གཤིས་ལ་དགག་སྒྲུབ་ཏུ། །ཁས་བླང་གང་ཡང་མེད་པའི་ཕྱིར། །གཤིས་ལ་བདེན་པ་གཉིས་པོ་ཡང༌། །རིས་སུ་ཆད་པ་ཡོད་མིན་པས། །ཁས་ལེན་གཉིས་པོ་གང་ལྟར་ཡང༌། །བདེན་པར་གྲུབ་པ་མེད་པའི་ཕྱིར། །གཉིས་ཀར་ཡང་ནི་ཁས་བླངས་ཀྱང༌། །སྣང་ཚུལ་ཙམ་གྱི་དབང་ཕྱིར་དང༌། །གནས་སྐབས་གཉིས་ཀ་སོ་སོ་ན། །བདེན་དེ་འགལ་བ་མེད་པའི་ཕྱིར།  །དཔྱད་བཟོད་ལ་སོགས་སྐྱོན་མི་འབབ། །དངོས་པོའང་དཔྱད་པར་མི་བཟོད་དེ། །དངོས་མེད་ཀྱང་ནི་དཔྱད་མི་བཟོད། །མཐར་ཐུག་གཉིས་ཀ་མཚུངས་པ་ལ། །གནས་སྐབས་ལྟོས་ཏེ་བཏགས་པ་ཙམ། །མ་བརྟགས་གྲགས་པས་ཡོད་ཙམ་དེ། །སྣང་ཚུལ་ཡིན་གྱི་གནས་ཚུལ་མིན། །བདེན་མེད་དཔྱོད་པའི་རིགས་ཤེས་ཀྱིས། །མཐོང་བ་གནས་ཚུལ་དོན་དམ་འདོད། །དེ་ཡང་ཀུན་རྫོབ་ལ་ལྟོས་པའི། །དོན་དམ་ཡིན་གྱི་མཐར་ཐུག་ལ། །ལྟོས་ན་དོན་དམ་རྣམ་གྲངས་ཙམ། །གནས་སྣང་ཕན་ཚུན་འགལ་བ་ན། །བདེན་གཉིས་ཐ་དད་སྐྱོན་བཞི་འབབ། །གནས་སྣང་ཕན་ཚུན་གཞན་མིན་ན། །བདེན་གཉིས་གཅིག་པའི་སྐྱོན་བཞིས་གནོད། །ཚུལ་དེས་སངས་རྒྱས་སེམས་ཅན་ཀྱང༌། །གནས་ཚུལ་སྣང་ཚུལ་ཙམ་ཡིན་གྱི། །རྒྱུ་འབྲས་ཉིད་དུ་འདོད་པ་ནི། །ཐེག་པ་ཆུང་ངུར་ཤེས་པར་བྱ། །གནས་སྣང་གཅིག་དང་ཐ་དད་དུ། །ཁས་བླང་མེད་ཕྱིར་སེམས་ཅན་ནི། །སངས་རྒྱས་ཡིན་ན་སྣང་རུང་དང༌། །ལམ་དང་སྒྲུབ་པ་དོན་མེད་དང༌། །རྒྱུ་ལ་འབྲས་གནས་ཁས་ལེན་སོགས། །རིགས་པས་གནོད་པ་རྣམ་ཀུན་མེད། །གནས་ཚུལ་གང་ཡིན་སྒྲིབ་པ་ཡིས། །བསྒྲིབས་ཕྱིར་ཉེ་བར་མི་སྣང་བ། །ལམ་ལ་འབད་པར་བྱེད་པ་ནི། །རང་གཞན་གཉིས་ཀས་འདོད་པ་ཉིད། །བདེན་གཉིས་འགལ་བ་མེད་པའི་ཕྱིར། །ཡོད་དང་མེད་ཅེས་ལྟ་བ་ཡི། །ཁས་ལེན་གཉིས་པོའང་ཇི་ལྟར་འགལ། །ཕན་ཚུན་གཅིག་པའང་མིན་པའི་ཕྱིར། །ཁས་བླང་གཉིས་ཀྱི་རྣམ་པར་བཞག །དེ་ཕྱིར་ཇི་སྲིད་བདེན་པ་གཉིས། །སོ་སོར་སྣང་བ་དང་བཅས་པའི། །སེམས་ཀྱི་འཇུག་པ་ཡོད་ཀྱི་བར། །དེ་གཉིས་རྣམ་ཀུན་སྟོབས་མཚུངས་པས། །མཐའ་གཅིག་ཁས་ལེན་ཡོད་མིན་ཏེ། །མེད་ཅེས་བདེན་སྟོང་ངེས་པ་དང༌། །ཡོད་ཅེས་སྣང་ཆ་ངེས་པ་གཉིས། །རེས་འཇོག་ཚད་མ་གཉིས་ཀྱིས་ནི། །གཞལ་ཚེ་སོ་སོའི་རྙེད་དོན་ནམ། །མཐོང་དོན་བདེན་པ་གཉིས་ཞེས་བརྗོད། །དེ་གཉིས་གཅིག་དང་ཐ་དད་པ། །མིན་ཕྱིར་དེ་གཉིས་མཐའ་གཅིག་ཏུ། །གཅིག་སྤང་གཅིག་ནི་བཟུང་མི་རུང༌། །དེ་གཉིས་ལ་དཔྱོད་ཤེས་རབ་ཀྱིས། །ཁས་ལེན་སོ་སོ་ཕྱེ་སྟེ་དཔེར། །མཐར་ཐུག་ཆོས་སྐུ་འཐོབ་པའི་ཚེ། །སེམས་དང་སེམས་བྱུང་མ་ལུས་པ། །ཐ་སྙད་དབང་དུ་འགག་ཅེས་བྱ། །དམ་པའི་དོན་དུ་འགག་པའང་མེད། །མདོ་དང་བསྟན་བཅོས་གཞུང་ཀུན་ན། །དགག་སྒྲུབ་རྣམ་པ་ཇི་སྙེད་པ། །ལ་ལ་དོན་དམ་ཁས་ལེན་ཏེ། །ལ་ལ་ཀུན་རྫོབ་དབང་དུ་གསུངས། །དོན་དམ་ཁོ་ནའི་དབང་དུ་ན། །ལམ་དང་སངས་རྒྱས་སེམས་ཅན་སོགས། །མེད་ཅེས་སྨྲ་བར་རུང་མོད་ཀྱི། །ཀུན་རྫོབ་ཉིད་ལ་ལྟོས་མེད་དུ། །དེ་གཅིག་ཁོ་ནར་མི་འགྱུར་ཏེ། །མེད་ཀྱང་འཁོར་འདས་སྣང་ཆ་ཀུན།  །སྣང་བར་མངོན་སུམ་གྲུབ་པའི་ཕྱིར། །ཐ་སྙད་ཚད་མའི་དབང་བྱས་ནས། །ལམ་དང་སངས་རྒྱས་སེམས་ཅན་སོགས། །ཡོད་ཅེས་བརྗོད་པར་རིགས་མོད་ཀྱི། །དོན་དམ་ཉིད་ལ་ལྟོས་མེད་དུ། །དེ་གཅིག་ཁོ་ནར་མི་འགྱུར་ཏེ། །ཡོད་ཀྱང་དེ་ལྟར་མ་གྲུབ་པར། །དཔྱད་པ་ཚད་མས་ངེས་པའི་ཕྱིར། །དེས་ན་དེ་གཉིས་ནམ་དུ་ཡང༌། །གཅིག་མེད་གཅིག་ཡོད་སྲིད་མ་ཡིན། །གཉིས་ཀ་སྟོབས་མཚུངས་བདེན་གྱུར་ཚེ། །དངོས་པོ་མི་སྟོང་འགྱུར་ཞེ་ན། །གཉིས་ཀའང་རང་བཞིན་མ་གྲུབ་དང༌། །ཡུལ་གཉིས་དོན་གྱིས་ཐ་དད་པ། །མ་ཡིན་སྣང་བ་དེའི་ངོ་བོ། །སྟོང་ཕྱིར་མི་སྟོང་ག་ལ་ཡིན། །གཉིས་ཀ་མཚུངས་པར་སྣང་དེའི་ཕྱིར། །སྟོང་པར་གྲུབ་སྟེ་སྣང་མེད་ན། །སྟོང་པའང་ཅི་ཡིས་ཤེས་པར་འགྱུར། །དེས་ན་གཉིས་ཀ་མི་འགལ་བར། །ཕན་ཚུན་རྒྱུ་འབྲས་སུ་འཆར་ཞིང༌། །གཅིག་ཡོད་གཅིག་ལ་ངེས་ཤེས་ན། །ནམ་ཡང་འདུ་འབྲལ་མེད་པའོ། །གང་ལ་གང་གིས་མ་ཁྱབ་པ། །མེད་ཕྱིར་གང་ལྟར་གཞལ་ཀྱང་བདེན། །སྣང་བ་སྟོང་པར་ཤེས་པ་ཡིས། །སྣང་བ་བདེན་པར་མེད་པར་རྟོགས། །སྟོང་པ་སྣང་བར་ཤེས་ན་ཡང༌། །སྟོང་པ་བདེན་པར་ཡོད་མི་རྟོགས། །དེ་ཕྱིར་འདུ་འབྲལ་མེད་མཐོང་ཚེ། །བདེན་པར་ནམ་ཡང་སླར་མི་ལྡོག །གང་སྣང་དེ་ཡི་གནས་ལུགས་ནི། །སྟོང་པ་ཡིན་ཕྱིར་འདུ་འབྲལ་མེད། །སྣང་བ་སྤངས་པའི་ཕ་རོལ་ཏུ། །སྟོང་པ་ཡན་གར་མི་འགྲུབ་ཕྱིར། །དེས་ན་ཇི་སྲིད་རེས་འཇོག་གིས། །བདེན་གཉིས་བསྒོམ་པ་ཤེས་རབ་སྟེ། །གཉིས་སྣང་འཁོར་བའི་སྐབས་འདི་ན། །སེམས་དང་སེམས་བྱུང་གཡོ་བ་ཡིས། །ཡེ་ཤེས་ཉེ་བར་མི་སྣང་ཕྱིར། །དཔྱད་པའི་ཤེས་རབ་དྲི་མེད་གཉིས། །སྤང་བླང་མེད་པར་གཟུང་བྱ་སྟེ། །གང་ཚེ་གཅིག་མ་ཚང་གྱུར་ན། །དེ་གཉིས་ལས་བྱུང་ཟུང་འཇུག་གི །ཡེ་ཤེས་ངེས་པར་མི་སྐྱེ་སྟེ། །གཙུབས་ཤིང་གཙུབས་སྟན་གང་རུང་དང༌། །བྲལ་བའི་མེ་ནི་འབྱུང་མིན་བཞིན། །དེས་ན་ཐབས་དང་སྟོང་པ་ཉིད། །ཡ་བྲལ་ཡང་དག་ལམ་མིན་ཞེས། །རྒྱལ་དང་བརྒྱུད་འཛིན་ཀུན་གྱིས་གསུངས། །རྒྱུ་གཉིས་འདི་སྤངས་ཡེ་ཤེས་ཆེ། །སྐྱེ་བའི་ཐབས་གཞན་མི་སྲིད་དེ། །ཡེ་ཤེས་རང་གི་ངོ་བོ་ནི། །བསམ་བརྗོད་འདས་ཕྱིར་བརྡ་ཐབས་དང༌། །ཚིག་ཙམ་དག་གིས་མཚོན་པ་ལས། །དངོས་སུ་བསྟན་པར་མི་ནུས་པས། །སྔགས་སུ་ཚིག་དབང་ཞེས་གསུངས་ཏེ། །རྡོ་རྗེ་སྙིང་པོའི་རྒྱུད་སོགས་སུ། །ཚིག་དང་ཐབས་ཀྱི་སྒོ་ནས་བསྟན། །འཇིག་རྟེན་འདས་པའི་ཡེ་ཤེས་དེ། །དེ་ལྟར་གཞན་ལ་མ་ལྟོས་པར། །བཟུང་བར་ནུས་པ་མ་ཡིན་པས། །བདེན་གཉིས་ལམ་གྱི་དབུ་མ་བསྟན། །བདེན་གཉིས་ཚུལ་གྱིས་དཔྱད་པའི་འབྲས། །ཟུང་འཇུག་ཉིད་དུ་གྲུབ་ནུས་པ། །དེས་ན་བདེན་གཉིས་གཏན་འབེབས་ཚེ། །སྣང་སྟོང་དགག་བྱ་འགོག་བྱེད་ཀྱི། །ཚུལ་དུ་རེས་འཇོག་ལྟ་བུར་བསྟན། །དེ་འབྲས་ཟུང་འཇུག་ཡེ་ཤེས་ཉིད། །རྒྱུད་སྡེར་རྣམ་གྲངས་དུ་མས་བསྟན། །དེས་ན་དབུ་མའི་ལུགས་ཐམས་ཅད། །བདེན་གཉིས་ཚུལ་གྱིས་རྣམ་པར་བཞག །བདེན་པ་གཉིས་ལ་མ་བརྟེན་པར། །ཟུང་འཇུག་ཁོང་དུ་ཆུད་མི་འགྱུར། །རྒྱལ་བས་ཇི་སྙེད་གསུངས་པ་ཡང༌། །བདེན་པ་གཉིས་ལ་ཡང་དག་བརྟེན། །དེ་ཕྱིར་བདེན་གཉིས་སོ་སོ་ཡི། །ཁས་ལེན་དང་བཅས་དབུ་མ་དེ། །འབྲས་མིང་རྒྱུ་ལ་བཏགས་པ་ཡི། །རེས་འཇོག་དབུ་མ་ཆུང་ངུ་ཡིན། །ཕུང་པོ་རྣམ་དཔྱད་སྟོང་པ་ཉིད། །དགག་བྱ་བཅད་པའི་མེད་དགག་ཙམ། །དེ་ལ་ལྟོས་ནས་མེད་ཅེས་པའི། །ཁས་ལེན་ཀྱང་ནི་ཡོད་པ་ཡིན། །རྒྱུའམ་ལམ་གྱི་དབུ་མ་དེས། །བདེན་གཉིས་ཇི་ལྟར་ཁས་བླངས་པ། །གཉིས་ཀ་རང་གི་ལུགས་ཡིན་གྱི། །དོན་དམ་རང་ལུགས་བྱས་ནས་སུ། །ཀུན་རྫོབ་གཞན་ངོར་སྐྱེལ་བ་མིན། །ཡིན་ན་རང་ལུགས་དོན་དམ་པ། །རྐྱང་རྐྱང་པོ་རུ་གྱུར་ནས་ཀྱང༌། །གཞི་ལམ་འབྲས་བུའི་སྣང་བ་ཀུན། །འཁྲུལ་པ་སྤང་བྱ་ཁོ་ན་ཞེས། །སྐུར་པ་འདེབས་ཤིང་མཐར་ཕྱིན་ཚེ། །སྒྲིབ་བྲལ་དབྱིངས་སྟོང་འབའ་ཞིག་ཙམ། །ལྷག་མར་ལུས་ནས་མཁྱེན་གཉིས་སོགས། །མེད་འདོད་ཉན་རང་རང་ལམ་གྱིས། །ལྷག་མེད་མྱང་འདས་འདོད་ཇི་བཞིན། །འདིར་ཡང་མར་མེ་རྒྱུན་ཆད་དང༌། །དོན་ཁྱད་མེད་ཕྱིར་ཟུང་འཇུག་དབྱིངས། །མེད་པར་སྐུར་འདེབས་ནམ་མཁའ་དང༌། །འདྲ་བའི་ཡིད་ཅན་ཤཱཀྱ་ཡི། །བསྟན་པའི་རྐུན་པོ་དམ་པའི་ཆོས། །འཇིག་པའི་སྐྱེས་བུར་རྒྱལ་བས་གསུངས། །རིགས་པས་ཀྱང་ནི་དེ་འདྲའི་ལུགས། །ཡོད་ལ་མེད་པར་སྐུར་བའི་ཚུལ། །ཡིན་པར་ངེས་ཤེས་རྡོ་རྗེའི་མེས། །ལྟ་ངན་རི་བོ་བརླག་པར་ནུས། །དེས་ན་དབུ་མའི་གཞུང་ཀུན་ཏུ། །ཤེས་རབ་རྒྱུ་ཡི་དབུ་མ་ཉིད། །རིགས་པས་དཔྱད་ཅིང་མ་གྲུབ་པར། །འབྲས་བུ་ཟུང་འཇུག་མི་འགྲུབ་ཕྱིར། །བདེན་པ་གཉིས་ཀྱི་ཚུལ་དུ་ནི། །རིགས་པས་གཏན་ལ་ཕབས་ན་ཡང༌། །འབྲས་བུ་བདེན་པ་དབྱེར་མེད་དུ། །གྲུབ་པ་རྒྱུ་འབྲས་ཐེག་པའི་བཅུད། །དེ་ཕྱིར་ཡེ་ཤེས་དེ་དག་ནི། །རེས་འཇོག་ཚུལ་གྱིས་མཐའ་གཉིས་ལ། །མི་གནས་བློ་ལས་འདས་པའི་ཕྱིར། །དབུ་མ་ཡིན་ལ་ཆེན་པོའང་ཡིན། །ཇི་སྲིད་རེས་འཇོག་ཚུལ་གྱིས་ནི། །ཡེ་ཤེས་དེ་ལ་མ་རེག་པར། །རྒྱལ་བ་ཀུན་གྱི་དགོངས་པའི་མཐིལ། །མཐར་ཐུག་དབུ་མ་ཆེན་པོ་མིན། །གཙུབས་ཤིང་གཙུབས་པའི་མེ་བཞིན་དུ། །བདེན་གཉིས་ཤེས་རབ་དྲི་མེད་ཀྱིས། །དྲངས་པ་ཟུང་འཇུག་ཡེ་ཤེས་མེས། །ཡོད་མེད་ཡིན་མིན་ལ་སོགས་པ། །མཐའ་བཞིའི་སྤྲོས་ཀུན་ཉེར་ཞི་བའི། །འཕགས་པའི་མཉམ་བཞག་ཡེ་ཤེས་ཉིད། །ཟུང་འཇུག་འབྲས་བུའི་དབུ་མར་བཞག །བདེན་གཉིས་ཕྱོགས་སུ་མ་ལྷུང་བ། །དེ་ལ་རྗེས་ཐོབ་ཤེས་རབ་ཀྱིས། །སྣང་སྟོང་ཟུང་དུ་འཇུག་པ་ཞེས། །བརྡ་ཙམ་སྒོ་ནས་བཞག་མོད་ཀྱི། །མཉམ་བཞག་ཡེ་ཤེས་ཆེན་པོའི་ངོར། །སྣང་དང་སྟོང་དང་ཟུང་འཇུག་གི །ངོ་བོ་དམིགས་སུ་ཡོད་མ་ཡིན། །སྣང་བ་ཐ་སྙད་ཚད་མའི་ཡུལ། །སྟོང་པ་དོན་དམ་དཔྱོད་པའི་ཡུལ། །ཟུང་འཇུག་དེ་གཉིས་འདྲེས་པའི་ཆ། །དེ་རྣམས་སྒྲ་རྟོག་ཡུལ་ཡིན་ཕྱིར། །དེ་ལས་འདས་པའི་མཉམ་བཞག་ནི། །སོ་སོ་རང་གི་ཡེ་ཤེས་ཙམ། །སྣང་བཅས་སྣང་མེད་ལ་སོགས་ཀྱང༌། །དེ་བཞིན་རིགས་པས་མི་འགྲུབ་བོ། །དེས་ན་ཇི་སྲིད་རེས་འཇོག་གི །བདེན་གཉིས་བསྒོམ་པ་ཤེས་རབ་སྟེ། །ནམ་ཞིག་རེས་འཇོག་མེད་པར་ཡང༌། །ཟུང་འཇུག་ཡེ་ཤེས་ཐོབ་པའི་ཚེ། །ཕུང་པོ་དགག་བྱ་རྣམ་དཔྱད་ཀྱིས། །བཅད་པའི་མེད་དགག་སྟོང་རྐྱང་ལས། །འདས་ཏེ་འགོག་དང་དགག་བྱ་ཡི། །ཚུལ་དུ་སོ་སོར་མི་སྣང་བར། །སྣང་ཆ་ཐབས་ཀྱི་རྣམ་པ་དང༌། །ལྡན་པ་རྣམ་ཀུན་མཆོག་ལྡན་གྱི། །སྟོང་ཉིད་སྤྲོས་བྲལ་ཆེན་པོ་དང༌། །ལྷན་སྐྱེས་ཕྱག་རྒྱ་ཆེན་པོ་སོགས། །མཚན་གྱི་རྣམ་གྲངས་མང་མངའ་བ། །སེམས་འདས་ཡེ་ཤེས་ཡིན་པའི་ཕྱིར། །རྟོག་པ་གཞན་གྱིས་བསམ་མི་ཁྱབ། །དེ་ནི་སྒྲ་རྟོག་ཡུལ་མིན་ཕྱིར། །མེད་དགག་མ་ཡིན་དགག་སོགས་དང༌།  །ཐ་དད་དང་ནི་སྣང་སྟོང་སོགས། །རིས་སུ་ཆད་པ་མེད་པ་སྟེ།  །རྒྱ་ཆད་ཕྱོགས་ལྷུང་བྲལ་བས་ན།  །ཁས་ལེན་ཡོད་མེད་ལས་འདས་ཀྱང༌། །ཨེ་ཝཾ་ཟུང་དུ་ཞུགས་པ་ཡི། །རང་བྱུང་ཡེ་ཤེས་གནས་མེད་སྣང༌། །དེ་ལྟར་ཁས་ལེན་ལས་འདས་པའི། །སྒྲོ་སྐུར་དང་བྲལ་དམ་པའི་དོན། །དབྱིངས་རིག་འདུ་འབྲལ་མེད་པའི་ཚུལ། །འདི་ཞེས་མཚོན་བརྗོད་མེད་པར་འདོད། །འོན་ཀྱང་བསམ་མིན་བྱེད་པོ་ལྟར། །སུ་ཡིས་རྟོགས་མེད་མ་ཡིན་ཏེ། །དྲི་མེད་རིགས་པས་དཔྱད་པ་ཡིས། །རབ་དྲངས་སོ་སོ་རང་རིག་པའི། །རྗེས་ལས་ཐོབ་པའི་ཡེ་ཤེས་ཀྱི། །ངེས་ཤེས་ཆོས་ཀྱི་མར་མེ་ནི། །ཐེ་ཚོམ་སྨག་དང་བྲལ་བ་དག །མངོན་སུམ་སྣང་བ་ཡོད་ཕྱིར་རོ། །མདོ་ལམ་ཐབས་དང་ཤེས་རབ་གཉིས། །གཅིག་ལ་གཅིག་གི་རྩིས་ཟིན་པར། །བྱེད་ཀྱི་འདིར་ནི་ཐབས་ཤེས་གཉིས། །འདུ་འབྲལ་མེད་པར་རྟོགས་གོམས་ཉིད། །སྤྲོས་བྲལ་དབུ་མ་ཆེན་པོ་དང༌། །འོད་གསལ་རྫོགས་པ་ཆེན་པོ་གཉིས། །དོན་གཅིག་མིང་གི་རྣམ་གྲངས་ཏེ། །དེ་ལས་ལྷག་པའི་ལྟ་བ་མེད། །གང་ཕྱིར་སྣང་སྟོང་རེས་འཇོག་ཏུ། །འཛིན་མེད་མཐའ་བཞིའི་སྤྲོས་པ་དང༌། །བྲལ་ཕྱིར་དེ་ལས་གཞན་གྱུར་ན། །སྤྲོས་དང་བཅས་པ་ཉིད་ཕྱིར་རོ། ༈ །འོན་ཀྱང་མདོ་ལས་ཟུང་འཇུག་དོན། །དཔྱད་པས་གཏན་ལ་ཕབ་པ་ཉིད། །སྔགས་སུ་རང་གི་རིག་དབྱིངས་སུ། །ཐད་ཀར་མྱོང་བས་གྲུབ་པ་ཡིན། །དེ་ཕྱིར་དབུ་མ་ཞེས་པ་ཡང༌། །བདེན་གཉིས་སོ་སོར་དཔྱོད་པ་ཡི། །ཤེས་རབ་ལམ་གྱི་དབུ་མ་དང༌། །དེས་དྲངས་བདེན་གཉིས་རོ་གཅིག་པའི། །ཟུང་འཇུག་འབྲས་བུའི་དབུ་མ་གཉིས། །རྒྱུ་འབྲས་མདོ་སྔགས་ལྟ་བ་སྟེ། །སྔ་མ་ཤེས་རབ་ཆ་ཡིན་ལ།  །ཕྱི་མ་ཡེ་ཤེས་ཁོ་ན་ཡིན། །དེ་ཕྱིར་ཕྱི་མ་འདི་ལ་ནི། །ཆེན་པོའི་སྒྲ་ཡིས་ཁྱད་དུ་བསྔགས། །གནས་ལུགས་ལ་ཡང་དེ་བཞིན་དུ། །དངོས་པོ་སྟོང་པའི་གནས་ལུགས་དང༌། །བདེན་གཉིས་དབྱེར་མེད་གནས་ལུགས་གཉིས། །མིང་གཅིག་ན་ཡང་དོན་ལ་ནི། །ཁྱད་པར་གནམ་ས་བཞིན་དུ་མཆིས། །དེ་བཞིན་ཆོས་ཉིད་ཆོས་དབྱིངས་དང༌། །སྟོང་ཉིད་སྤྲོས་བྲལ་འགོག་པའི་མཐའ། །དོན་དམ་ལ་སོགས་སྒྲ་མཚུངས་ཀྱང༌། །མཐར་ཐུག་དང་ནི་ཉི་ཚེ་བའི། །ཁྱད་པར་ཆེ་ཕྱིར་སྐབས་སོ་སོར། །ཕྱེ་ནས་མ་ནོར་བཤད་བྱ་སྟེ། །སེནྡྷ་པ་ཡི་སྒྲ་བཞིན་ནོ། ༈ །དེ་ལྟར་ཟབ་མོའི་དྲི་བ་བདུན། །ཟབ་རྒྱས་དོན་ཅན་ཚིགས་རྣམས་ཀྱིས། །བཀྲོལ་ཚེ་དྲི་བ་པོ་དེ་ཡང༌། །གུས་བཅས་ངག་གིས་འདི་སྐད་དུ། །ཀྱེ་མ་ཁྲོན་པའི་ཆུ་ལ་རུ་སྦལ་བཞིན། །གཞན་གཞུང་ཆོས་ཀྱི་རྒྱ་མཚོ་ཆེན་པོའི་འཇིངས། །མ་མཐོང་རང་བཞེད་ཁྲོན་པས་དྲེགས་པའི་རོ། །མྱང་ལྡན་བདག་ཅག་ཁེངས་པ་གཏམ་འདིས་བསྙིལ། །རོང་ཀློང་ཞེས་གྲགས་འཇམ་དཔལ་དགྱེས་པའི་གར། །འཕགས་མཆོག་ཐུགས་ཀྱི་རྒྱ་མཚོ་ཆེན་པོ་ན། །སྣ་ཚོགས་ནོར་བུའི་ཆོས་མཛོད་མང་མངའ་བ།  །དེ་སྤངས་གཞན་ལུགས་མཆིང་བུར་རེ་རྣམས་འཁྲུལ། །ཆོས་བཟང་རིགས་པས་རྣམ་དཔྱད་བསམ་པ་ཅན། །རྟག་ཏུ་བདུད་ཀྱི་བར་ཆད་བྱེད་པ་མེད། །དེ་ཕྱིར་རིགས་ལམ་སེང་གེའི་སྒྲ་བོ་ཆེ། །བསྒྲགས་པས་མཚོ་སྐྱེས་བསྟན་པའི་རིང་ལུགས་ཀྱི། །ཁྱད་པར་མཆོག་ལ་ཡིད་ཆེས་རྙེད་གྱུར་ཅིང༌། །ཕྱོགས་རེས་དྲེགས་པས་གཞན་ཕྱོགས་སུན་འབྱིན་པ། །མི་འཕྲོག་ཤེས་རབ་རལ་གྲིའི་ཡུ་བ་ལ། །བརྟེན་པའི་གོ་སྐབས་གཞན་ལ་སྦྱིན་པར་མཛོད། །ཆོས་ཚུལ་ཐོས་པ་བདུད་རྩིའི་མཚོ་འདྲ་ལ། །ཟབ་མོའི་དོན་གང་དེ་ཡི་ནོར་བུ་བཞིན། །དེ་དག་གང་ན་གནས་ཀྱང་བླང་བྱ་སྟེ། །ལྟར་སྣང་གང་ཟག་རྗེས་སུ་འབྲང་མི་བྱ། །མང་ཐོས་མང་དུ་སྨྲ་བས་རྐྱང་མིན་ལ། །སྐྱེས་སྦྱང་ཟབ་ཟབ་ལྟར་སྣང་དཔྱད་པས་ཀྱང༌། །མི་ཕིགས་ཟབ་དོན་ས་འོག་གཏེར་འདྲ་བ། །གང་གིས་འདི་འཛིན་བློ་ལྡན་ཉིད་དུ་ཤེས། །བློ་གཏེར་འབུམ་ཕྲག་ནོར་བུའི་སྣོད་ཉིད་དུ། །བདག་བློ་ཟབ་ཡངས་རྒྱ་མཚོ་ཆེར་བསྒྲུབས་པའི། །གདམས་པའི་ལེགས་བྱས་སློང་བའི་དུས་རིག་ནས། །ཀླུ་དབང་དཔལ་གྱི་རྒྱ་མཚོར་དགའ་བཞིན་འཐུངས། །གང་ལས་བབས་པའི་ལེགས་བཤད་ཆུ་ཀླུང་གིས། །རྣམ་དཔྱོད་བློ་ཡི་རྒྱ་མཚོ་ཁྱོན་ཡངས་པར། །ངེས་རྟོགས་དེ་ཡི་འབྱུང་གནས་ཀླུ་དབང་ནི། །རིག་འཛིན་བརྒྱུད་པའི་ཞལ་ལུང་ཉིད་དུ་རྟོགས། །མཁའ་མཐའ་ཧུབ་ཀྱིས་འདྲེན་ཅིང་ཟོས་པའི་བཅུད། །སྙིང་ལ་ཀུན་ཕན་བདུད་རྩིའི་དཔྱིད་ཉིད་དུ། །ལེན་པའི་མཐུ་ཆེན་བློ་ལ་ཐོབ་མཛད་པའི། །ངོ་མཚར་ཆོས་ཀྱི་མར་མེ་གསལ་བར་མཛོད། །དེ་སྐད་ཟེར་ཞིང་གུས་བཏུད་ཚེ། །དྲང་སྲོང་དེ་ཡིས་དེ་ལ་ཡང༌། །ཟབ་མིན་ཟབ་རྒྱས་སུ་བསྒྲུབས་པ། །གོང་གི་དོན་བསྡུས་འདི་ལྟར་གདམས། །ཆོས་མཆོག་སེང་གེའི་འོ་མ་ནི། །བློ་གྲོས་སྣོད་བཟང་ཁོ་ནས་འཛིན། །གཞན་དུ་འབད་ཀྱང་མི་གནས་ལྟར། །འདི་ཤོངས་སྣོད་ནི་འདི་ཡིན་ནོ། །ཨ་ནི་མ་སྐྱེས་ཆོས་ཀྱི་སྒོ། །ར་ནི་རྡུལ་དང་བྲལ་བའི་སྒོ། །པ་ནི་དོན་དམ་སྣང་བའི་སྒོ། །ཙ་ནི་འཆི་འཕོ་སྐྱེ་བ་མེད། །ན་ནི་མིང་དང་བྲལ་བ་ཉིད། །དྷཱིཿནི་བློ་གྲོས་ཟབ་མོའི་སྒོ། །སྒོ་དྲུག་དེ་དག་རེ་རེ་ཡང༌། །བདེན་གཉིས་ཚུལ་གྱིས་དམིགས་ནས་སུ། །སྒྱུ་མའི་ཏིང་འཛིན་བསྒྲུབས་བྱས་ན། །མཐའ་མེད་རྒྱ་མཚོ་ཆེན་པོའི་ཆུ། །ཧུབ་ཀྱིས་ལྟོ་བར་འདྲེན་ནུས་པའི། །སྙིང་ཀའི་ནོར་བུ་དྲི་མེད་ལ། །གཟུགས་སྤོབས་བློ་ཡི་དཔལ་དུ་འབར། །མཐའ་བཞིའི་སྤྲོས་པ་ཁེགས་པའི་ངེས་ཤེས་ཀྱི། །ལམ་ནས་ཡིན་ལུགས་གཤིས་སུ་སོན་པ་ཡི། །བློ་ལས་འདས་པ་འོད་གསལ་གཉུག་མའི་དབྱིངས། །འཇམ་དཔལ་རྫོགས་པ་ཆེན་པོའི་ངང་དུ་ཞོག །མཐའ་བྲལ་ལྟ་བའི་རྒྱལ་པོ་ཡངས་པའི་ཀློང༌། །མཉམ་པར་བཞག་པའི་བདེན་དོན་མཐོང་བ་ལས། །མཐའ་བཞིའི་བློ་ངན་མུན་པའི་སྣང་བ་ཀུན། །ངང་གིས་འགགས་པའི་འོད་གསལ་ཉི་མ་འཆར། །གཟུར་གནས་དཔྱོད་པ་དྲང་སྲོང་སྟེ། །ཐོལ་བྱུང་རྟོག་པ་ལྡོམ་བུ་པ། །དེ་དེས་དྲིས་ལན་ཚུལ་གྱིས་ནི།  །དཀའ་གནད་རྒྱལ་སྲིད་གྲངས་ལྡན་བཤད། །བློ་ཆུང་རྟོག་གེ་བདག་འདྲ་ཡིས། །ཤིན་ཏུ་ཟབ་ཅིང་བརླིང་པའི་དོན། །བློ་ཆེན་འཕགས་པའི་ཐུགས་ནས་ཀྱང༌། །བླང་བ་བཞིན་དུ་འདི་ན་བཀོད། ༈ །དེ་སྐད་སྨྲས་པའི་ལེགས་བཤད་ཆོས་ཀྱི་ཆར། །རྒྱལ་སྲས་བྱེ་བས་བགྲོད་ཅིང་དགའ་བཞིན་གྱིས། །མཉན་པས་དོན་ཆེན་ཐོབ་པར་སེམས་པ་ཡིས། །དྲིས་པ་ཡི་རངས་བདུད་རྩིའི་གོ་སྐབས་དབྱེ། །དེ་ཕྱིར་⁽1763⁾དོན་ཆེན་པོ་དང་ལྡན་པ་དེ་བས་⁽1763⁾གོང་དུ་ཇི་སྐད་བཤད་པ་དེ་ལྟར་ཡང་དང་ཡང༌། །ཟབ་རྒྱས་དོན་སེམས་དུ་མའི་དོན་དུ་ཡང༌། །ཡིད་ཀྱི་མེ་ལོང་ངོས་ལ་ཇི་ཤར་བཞིན། །རྩེད་འཇོའི་རོལ་པས་དྷཱིཿམིང་ཅན་གྱིས་སྤེལ། །བདེ་གཤེགས་ཆོས་ཚུལ་ཟབ་མོ་ནམ་མཁའི་མཐའ། །རྣམ་པ་ཀུན་ཏུ་བརྗོད་པར་མི་ནུས་ཀྱང༌། །ངེས་ཤེས་རིན་པོ་ཆེ་ཡི་སྒྲོན་མེ་འདིར། །བརྟེན་ན་ཐེག་མཆོག་ལམ་བཟང་རྙེད་པར་ནུས། །མངྒ་ལཾ། དགེའོ། །ཤུ་བྷཾ།། །།

in EWTS (Extended Wylie Transcription/Transliteration System) @#/_/nges shes rin po che'i sgron me bzhugs so/_/ @#/_/gang yid the tshom drwa ba'i sbubs 'thums pa/_/'byed byed 'jam dpal rdo rje'i mar me ni/_/snying la nges shes zab mo'i tshul 'jug pa/_/lam bzang mthong ba'i mig der bdag kyang dad/_/kye ma zab mo'i gnas lugs la/_/sbyor byed nges shes rin po che/_/khyod med pas na srid pa 'dir/_/sgyu ma'i rgyar ni 'thums shing rmongs/_/gzhi lam 'bras bu'i chos rnams la/_/nges pas yid ches 'drong ba dang*/_/thos pas dad par byed pa gnyis/_/lam dang de yi gzugs brnyan bzhin/_/rmad byung chos kyi zla ba'i grags pa ni/_/legs bshad gsung gi 'od dang chab cig par/_/thub bstan lha lam yangs por shar ba yis/_/the tshom mun pa thibs po rnam par 'joms/_/tha snyad dpyod pa'i tshad ma yis/_/blang dor 'jug ldog mi nor zhing*/_/khyad par bstan dang ston pa la/_/yid ches rnyed pa'i sgo gcig pu/_/tshad ma'i gzhung dang gnas lugs don/_/gtan 'bebs don dam rig shes kyi/_/tshad ma dri med gsal byed pa/_/theg mchog dbu ma rnam pa gnyis/_/legs par sbyangs pa'i blo mig zung*/_/bgrad de ston pas bstan pa'i lam/_/der ni gzhan dring mi 'jog par/_/yang dag zhugs pa de la bsngags/_/de ltar sems pa'i drang srong la/_/thol byung ldom bu pa zhig gis/_/rtog ge'i brgal brtag bya ba'i phyir/_/dri ba bdun po 'di ltar dris/_/gzhan gyi rjes su zlos la mkhas pas ci/_/rang gi rnam par dpyod pa bag phob la/_/dris pa'i lan 'di nye bar ldon mdzod dang*/_/nang gi rnam dpyod mthong ba bzhin du gsal/_/mang thos sna zhags ring du brkyangs na yang*/_/khron pa'i chu ltar zab pa'i chos kyi chu/_/ma myong da dung mkhas pa'i grags pa la/_/re ba rigs ngan btsun mor chags dang 'dra/_/lta ba dgag gnyis gang ltar smra/_/nyan rang bdag med gnyis rtogs sam/_/mnyam bzhag 'dzin stangs yod dam med/_/dpyad nas bsgom mam bzhag nas bsgom/_/bden pa gnyis las gang zhig gtso/_/mi gcig mthun snang blta bya gang*/_/dbu mar khas len yod dam med/_/de skad stong nyid las brtsams pa'i/_/zab mo'i dri ba bdun po 'dir/_/lung dang 'gal ba med bzhin du/_/rigs pas grub pa'i lan thongs shig[ ]/rtog ge'i tshig phreng tsher ma'i mdung*/_/'bum gyis bsnun kyang mi phig pa/_/che rnams rmongs pa'i dka' gnad la/_/smra ba'i ljags ring glog bzhin skyongs/_/de ltar blo gros kyis bskul ngag gi rlung*/_/chung ngur g.yos pa des kyang drang srong snying*/_/dus mtha'i rlung gis ri bzhin bsgul gyur nas/_/mi smra'i brtul zhugs dal gcig bzung ba'i mthar/_/kye ma brgya phrag dka' ba'i khur bsten cing*/_/yang dang yang dpyad blo gros rnon po'i me/_/rgyud mar ches cher sbar ba des kyang 'di/_/skyon bral khams su bsgrub par ma nus na/_/lhan skyes spobs pa'i blo nus zhan gyur cing*/_/yun ring sbyang ba'i khur kyang ma bzung ba/_/dman pa bdag gis smra ba ga la zhes/_/'jam pa'i dbyangs la gdung ba'i shugs kyis bos/_/de tshe de yi mthu las yin snyam pa'i/_/yid la tho rangs dus kyi snang ba ltar/_/spobs pa'i go skabs cung zad thob pa'i 'phral/_/legs gsungs don bzhin rigs pas dpyad de smras/[ ]![ ]/dge ldan lta ba med dgag zer/_/gzhan rnams ma yin dgag tu smra/_/snga 'gyur rang lugs gang zhe na/_/zung 'jug ye shes chen po'i ngor/_/med ces dgag bya bkag shul gyi/_/med rkyang dang ni ma yin zhes/_/bkag shul chos gzhan ci zhig 'phen/_/de gnyis blo yis brtag pa tsam/_/don la gnyis kar khas mi len/_/dgag sgrub gnyis dang bral ba yi/_/blo 'das gdod ma'i chos nyid yin/_/stong tshul kho nar bsam nas ni/_/dri na med dgag nyid yin te/_/'phags yul dpal ldan zla ba dang*/_/bod na rong zom chos bzang gnyis/_/dgongs pa gcig dang dbyangs gcig gis/_/ka dag stong pa chen po bsgrubs/_/chos 'di ka nas dag pa'am/_/gdod nas rang bzhin med pa'i phyir/_/bden pa gnyis char ma skyes pas/_/med ces brjod la ci zhig tshom/_/ka ba ka nas dag pa yi/_/shul na mi stong cung zad med/_/ka ba med ces ma bkag na/_/ka ba min zhes ci zhig yin/_/ka ba kheg pa'i stong pa dang*/_/shul na lus pa'i snang ba zhig[ ]/stong dang mi stong zung 'jug tu/_/mi rung srad bu bsgril ba bzhin/_/ka ba ka bas mi stong dang*/_/chos nyid ka bas stong ngo zhes/_/stong gzhi bzhag nas gzhan stong pa/_/tshig dang don gyi gzhan stong gnyis/_/e ma des de ma stong na/_/stong gzhi mi stong lhag mar lus/_/gzugs ni gzugs kyis stong ngo zhes/_/lung don rigs par bcas las 'gal/_/ka ba ka ba'i bden grub gnyis/_/gcig na gcig kheg gcig kyang kheg[ ]/gzhan na ka ba ma yin pa'i/_/bden grub kheg kyang ka ba ni/_/gang gis mi stong dpyad bzod 'gyur/_/bden grub yod ma myong ba'i phyir/_/gcig dang tha dad mi dgos na/_/bden grub med kyang so skye'i ngor/_/bum pa bden par 'dzin pa'i phyir/_/mi stong bum pa'i pha rol na/_/bden par grub rgyu su zhig yin/_/dgag bya'i snang tshul nges so lo/_/bden grub sogs kyi khyad par gang*/_/dgag byar sbyar nas ston pa ni/_/rang rgyud gzhung la grags mod kyang*/_/don dam dpyod pa'i dbang du na/_/de sbyar ba la dgos pa ci/_/stong na kun rdzob tsam du yang*/_/ka ba med pa ltar sems nas/_/tshig 'khri'i dogs pas 'di byas kyang*/_/tshig 'khri'i 'gal ba 'di la che/_/kun rdzob tsam du ka ba ni/_/yod ces byas pas mi chog par/_/des de mi stong ci la zer/_/de gnyis don gcig yin zer na/_/ma yin ka ba yod ces dang*/_/ka bar ka ba yod ces pa/_/mi mtshungs phyi ma rten brten par/_/don gyi khas blangs song ba bzhin/_/don dam ka ba mi dmigs na/_/ka ba ka bas mi stong ci/_/kun rdzob ka ba ka bas zhes/_/lan gnyis brjod pa brda la rmongs/_/rang ni rang gis mi stong na/_/rang yod bzhin du gzhan gyis stong*/_/dgag bya gzhan du med gyur na/_/rang gis mi stong khas len 'gal/_/spyir na gzhan gyis stong pa des/_/stong go nges par mi chod de/_/rta la ba lang ma grub kyang*/_/rta de stong par ga la nges/_/rta mthong de yis ba lang la/_/ci zhig phan te ci zhig gnod/_/de phyir mi stong myang 'das dang*/_/'khor ba'ang chos dang chos nyid du/_/mi rung snang stong zung 'jug dang*/_/srid zhi mnyam nyid 'di la med/_/chu zla zla ba min no zhes/_/gnam zlas stong dang chu zla rang*/_/snang de zung 'jug yin na ko[ ]/zung 'jug rtogs pa sus kyang sla/_/ba lang rta min kun gyis shes/_/ba lang snang bar mngon sum mthong*/_/de rtogs ngo mtshar che'o zhes/_/bdag nyid chen pos ji ste gsungs/_/des na rang gi lugs la ni/_/chu zla brtags na chu zla nyid/_/cung zad mi rnyed med bzhin du/_/chu zla snang bar mngon sum tshe/_/med dgag yin kyang snang rung ba/_/stong dang yod pa so skye'i blor/_/'gal yang 'dir ni mngon sum du/_/zung 'jug 'di la rmad byung zhes/_/ngo mtshar tshig gis mkhas rnams bsngags/_/stong pa'i ngos nas gzhal ba na/_/mi stong cung zad yod min phyir/_/med ces mtha' gcig smrar btub kyang*/_/med de'i med tshugs ma shor bzhin/_/snang ba 'gog med nyid du shar/_/snang de'i snang tshugs ma shor bzhin/_/gzhi med stong pa chen por gnas/_/de la 'di stong 'dis stong dang*/_/'di snang 'di stong dbye ba zhig[ ]/nam yang rnyed pa med pa la/_/kho thag nang nas chod pa'i tshe/_/don tshol mkhan po don med pas/_/yid chad skye ba med kyi rting*/_/yid bde thob pa ngo mtshar che/[ ]![ ]/'ga' zhig nyan rang dgra bcom pas/_/chos kyi bdag med ma rtogs zer/_/phung por nga tsam 'dzin pa'i bdag[ ]/ma kheg de srid de'i nus pas/_/nyon mongs spong ba med pa dang*/_/bdag de'ang phung po la brten nas/_/btags tsam ngar 'dzin lhan skyes kyi/_/yul yin de dang bum sogs la/_/stong gzhi'i dbye ba ma gtogs pa/_/stong tshul khyad par 'ga' med de/_/chos dang gang zag so sor yang*/_/rang bzhin grub pas stong phyir ro/_/de ltar lung dang rigs pas kyang*/_/mngon sum grub las brgal nas su/_/nyan rang stong nyid ma rtogs zhes/_/smra ba dam bca' tsam du zad/_/de la kha cig thal ches pas/_/theg gsum mthong lam gcig pa dang*/_/rtogs pa mtho dman med par 'dod/_/sher phyin sngags sogs mdo rgyud gzhung*/_/kun kyang drang ba'i don du 'grel/_/de la dman lam sngon song ba'i/_/theg chen mthong lam thob sogs tshe/_/spang bya cung zad med sogs skyon/_/rigs pas gnod pa bzlog med 'bab/_/gzhan yang rtogs bya rtogs gyur kyang*/_/spang bya spong bar grogs dgos zer/_/ma rtogs rtogs par khas blang 'gal/_/rtogs na spang bya mi spong 'gal/_/nyi ma shar yang mun pa'i dpung*/_/'joms pa gzhan la ltos pa mtshar/_/kha cig nyan rang rang rgyud kyi/_/phung po lnga po stong rtogs kyang*/_/chos gzhan bdag med mi rtogs zer/_/phung po lnga po stong rtogs na/_/'dus ma byas tsam ma gtogs pa'i/_/ma rtogs dngos gzhan ci zhig yod/_/des na rang lugs gang yin na/_/dpal ldan zla ba'i rang 'grel las/_/nyon mongs spangs phyir nyan rang la/_/rgyal bas gang zag bdag med dang*/_/shes sgrib spangs phyir rgyal sras la/_/chos bdag med pa rdzogs par bstan/_/'o na nyan rang gnyis po la/_/stong nyid rtogs pa yod do zhes/_/smras pa ji ltar yin zhe na/_/nyan rang de dag kun nyon tsam/_/spangs phyir gang zag med sgom gyi/_/chos kyi bdag med rdzogs par ni/_/sgom pa med ces gsungs pa bzhin/_/klong chen rab 'byams zhal snga nas/_/sngon gyi slob dpon thams cad ni/_/yod dang med ces rtsod na yang*/_/rang bzhed sngon gyi nyan rang la/_/ci rigs snang yang dgra bcom pa/_/'thob la phung por 'dzin pa'i bdag[ ]/stong par ma rtogs thar min pas/_/de tsam rtogs pa yod na yang*/_/bdag med rdzogs par rtogs pa med/_/yungs 'bru srin gyis zos pa yi/_/nang gi mkha' bzhin nyan rang gi[ ]/bdag med chung ngur gsungs pa ste/_/de phyir dman la dgag pa'i sgras/_/stong nyid ma rtogs zhes bzhed gsungs/_/'di ni phul byung legs bshad de/_/'di dang mtshungs pa gzhan ma mchis/_/dper na rgya mtsho chen po'i chu/_/hub gang btung yang rgya mtsho ni/_/ma btung zhes su mi rung ltar/_/chos kyi bye brag nga tsam po/_/bdag med mthong phyir stong mthong 'dod/_/hub gcig btung bas rgya mtsho'i chu/_/rdzogs par khong du ma song ltar/_/mtha' dag shes bya'i rang bzhin kun/_/stong par rtogs pa med pa'i phyir/_/bdag med rdzogs par ma mthong 'dod/_/gal te chos gcig stong mthong na/_/thams cad mi mthong ci zhe na/_/de gas lung rigs man ngag gis/_/brtags na de ltar mthong mod kyi/_/re zhig nyan thos rigs can rnams/_/gang zag med tsam kho na la/_/zhen pas mtha' gzhan rtogs dka' ste/_/bum par brtags par 'dod rnams kyang*/_/rdul phran rdzas su 'dod pa bzhin/_/gal te bum pa btags par ni/_/rtogs pa'i blo des rdul la yang*/_/dpyad na rtogs par rigs mod kyi/_/re zhig ma rtogs de bzhin no/_/rags pa'i gzhi dang cha med rdul/_/'gal bar snang yang de dag la/_/re zhig lung dang man ngag gis/_/dben phyir mi 'gal grub mthar bsgrubs/_/de bzhin sems tsam dag gis kyang*/_/gzung ba med na 'dzin pa yang*/_/ci phyir mi rtogs rang rgyud pas/_/don dam bden med rigs pa des/_/tha snyad du yang rang mtshan gyis/_/grub pa med pas cis mi rtogs/_/des na thams cad thal 'gyur ba/_/'ba' zhig nyid du khyod la thal/_/nyan rang theg pa chen po la/_/bskur zhing smod pa'ang ga la srid/_/des na gcig gi rang bzhin nyid/_/kun la mnyam nyid yin na yang*/_/phyi dang nang gi rkyen gyi tshogs/_/ma tshang de srid rtogs pa bul/_/spyir na dbang rnon rang stobs kyis/_/rtogs pa yod kyis rtul po yis/_/rang gis de ma thag tu yang*/_/nges par rtogs pa'i khyab pa med/_/nam zhig cis kyang rtogs nges te/_/bskal pa stong phrag bcu yi mthar/_/'gog pa'i dbyings las dgra bcom pa/_/ldang ste theg chen 'jug par gsungs/_/tshul bzhin theg chen zhugs pas kyang*/_/grangs med bskal par goms dgos na/_/nyan thos zhi bde don gnyer bas/_/bskal pa stong phrag de tsam la/_/bdag med mtha' dag ma rtogs pa'i/_/gnas skabs mi srid ci la 'gyur/_/sa thob rnams la'ang chos kyi dbyings/_/je bas je gsal rdzogs min nam/_/tshogs bsags grogs dang rig pa'i sgo/_/mtha' yas tshul dang byang sems kyi/_/spyod pa yongs bsngo'i rkyen tshang na/_/nges par rdzogs par rtogs 'gyur te/_/thabs la mkhas pa'i rkyen tshang bas/_/sngags kyis myur du rtogs pa bzhin/_/rtag bdag spangs kyang lhan skyes kyi/_/ngar 'dzin phung por brten nas 'jug[ ]/de phyir phung por 'dzin yod pa/_/de srid ngar 'dzin yod gsung don/_/gdags gzhi phung po yod gyur cing*/_/der 'dzin sems pa yod ji srid/_/bdag tu gdags pa'i rgyu tshang bas/_/'bras bu bdag 'dzin mi ldog gsungs/_/gang phyir rtag bdag spangs kyang ni/_/gdags gzhir brten nas btags pa'i bdag[ ]/lhan skyes zhen yul ma bkag phyir/_/ngar 'dzin skye la gegs med nyid/_/de phyir nyon mongs spong ba la/_/phung sogs stong par rtogs dgos zhes/_/'chad pa lung 'di'i don min te/_/de don 'di bzhin zla bas bkral/_/btags pa'i nga tsam shes gyur na/[  ]/ngar 'dzin ldog la des chog ste/_/thag pa med par ma shes kyang*/_/sbrul 'dzin sbrul med mthong bas ldog[ ]![ ]/mthar ni nges par rtogs dgos te/_/chos kun de nyid gcig yin cing*/_/de nyid mthong ba'i tshul gcig pas/_/mthar thug theg gcig 'grub pa yi/_/rigs pa klu sgrub yab sras smra/_/gal te khyod kyi lugs ltar na/_/de nyid nyan rang mthong zin pas/_/rigs pa de yis theg gcig tu/_/ci zhig 'grub ste dam bca' tsam/_/'dir ni zung 'jug ye shes gang*/_/mthar thug gzigs pa de kho na/_/de bzhin nyid gcig de yin te/_/'phags kun de la gzhol zhing 'bab/_/des na tshul 'di legs rtogs na/_/klu sgrub lugs dang byams pa'i gzhung*/_/phan tshun bu ram sbrang rtsi bzhin/_/lhan cig yi dgas bder 'ju yi/_/gzhan du mi 'phrod zas bzhin du/_/khong na mi bde'i skran gyur tshe/_/lung rigs gtsags bu rnon po brgya/_/gdengs shing 'debs la yid gting sdar/[ ]![ ]/lta ba'i dngos gzhi skyong ba'i dus/_/kha cig cir yang mi 'dzin zer/_/cir yang mi 'dzin zhes pa'i don/_/legs par rtogs dang log rtog gnyis/_/dang po mtha' bzhi'i spros bral te/_/'phags pa'i ye shes kyi mdun na/_/gang yang gnas pa med mthong bas/_/'dzin stangs ngang gis zhig pa ste/_/stong gsal mkha' la lta dang mtshungs/_/gnyis pa dran med ha shang lugs/_/ma dpyad tsan ner bzhag pa yis/_/lhag mthong gsal ba'i cha med par/_/mtsho gting rdo bzhin tha mal gnas/_/dper na ci yang med ces pa/_/dbu mas med par mthong ba dang*/_/gzugs med med par mos pa ltar/_/tshig tsam mtshungs pa 'di dag kyang*/_/don la mi mtshungs gnam sa bzhin/_/de ltar mtha' bzhi'i spros bral la/_/mtha' bzhi gang du'ang mi 'dzin na/_/mtha' bzhi las 'das 'dzin stangs zhig[ ]/med pas 'dzin stangs med par 'dod/_/gal te 'dzin stangs med ces pas/_/blun po kha cig dang po nas/_/cir mi 'dzin pa lhod do lo/_/'gro kun tha mal klod ches pas/_/khams gsum 'khor bar gtan 'khyams na/_/da dung bklags te bskul mi dgos/_/gal te de dag mi shes bzhin/_/bdag cag rang ngo shes zer na/_/don dam rang ngo shes pa la/_/bden stong phu thag chod pa dgos/_/'khrul snang bdag dang gzhan no zhes/_/sus kyang shes la sgom ci dgos/_/gal te sems la mdog dbyibs dang*/_/byung gnas 'gro sa brtag pa'i tshe/_/ma mthong stong par rtogs she na/_/chos tshul shin tu zab pa ste/_/'di la'ang gol sa shin tu che/_/sems ni gzugs can ma yin pas/_/sus kyang mdog sogs mthong mi srid/_/ma mthong tsam la stong pa nyid/_/ngo 'phrod snyam na shin tu gol/_/lan brgyar brtags kyang mi yi mgor/_/phyugs kyi rwa co mthong mi srid/_/de ma mthong bas de stong par/_/rtogs so zhe na sus kyang sla/_/des na rigs pa'i dpyad pa des/_/gnas lugs thig po zhig mthong na/_/sems de sgyu ma lta bu la/_/ngo bo bden med gting nas rig[ ]/de tshe thad ka'i nam mkha' la/_/bltas pa bzhin du rang gi sems/_/'gyu bzhin pa yang stong pa yi/_/nges shes kho thag chod pa dgos/_/yang ni khyod kyi sems de ni/_/med pa mkha' 'dra zhig 'dug gam/_/sna tshogs shes pa gang yin zer/_/skad cig mi sdod g.yo ba'i sems/_/su la'ang yod phyir shes pa zhig[ ]/'dug par sus kyang nges par smra/_/de bas yod pa ma yin la/_/med pa'ang med pa'i sems de ni/_/'od gsal chos sku yin no zer/_/des kyang ngo 'phrod rlom pa bcas/_/thos pa mang po ma byas kyang*/_/gcig shes kun grol shes so lo/_/rdzogs chen yod min med min ni/_/mtha' bzhi'i spros dang bral ba yin/[  ]/khyod kyi 'di ni legs brtags na/_/yod par smra ru mi gtub cing*/_/med par yang ni smrar med pa/_/don du yod med gnyis yin nam/_/yang na gnyis ka min pa'i mu/_/gang rung zhig las ma 'das par/_/sems de yod min med min gyi/_/gzhi ru zhe la brnag kyin gda'/_/de ni bsam mi khyab pa'i bdag[ ]/de dang ming gi rnam grangs las/_/don la 'dod tshul khyad par med/_/sems dang de las gzhan gyi chos/_/kun kyang bden med nges pa'i steng*/_/snang ba rten 'byung du shar bas/_/yin min bsam brjod las 'das pa/_/mtha' bzhi'i spros dang bral ba'i gnad/_/gtad med zang ma thal byung ngo*/_/'di ni yin min gnyis bral zhes/_/blo yi mdun na 'ben bzhin gnas/_/bdag gzhan dngos 'dzin 'dir brten nas/_/srid pa'i chu bo brgyud mar 'jug[ ]/'di dag bzlog pa'i gnyen po ni/_/bdag med pa yi 'dzin stangs yin/_/de yang med tshul ma shes par/_/med par mos pas mi phan te/_/thag khra sbrul du 'khrul pa la/_/sbrul med snyam pas mi phan kyang*/_/med tshul mthong na spangs pa bzhin/_/de phyir dpyad pas rtogs byas nas/_/dpyad tsam nyid du mi bzhag par/_/thog med dngos zhen goms ches pas/_/yang yang 'dzin stangs bcas te bsgom/[  ]/bdag med goms pas bdag lta ba/_/drung nas 'byin phyir 'di dgos zhes/_/don gzigs du mas nan tan bsgrubs/_/dang po'i las can 'jug pa'i sgo/_/gol 'chug med pa 'di yin no/_/dang po nas de spong zhes pa/_/bdud kyi gsang tshig bkye ba yin/_/'dzin stangs des drangs bden stong la/_/nges shes mchog tu 'drongs pa'i tshe/_/da gdod med 'dzin tsam po ni/_/gnas lugs mthar thug ma yin pas/_/sgro 'dogs so gnyis bral ba yi/_/spros bral stong pa chen po bsgom/_/bden stong phu thag chod gyur nas/_/stong pa rten 'byung shar ba yi/_/snang stong cir yang mi 'dzin la/_/me yi kha nas dag pa'i gser/_/ji bzhin yid ches rung mod kyi/_/gzhan du ches cher zab pa'i gnad/_/'phags bod mkhas grub che rnams kyis/_/yun ring 'bad de rtogs pa'i don/_/kye ma blun pos yud tsam la/_/rtogs par smra la the tshom g.yo/_/dngos gzhi snang srid 'khor 'das kun/_/yod med las 'das don gyi gshis/_/yod med cir yang ma grub na/_/phyogs rer 'dzin pa spros dang bcas/_/de phyir rigs pas rnam dpyad tshe/_/cir yang grub pa ma mthong bas/_/cir yang 'dzin pa ga la skye/_/'on kyang mtha' bzhi'i spros bral tshul/_/dpyad pas drang ba'i nges shes las/_/rang byung 'od gsal shes rab kyi/_/lhag mthong mar me bzhin du gsal/_/de dang rnam pa 'gal ba yi/_/mtha' bzhi'i blo ngan mun pa'i smag[ ]/drungs 'byin gnyen po 'di yin pas/_/nam sgom nges shes skye ba dgos/_/mtha' bzhi'i spros pa gcig char du/_/kheg pa blo 'das gnyug ma'i dbyings/_/so so'i skye bo'i sa nyid na/_/car phog tshul gyis mthong dka' bas/_/mtha' bzhi'i spros pa res 'jog tu/_/'gog pa thos bsam lta ba'i lugs/_/de la ci tsam goms pa bzhin/_/nges shes je bas je gsal nas/_/phyin log sgro 'dogs bsnub byas pa'i/_/blo gros yar zla lta bur 'phel/_/cir yang mi 'dzin lta ngan la/_/dngos po cir yang ma grub pa'i/_/nges shes skye ba ga la yod/_/des na sgrib pa spong mi nus/_/de phyir 'di gnyis khyad par yang*/_/du ba'i rtags las me bzhin du/_/spangs rtogs bog bskyed tshul las shes/_/gang phyir blun bsgom tha mal pa/_/spangs dang rtogs pa'i rgyu min la/_/yon tan skye ba'i gegs yin phyir/_/rgya ja tshags la drangs pa bzhin/_/lung rtogs 'grib cing nyon mongs 'phel/_/khyad par rgyu 'bras yid ches chung*/_/yang dag lta ba'i mig ldan na/_/sngar med lung dang nyams rtogs 'bar/_/stong mthong de yi yon tan las/_/rgyu 'bras rten 'brel bslu med la/_/yid ches nyon mongs chung bar 'gyur/_/dpyad pas nges shes drangs pa'i ngang*/_/rtse gcig bzhag pa'i ting 'dzin la/_/ma mthong mthong ba dam pa'i don/_/mthong don phyogs su ma lhung bas/_/cir yang bzung ba med mod kyi/_/lkugs pas bu ram myong ba ltar/_/yid ches goms pa'i rnal 'byor la/_/skye yi dpyad pa kho nas min/[ ]![  ]/theg mchog lta ba bsgom pa la/_/dpyad dang 'jog pa gang 'thad na/_/la las mi dpyad bzhag ste sgom/_/dpyad pas don la sgrib pas na/_/ma dpyad sbom por zhog dang zer/_/la las dpyad pa kho na byed/_/dpyad pa dang bral bsgom pa ni/_/gnyid du song ltar mi phan pas/_/nam yang dpyad pa dgos so zer/_/sgom pa dpyad 'jog mtha' gcig tu/[  ]/phyogs rer 'dzin par mi rung ste/_/ma dpyad pa yi 'jog sgoms la/_/zhi gnas tsam zhig 'grub srid kyang*/_/bsgoms pas nges shes mi skye bas/_/thar lam mig gcig nges shes nyid/_/spangs nas sgrib pa bsal mi nus/_/chos kyi rang bzhin ma shes na/_/ci zhig bsgom ste tha mal gyi/_/rnam rtog sgom pas ci la phan/_/mig med lam du zhugs pa bzhin/_/thog med 'khrul pa'i bag chags kyis/_/rang bzhin log par zhen gyur pa/_/thabs tshul rigs pa brgya dag gis/_/'bad de ma brtag rtogs par dka'/_/gang phyir 'khrul snang zhen pa dang*/_/yang dag don mthong 'gal bas na/_/ches goms srid pa'i smag rum 'dir/_/de nyid snang ba rnyed par dka'/_/sngon nas sbyangs pa'i las kyi 'phro/_/sman dang bla ma'i byin rlabs las/_/byung gnas 'gro 'ong tsam brtags pas/_/bden stong nges pa srid mod kyi/_/de 'dra brgya lam res 'ga' ste/_/kun gyis de ltar rtogs mi nus/_/ka dag gdar sha chod pa la/_/thal 'gyur lta ba mthar phyin dgos/_/spros bral tsam gyi cha nas ni/_/de gnyis khyad par med do gsungs/_/stong par zhen pa bzlog phyir du/_/sngags las bde ba chen po bstan/_/bde stong gnyis su med pa'i dbyings/_/yul dang yul can bral ba yi/_/tshul gyis nyams su myong bar byed/_/snang dang gsal dang rig pa gsum/_/bde ba de yi rnam grangs yin/_/snang cha gzugs kyi sku 'dis ni/_/srid pa ji srid phan bde yis/_/'gro kun skyobs par mdzad pas na/_/mthar thug snying rje'i rang bzhin nyid/_/de phyir rang bzhin nyid kyis kyang*/_/srid zhir mi gnas ye shes che/_/gzhi la ji ltar bzhugs pa ltar/_/bde stong lam gyi e waM gyis/_/bsgrubs pas tshe 'di nyid la yang*/_/zung 'jug 'bras bu mngon du 'gyur/_/gzhi lam 'bras gsum don du na/_/mi phyed rdo rje'i theg pa yi/_/'bras bu bzhi pa'i dbang gi lam/_/rig stong rang byung ye shes nyid/_/kho na rtsal du bton gyur pa/_/'od gsal rdo rje rtse mo'i lugs/_/mthar thug theg pa'i skyel so yin/_/ji srid nges shes ma skyes bar/_/thabs dang dpyad pas nges shes drangs/_/nges shes skyes na de yi ngang*/_/nges shes nyid dang ma bral bsgoms/_/nges shes mar me lta bu'i rgyun/_/yang dag min rtog snub byed pa/_/de la rtag tu nan tan bya/_/bral na slar yang dpyad pas drangs/_/dang po dpyad pa gal che ste/_/dpyad pa bzang pos ma drangs na/_/nges shes bzang po ga la skye/_/nges shes bzang po ma skyes na/_/sgro 'dogs ngan pa ga la nub/_/sgro 'dogs ngan pa ma nub na/_/las rlung ngan pa ga la bkag[ ]/las rlung ngan pa ma 'gags na/_/'khor ba ngan pa ga la spong*/_/'khor ba ngan pa ma spong na/_/sdug bsngal ngan pa ci la 'dzad/_/'khor dang mya ngan 'das pa la/_/don du bzang ngan yod pa ma yin/_/bzang ngan med par mnyam nyid du/_/rtogs pa nges shes bzang po yin/_/nges shes bzang pos 'khor ba 'di/_/spangs nas myang 'das ma bsgrub pas/_/'gal ba ltar snang tshig gi don/_/mi 'gal lam gyi gal mdo ste/_/lta spyod man ngag gnad gsang 'di/_/dpyad de don gyi ro myongs shig[ ]/bar du dpyad 'jog spel dgos te/_/dpyad na nges shes skye 'gyur zhing*/_/ma dpyad tha mar zhen gyur tshe/_/dpyad cing dpyad cing nges shes drangs/_/nges shes skyes na de ga'i ngang*/_/ma yengs rtse gcig nyid du bsgom/_/nges shes dang ni sgro 'dogs yid/_/phan tshun 'gal ba nyid kyi phyir/_/dpyad pas sgro 'dogs sun phyung bas/_/nges shes gong nas gong du spel/_/tha mar dpyad pas ma drangs kyang*/_/nges shes ngang gis skye ba na/_/de ga'i ngang du 'jog pa las/_/dpyad pas grub zin bsgrub ci dgos/_/thag par sbrul med rtogs pa na/_/nges shes de gas sbrul 'dzin ldog[ ]/da rung sbrul ni med do zhes/_/yang yang dpyad zer blun min nam/_/'phags lam rtogs pa mngon gyur tshe/_/da dung dpyad pas mi bsgom ste/_/mngon sum rtogs la rgyu mtshan gyi/_/yid dpyod sbyor ba ci zhig dgos/_/gal te dpyad pa dang bral tshe/[  ]/don dam rtogs pa mi 'grub na/_/'phags dang rgyal ba'i ye shes dang*/_/'jig rten gnod med shes pa yis/_/bzung rnams khyod la phyin ci log[ ]/nyid du thal te de dag ni/_/rtogs zin yin phyir de dag la/_/rang dus dpyad pa med pa'i phyir/_/mtha' bzhi'i spros dang bral ba yi/_/nges shes khyad par can gyi ngor/_/'di dang 'di'o snyam pa yi/_/dmigs gtad dpyod pa skabs mi thob/_/gang tshe dpyod pa'i mtshan 'dzin des/_/dar gyi srin bu ji bzhin du/_/rtog pa de yis de bcings nas/_/yang dag don ji bzhin mi mthong*/_/nges shes khyad par can 'dis ni/_/yin lugs sgrib pa'i smag bsal tshe/_/gnyug ma don gyi 'od gsal dang*/_/de nyid ma nor mthong ba gang*/_/so so rang gi ye shes te/_/sems byung shes rab ga la yin/_/shes rab yul ni 'di'o zhes/_/rnam par 'byed cing de rtog la/_/gang phyir yul dang yul can dang*/_/snang stong re re gang du yang*/_/mi dmigs mnyam pa'i ye shes 'di/_/sems dang sems las byung ba yi/_/mtshan nyid can du gnas ma yin/_/de phyir dpyad pas drang ba yi/_/nges shes mchog la mnyam bzhag pa'i/_/shes rab dri ma med pa'i rgyus/_/'bras bu zung 'jug ye shes thob/_/lta ba gtan la phab pa dang*/_/nges pa'i grub mtha' sgrub byed pa/_/shan 'byed so sor rtog pa yin/_/shes rab dri med tshad ma yin/_/des drangs pa yi nges shes kyi/_/lam nas yin lugs gshis pheb pa'i/_/mnyam bzhag ye shes gang yin pa/_/theg chen lam gyi dngos gzhi de/_/'di dang ldan na zung 'jug gi[ ]/go 'phang tshe 'dir ster ba'i phyir/_/theg pa yin la chen po'ang yin/_/rgyud sde bzhi yi lugs ltar na/_/bla med tshig dbang lam 'di ni/_/ye shes mthar thug yin mod kyi/_/logs su theg par ma bzhag kyang*/_/dper na mnyam nyid ye shes sku/_/rtsal du bton nas 'chad pa yin/_/dpal ldan dus kyi 'khor lo la/_/rgyud kyi mthar thug bzhed pa bzhin/_/bla med rgyud sde'i nang nas kyang*/_/dbang bzhi'i lam gyi ye shes gang*/_/rtsal du bton nas 'chad pa 'di/_/rgyud sde kun gyi dgongs pa'i mthil/_/lan grangs bcu drug bzhus pa'i gser/_/shin tu dag pa de bzhin du/_/theg gzhan grub mtha' dpyad pa yis/_/je bas je dag 'dir mthar phyin/_/de phyir shes rab dri med kyi/_/tshad mas 'di don grub pa'i tshul/_/rgyud dang dgongs pa 'grel kun dang*/_/chos bzang rigs pa'i rnam dpyod la/_/bsam na bdud kyi yul las 'da'/_/mi 'phrog shes rab smin par byed/_/'on kyang lta ba'i dngos gzhi ni/_/snang stong phyogs rer 'dzin pa sogs/_/sems dang sems byung spyod yul du/_/'di don ston par byed pa ni/_/brjod min brjod byar byas pa'i phyir/_/mkhas pa'i dgongs pa nyid dang 'gal/_/gang phyir a ti yo ga ni/_/snang stong bsam gyis mi khyab pa'i/_/ye shes yin slad ma dag pa'i/_/sems las 'das pa kho na'i phyir/_/'di la ka dag stong pa'i cha/_/gtan 'bebs khregs chod lta ba dang*/_/lhun grub sku dang ye shes kyi/_/rang bzhin gtan la 'bebs pa la/_/nang gsal gzhon nu bum pa'i skur/_/yid ches 'od gsal thod rgal gnyis/_/gnyis ka'ang so sor dbyer med de/_/ka dag lhun grub zung 'jug gi[ ]/ye shes chen po kho na yin/_/rgyud sde gzhan na mi shig pa'i/_/ye shes ti la ka zhes pa/_/'di dang ming gi rnam grangs tsam/_/'di ni shin tu gsal por bstan/_/rdzogs chen sems sde'i man ngag ste/_/mkhas grub so so'i nyams bzhes pas/_/phyag chen lam 'bras zhi byed dang*/_/zung 'jug dbu ma chen po sogs/_/mtshan gyi rnam grangs so sor grags/_/don la sems las 'das pa yi/_/ye shes yin phyir kun kyang mnyam/_/sangs rgyas grub thob dgongs pa ni/_/gcig ces mkhas kun mgrin gcig smra/_/la las rang lugs rdzogs pa che/_/phyag chen sogs las 'phags so zer/_/ma rtogs lam gyi tha snyad med/[  ]/rtogs na dgongs pa gcig pa la/_/rigs pas 'thad pa'i dbye ba med/_/de bzhin bla med rgyud kun gyi/_/bzhi pa'i dbang gi ye shes kun/_/rdzogs pa chen por dbye ba med/_/'on kyang de dag thams cad kyi/_/'byung gnas rdzogs chen rgyud sde la/_/sems klong man ngag sde phye ba'i/_/zab rgyas khyad par 'phags pa'i gnad/_/man ngag thor bus nyams len pa/_/gzhan la ma grags mang yod par/_/khyad chos yin ces smra ci dgos/_/de la rdzogs chen mthar thug pa/_/zab zhi 'od gsal 'dus ma byas/_/sangs rgyas ye shes yin na yang*/_/'dir ni gnas skabs lam dag tu/_/ye shes de dang rjes mthun pa/_/dpe dang don gyi zung 'jug rnams/_/ri mor bris pa'i zla ba dang*/_/chu zla nam mkha'i zla ba bzhin/_/rim pas gcig gis gcig 'dren pas/_/rang byung zag med ye shes gang*/_/rang gis blo nus dang bstun te/_/nyams su len pa yod nyid phyir/_/dper na 'phags pa'i ye shes gang*/_/thob phyir rjes mthun bsgoms pa bzhin/_/chos nyid zung 'jug ye shes che/_/mngon sum gtan la pheb pa na/_/yid dpyod 'dzin pa'i lta ba kun/_/nges par nub nas spros bral mthong*/_/de phyir skabs shan ma phyed par/_/'dzin stangs yod med phyogs gcig tu/_/smra la skyon dang legs cha ste/_/zla ba'i 'phel 'grib bzhin du gnas/_/'di ni nges pa'i lung bzhin du/_/rigs pa'i tshul gyis grub pa yin/[ ]![ ]/bden pa gnyis la gang gtso na/_/kha cig don dam gtso cher 'dod/[  ]/kun rdzob 'khrul pa'i snang ba zhes/_/spang byar rtogs shing don dam pa/_/ma 'khrul yin pas don dam der/_/lta ba rnam dag yin no zer/_/kun rdzob ma 'khrul bden gyur na/_/don dam stong par mi rung phyir/_/de skad du ni gsungs mod kyi/_/kun rdzob spangs pa'i pha rol na/_/don dam 'ga' yang mi grub ste/_/de gnyis thabs dang thabs byung nyid/_/brtag bya'i dngos la ma brten par/_/de yi dngos med yod min te/_/des na dngos dang dngos med pa/_/gnyis ka rten 'brel tsam du mtshungs/_/gal te stong par zhen pa des/_/snang ba rnam par bcad gyur na/_/stong pa rten 'byung du shar ba'i/_/klu sgrub lugs bzang rnyogs mar byas/_/stong mthong de yis lam goms nas/_/stong dbyings 'ba' zhig rtogs na ni/_/'phags pa'i mnyam bzhag stong pa nyid/_/dngos po'i 'jig rgyur khyod la'ang thal/_/de phyir gdod nas stong na yang*/_/snang stong ris su ma chad pas/_/stong pa kho na gtso che zhes/_/'dzin pa mthar thug don mi mkhas/_/la las don dam phar bcad nas/_/kun rdzob tsam gyi ngos nas ni/_/rgyud sde'i lta ba mtho dman byed/_/don dam stong pas ma zin pa'i/_/kun rdzob rang nyid lta ba yis/_/mtho dman byed chos su mi 'thad/_/don dam gdeng dang mi ldan par/_/kun rdzob lha ru bsgom pa tsam/_/mos pa tsam yin lta ba min/_/mu stegs rig sngags 'ga' zhig kyang*/_/bzla tshe rang nyid gzhan du mos/_/la las kun rdzob gal che ste/_/bden gnyis zung du 'jug dgos zer/_/yang yang kun rdzob phyogs la bsngags/_/zung 'jug lta ba skyong dus na/_/zung 'jug dor nas med kyang 'dzin/_/bshad pa bzang po ma yi rjes/_/nyams len bu chung sleb ma nus/_/des na snga 'gyur rang lugs 'dir/_/gzhi lam 'bras bu'i chos skad la/_/rtag dang mi rtag bden gnyis sogs/_/rgya chad phyogs lhung bral ba yi/_/zung 'jug kho na'i grub mtha' bskyang*/_/kun rdzob dang ni don dam pa/_/ya bral re re'i steng du ni/_/gzhi lam 'bras bu bzhag ma nus/_/gzhi lam 'bras bu gsum char du'ang*/_/'di spang 'di blang dbye ba med/_/kun rdzob spangs pa'i pha rol na/_/don dam med la don dam pa/_/spangs pa'i kun rdzob gzhan med nyid/_/gang snang stong pas khyab pa dang*/_/gang stong snang bas khyab pa ste/_/snang na mi stong mi srid cing*/_/stong de'ang mi snang mi 'grub phyir/_/dngos dang dngos med gnyis po yang*/_/stong gzhir byas nas stong dgos phyir/_/snang kun brtags pa tsam zhig la/_/stong pa'ang blo yis btags pa tsam/_/rigs pas dpyad pa'i nges shes la/_/'di gnyis thabs dang thabs byung ste/_/gcig yod na ni gcig med pa/_/mi srid 'du 'bral med par gnas/_/de phyir snang dang stong pa dag[ ]/so so'i char ni shes na yang*/_/don du nam yang dbye ba med/_/de phyir zung 'jug ces brjod de/_/gnas lugs mthong ba'i nges shes ni/_/gang mthar lhung ba med phyir ro/_/yang dag dpyod pa'i shes rab ngor/_/snang dang stong pa 'di gnyis po/_/yod mnyam med mnyam ngo bo gcig[ ]/ldog pa tha dad dbye bar 'dod/_/de yang dang po'i las can la/_/dgag bya 'gog byed lta bur snang*/_/de tshe gcig tu 'dres pa med/_/nam zhig stong pa'i rang bzhin ni/_/snang bar 'char la yid ches thob/_/de yang gdod nas stong pa dang*/_/snang ba 'di dag stong pa yis/_/stong bzhin snang la snang bzhin du/_/stong mthong nges shes skye ba nyid/_/'di ni mdo rgyud man ngag gi[ ]/lam zab kun gyi rtsa ba ste/_/thos bsam sgro 'dogs chod pa'i don/_/yang dag lta ba 'khrul med yin/_/gnad de je bas je zab tu/_/rtogs pas kun rdzob snang ba yang*/_/rang mtshan zhen pa rim spong bas/_/rgyud sde'i theg rim de ltar snang*/_/yid kyis mos sgom tsam zhig dang*/_/snod bcud lhar snang nges shes kyi/_/lta ba'i gdengs su gyur pa gnyis/_/mtshungs pa'i go skabs mi srid de/_/dbu mas chos rnams bden stong du/_/nges pa gang de lta yin la/_/bram zes nad la sngags 'debs tshe/_/nad med mos pa lta min bzhin/_/don dam gnas lugs rtogs pa yis/_/kun rdzob lha ru yid ches kyi/_/gzhan du 'khrul pa'i snang tshul la/_/gnas nas lha ru ji ltar 'grub/_/gzung 'dzin 'khrul snang 'di min pa'i/_/'khor ba zhes bya gzhan du med/_/de spang lam gyi dbye ba rnams/_/don dam kho na'i ngos nas min/_/don dam tshul gcig nyid yin phyir/_/chos can kun rdzob snang ba'i cha/_/don dam gshis su mthong goms kyi/_/blo nus la brten bya ba dang*/_/cha mnyam rnal 'byor bla med bstan/_/des na bden gnyis so so yis/_/rgyud sde'i mtho dman mi 'byed kyang*/_/bden gnyis zung du 'jug pa la/_/ci tsam yid ches thob pa bzhin/_/nyams len de yi rjes su 'brang*/_/de phyir bla med rdo rje'i theg[ ]/tshe gcig grol ba ster ba'i lam/_/ma nor ji bzhin nyams len na/_/mi gcig 'gro bas tha dad par/_/mthong ba'i chu yi dpe bzhin du/_/dag pa'i gzigs pa la brten nas/_/snang srid gzhir bzhengs dkyil 'khor du/_/su zhig yid mi ches par 'gyur/_/gal te de ltar ma shes nas/_/'khor ba'i rang bzhin ma dag par/_/'dod bzhin lha ru bsgom pas kyang*/_/ngan skyugs bum par dri bzang gis/_/byugs pa dang 'drar sems pa des/_/kye ma mnyam nyid rdo rje'i theg[ ]/sgom pa ri mo'i mar me bzhin/_/snang tshul ma dag par snang yang*/_/de ni 'khrul pas grub pa'i mtha'/_/gnas tshul yang dag gzigs pa'i don/_/mi phyed rdo rje'i grub mtha' smra/_/snod bcud dag pa'i rten brten pa/_/min no snyam du lta bzhin du/_/yin no snyam pa'i sgom pa gang*/_/'gal 'du'i rang rtags ngoms pa yi/_/lam de lam gyi gzugs brnyan nyid/_/sol ba bkrus pas mi dkar bzhin/_/min kyang yin snyam bcos sgom gyis/_/'bras bu thob par 'gyur na ni/_/bden stong nges shes med bzhin du/_/mu stegs nyi ma pa rnams kyis/_/snang ba spangs pas stong pa sogs/_/bsgom pas nyon mongs spong bar 'gyur/_/bya spyod bla med rgyud sde la/_/lta ba'i mtho dman med gyur na/_/snang srid dag mnyam rtogs pa yi/_/lta ba'i gdeng du gyur bzhin du/_/bdag dang lha la bzang ngan dang*/_/gtsang dang mi gtsang so sor ni/_/ma mthong bzhin du dbye ba na/_/rang gis rang la gnod par zad/_/yang na rgyud sde 'og ma bzhin/_/blang dor nyid du zhen bzhin du/_/bla med sbyor sgrol sha chang sogs/_/blang dor mnyam pa nyid spyod na/_/ma rtogs tho co'i spyod pa zhes/_/smad par gyur pa de min nam/_/ji lta ji ltar gnas lugs don/_/mthong ba'i nges shes lta bar brjod/_/lta bas ji ltar thag bcad pas/_/de bzhin sgom dang spyod pa skyong*/_/theg pa lta ba'i mtho dman gyis/_/'byed phyir dgur ma nges she na/_/nang pa'i grub mtha' dma' shos nas/_/mthar phyin rdo rje rtse mo'i bar/_/sde chen dgu yi grangs su ni/_/'jog pa'i rgyu mtshan yod phyir te/_/theg pa mtho dman mang yod kyang*/[  ]/gsum sogs dgos pas bzhag bzhin no/_/des na nang gi ye shes stobs/_/ji lta ji ltar stobs 'phel ba/_/de lta de ltar snod bcud rnams/_/dag dang ma dag so sor mthong*/_/de phyir snang stong dbyer med gzhi/_/bden gnyis dbyer med tshul gyis rtogs/_/lam de ji bzhin goms pa las/_/sku gnyis zung 'jug ye shes 'thob/[ ]![ ]/chu gcig 'gro ba so so la/_/mi gcig dngos por snang ba'i tshe/_/la las thun mong blta bya ste/_/chu yin de mthong yul can rnams/_/kun kyang tshad ma yin zhes zer/_/chu la rang bzhin 'ga' yod na/_/tshad ma tshad min mi srid cing*/_/so so'i yul snang thun min na/_/ka bum mthong ba'i blo bzhin du/_/thun mong blta bya mi srid 'gyur/_/la las rlan gsher tsam yin zer/_/thun mong so sor rlan gsher tsam/_/ma log yod na rlan gsher la/_/mi gcig mthong snang mang byung zhing*/_/gcig mthong gcig la med pa yi/_/chu dang rnag sogs gzhi de gang*/_/gzhan yang nam mkha' mtha' yas par/_/rlan gsher gzhi ru ga la 'gyur/_/rlan gsher chu dang gcig yin na/_/rnag sogs nyid du snang mi rung*/_/chu la sogs las tha dad du/_/rlan gsher ci yang dmigs pa min/_/mi gcig mthong snang so so la/_/thun mong blta bya mi srid cing*/_/thun mong mthun pa'i dngos po la/_/so sor snang ba mi srid phyir/_/ltos nas bzhag pa tsam zhig las/_/dpyad pa'i gzhi zhig khas len na/_/gnas lugs yin par grub dgos pas/_/gang ltar brtags kyang mi 'thad nyid/_/thun mong blta bya med gyur na/_/sems tsam bzhin du yul med par/_/shes nyid yul du khas len dgos/_/de ni 'thad pa ma yin te/_/yul med bzhin du 'dzin pa yang*/_/don la med par 'dra ba la/[  ]/gzung 'dzin gnyis po'ang kun rdzob tu/_/snang bar mnyam phyir gang snang ba/_/de la brtags nas gzung 'dzin gnyis/_/yod med phye ba mi 'thad de/_/yul snang yod kyang rdzun pa ltar/_/'dzin par snang yang ma grub phyir/_/snang tsam thun mong blta bya ni/_/mthun par snang dang mi snang gzhir/_/yod par grub phyir de med par/_/mi rung zlos gar mthong sogs bzhin/_/yod tsam 'di las ma gtogs pa'i/_/yod pa gzhan nas mi srid pas/_/'di med na ni snang ba kun/_/mi snang nam mkha' lta bur 'gyur/_/phyi dang nang gi rkyen gyis ni/_/don dngos ji bzhin mi mthong ba/_/sgyu ma'i sngags kyis shing bu la/_/rta dang glang sogs snang ba bzhin/_/de phyir thun mong blta bya ni/_/'di zhes nges par bzhag mi rung*/_/des na rang gi lugs la ni/_/snang stong ris su ma chad pa'i/_/gzhi nyid cir yang ma grub pa/_/gang snang kun la mnyam pa'i phyir/_/dngos gcig sna tshogs par yang snang*/_/gang la snang stong rung ba na/_/de la thams cad rung bar 'gyur/_/gang la snang stong mi rung ba/_/de la thams cad rung mi 'gyur/_/'o na tshad ma tshad min gyi/_/rnam dbye'ang 'thad pa med ce na/_/gang snang de nyid gzhan nyid du/_/ma snang de phyir tshul mthong des/_/gzhal bya mi 'grub ma yin te/_/gang phyir dngos kun rang bzhin gyi/_/rang rang ngo bo la gnas pa/_/gcig dang tha dad dbyer rung ba'i/_/tshad ma grub pa nyid kyi phyir/_/de phyir ltos te tshad ma nyid/_/grub kyi rang bzhin chos rnams ni/_/tshad mas grub pa ma yin te/_/grub na gnas lugs nyid du thal/_/chu gcig po yang rang 'dzin gyis/_/tshad mas grub kyang ltos med du/_/rang dbang kho nas grub min te/_/don dam dpyod pas mi 'grub cing*/_/yi dwags ngor yang grub mi 'gyur/_/rang 'dzin yul la mngon sum dang*/_/rjes dpag tshad mas nges pa na/_/de yul 'jug ldog mi bslu'i phyir/_/tshad ma don med ma yin no/_/des na chu gcig la zhes pa/_/mi yi mthong ba la ltos nas/_/bzhag ste lha la ltos na ni/_/bdud rtsi gcig la blta gzhir 'dzin/_/chu la rnag chu bdud rtsi ru/_/mthong tshe gsum ka tshogs min la/_/de gsum gcig kyang tshad min na/_/de las dngos po gzhan zhig tu/_/mthong ba tshad mas bsgrub mi nus/_/mthong don gsum ka med 'gyur bas/_/mis mthong chu 'di chu min na/_/gzhan zhig chu ru mi 'thad pas/_/chu zhes bya ba gtan med 'gyur/_/de lta'i lugs la'ang tshad ma yi/_/rnam bzhag 'thad par mi 'gyur ro/_/de phyir 'phral gyi 'khrul rgyu yis/_/ma bslad dbang po'i yul de nyid/_/tshad ma yin par bsgrub dgos te/_/chu dang smig rgyur chur snang bzhin/_/des na gnas skabs yi dwags nyid/_/las kyi sgrib pas chu gtsang ma/_/rnag tu snang yang skyon sol na/_/da gdod chu ru snang ba'i phyir/_/ltos nas mis mthong tshad ma dang*/_/gzhan pa skyon gyis bsgyur ba'i phyir/_/re zhig chu ni tshad mar bsgrubs/_/mthar thug rigs pas dpyad pa na/_/de kun bag chags snang ba ste/_/gzhan du chu nyid dag pa yi/_/zhing dang skur yang snang ba'i phyir/_/mi yis mthong ba de kho na/_/mtha' gcig tshad mar rung ma yin/_/des na sgrib rkyen je dag pas/_/mthong ba 'og ma la ltos nas/_/gong ma gong ma tshad ma ru/_/khas blang pa ni 'thad pa nyid/_/mthar thug de kho na nyid ni/_/gcig las med phyir de kho na/_/mthong ba'i tshad ma'ang gcig yin te/_/tshad ma gnyis pa mi srid do/_/gnas lugs bden gcig zung 'jug ste/_/tshad ma rang byung ye shes nyid/_/spang bya ma rig gcig pu las/_/med phyir rig dang ma rig tsam/_/de phyir tshad ma'i tshul 'di yis/_/snang kun rang bzhin lhar bsgrub la/_/snga 'gyur rang lugs kho na ste/_/kun mkhyen rong zom paN+Di ta'i/_/legs bshad seng ge'i nga ro yin/_/gzhan na lugs 'di tshul bzhin du/[  ]/smra ba med pas 'di yi thad/_/gang ltar khas blang 'gal bar mthong*/_/de la thun mong blta bya de/_/snang stong re res mi rung ste/_/gal te stong pa tsam yin na/_/'gro ba su yang rung la yang*/_/mkha' yang bum par snang 'gyur zhing*/_/bum pa mkha' ltar mi snang 'gyur/_/snang ba dang bral stong pa tsam/_/blta byar rung na ci mi snang*/_/dngos rnams rtag tu yod pa'am/_/med par thal te rgyu med la/_/ji skad brjod kun 'di la mtshungs/_/stong pa'i gnas skabs yin bzhin du/_/snang med de gnyis 'gal ba'i phyir/_/ma stong pa zhig yod na ni/_/stong tsam snang gzhir bzhag dang 'gal/_/'o na khyod kyi gong du ni/_/stong snang mi 'gal ce zhe na/_/'dir ni mthong don tha snyad pa'i/_/tshad ma'i rnam bzhag skabs yin pas/_/de'i ngor yod med 'gal ba ste/_/dngos gcig steng gi bden pa gnyis/_/mi 'gal ye shes yul yin phyir/_/gal te stong pa dang bral ba'i/_/snang tsam snang gzhir mi rung ste/_/snang de gang ltar snang ba yin/_/'di zhes ris su ma chad pa'i/_/snang ba bsam par mi nus phyir/_/snang gzhir 'grub pa ma yin te/_/shes byed tshad mas ma mthong bzhin/_/yod ces dam bca' tsam du zad/_/gang snang ris su chad gyur na/_/de las gzhan du snang mi rung*/_/mi stong snang ba yin phyir yang*/_/de nyid rigs pas dpyad bzod 'gyur/_/chu rnag bdud rtsi sogs kyi gzhi/_/de gsum gang yin kyang 'gal te/_/gal te chu de rnag yin na/_/chu ru snang ba ji ltar 'gyur/_/gal te rnag min chu yin na/_/rnag sogs gzhan du ci la snang*/_/yi dwags yul du snang de yang*/_/chu yin zhe na rnag snang yang*/_/med par khas blang nyid du thal/_/gang phyir rang la snang de las/_/snang gzhi logs su yod min te/_/yod na tha dad du 'gyur phyir/_/ka bum gcig gzhi gcig min bzhin/_/des na snang stong zung 'jug gam/_/bden stong snang ba tsam zhig de/_/rgya chad phyogs lhung bral ba yi/_/zung 'jug ro mnyam chen po ru/_/chos kun gdod nas mnyam pa'i phyir/_/mnyam nyid rdzogs pa chen po ru/_/grub don gtan la phab byas nas/_/tshul de goms pa'i lam gyi skabs/_/dag pa'i gzigs pa la brten nas/_/ma dag snang ba rang grol ba'i/_/snang srid dag pa'i chos sku zhes/_/yid ches rdo rje'i lung don 'byor/_/des na sgyu 'phrul drwa ba las/_/phung lnga sgyu ma lta bu yi/_/snang ba ris su ma chad pa/_/de nyid dag pa'i lhar snang zhes/_/dgongs pa'i don la yid ches nyid/_/'di ltar rnag 'dzin las bzlog tshe/_/'khrul bar rtogs shing de goms pas/_/de la chu ru snang ba nyid/_/dag pa'i rgyal sras chen po yis/_/chu yi rdul rer grangs med zhing*/_/mthong zhing chu de mA ma kIr/_/mngon sum snang ba nyid du 'gyur/_/mthar thug sgrib gnyis spangs pa'i sar/_/zung 'jug ro mnyam chen por gzigs/_/de phyir dag pa'i gzigs pa ni/_/sgrib pa ma lus spangs pa'i phyir/_/dngos po'i gnas tshul ma nor ba/_/de yis mthong ba kho na las/_/gzhan du yod pa ma yin na/_/de nyid mthar thug tshad ma ru/_/bzung ste 'di kun gdod nas kyang*/_/dag pa'i chos skur gnas so zhes/_/dam bca' grub pa'i rtse mo ru/_/rigs pa'i mig ldan rnams la grub/_/de lta na yang theg pa de/_/ngo mtshar 'od zer stong mnga' bas/_/dman pa'i yid can 'byung po'i bya/_/phal cher long ba lta bur gyur/_/de la mthar thug mnyam nyid dbyings/_/lha snang kho nar snang ngo zhes/_/phyogs gcig bsgrub par mi nus kyang*/_/rang bzhin gdod nas dag pa yi/_/dbyings dang snang cha ye shes sku/_/'du 'bral med phyir snang ba'i cha/_/gdod nas lha ru dag pa la/_/gnas lugs dpyad pas kyang mi gnod/_/gang phyir sgrib gnyis spangs pa yi/_/snang stong zung 'jug dbyings de nyid/_/mthar thug de kho na nyid yin/[  ]/de las gzhan du gang ltar du/_/brtags kyang mthar thug don min te/_/sgrib gnyis zad par ma spangs pas/_/gnas snang rnam kun mi mthun phyir/_/gnas skabs lam gyi snang ba la/_/mig skyon dag pa'i rab rib bzhin/_/yul can dri mas dag pa las/_/yul kyang de bzhin dag mthong ste/_/yul can dag kyang logs shig na/_/yul de ma dag med pa'i phyir/_/de ltar na yang gang zag gcig[ ]/'tshang rgya de tshe ma dag dngos/_/gzhan la mi snang mi 'gyur te/_/rang snang sgrib pas rang sgrib phyir/_/des na yul dang yul can rnams/_/rang bzhin gdod nas dag na yang*/_/glo bur dri mas sgrib pa'i phyir/_/dri ma sbyong la 'bad par bya/_/sbyang bya'i dri ma rnams kyang ni/_/rang gi ngo bos dag pa las/_/logs shig ma dag pa min pas/_/rang bzhin 'od gsal mnyam pa nyid/_/de ltar snang tshul sna tshogs pa/_/ma rtogs dus na so sor 'dzin/_/byis pa gang la sems chags pa/_/de ni byis pa rmongs pa ste/_/rmongs pa de yis 'ching bar byed/_/rtogs na kun kyang ro mnyam gyi/_/ngang du 'bras bu'i btsan sa zin/_/dus gsum dus med gnyug ma'i klong*/_/rang byung ye shes rgyal bar 'gyur/_/dag mnyam chen por khas len pa'i/_/tshul 'di legs par grub pa ste/_/snang stong ci yang ma grub pas/_/cir yang rung la cir yang snang*/_/de las gzhan du gang brtags pa/_/ci yang mi rung ci mi snang*/_/tshul 'di'i yid ches rnyed pa'i sgo/_/stong dang rten 'byung lam yin te/_/snang stong 'di la nges shes na/_/bri gang bral ba'i dkyil 'khor du/_/srid pa stong dang mi stong sogs/_/chos nyid bsam gyis mi khyab la/_/zab mo'i bzod pa khong nas skye/_/rdul gcig khyon la rdul snyed zhing*/_/mthong zhing skad cig yun la yang*/_/bskal par snang ste dngos po rnams/_/bden stong sgyu ma'i nges shes kyi/_/sangs rgyas spyod yul nyid la 'jug[ ]/de phyir rang snang ris med dang*/_/rgya chad phyogs lhung bral ba dang*/_/gzhi dbyings bsam gyis mi khyab dang*/[  ]/chos nyid cir yang ma grub dang*/_/snang stong zung du 'jug pa sogs/_/grub mtha'i chos skad tsam 'di'i don/_/lo brgyar bsgrims te bsam byas kyang*/_/sngon goms min pa'i rgyu med na/_/blo chen sbyangs pa mi dman mod/_/thugs su chud pa ma yin no/_/de phyir grub mtha' mtha' dag gi[ ]/gting phug gang du gzhol ba yi/_/brgya phrag chos kyi legs bshad klung*/_/'bab pa'i mtsho chen 'di rmad byung*/_/snang tshul gzhan rnams ma nges shing*/[  ]/'gyur ba dag dang bcas te snang*/_/mthar phyin zung 'jug ye shes ni/_/bslu med don gzigs 'gyur ba med/[ ]![ ]/spros bral dbu ma chen po la/_/khas len yod med dpyad pa'i tshe/_/snga rabs pa rnams mgrin gcig tu/_/dbu ma'i rang lugs yin min dang*/_/yod med la sogs cir yang ni/_/med phyir khas len med par 'dod/_/rang gzhung rnams las lam 'bras dang*/_/rten 'byung grub mtha'i rnam bzhag kun/_/khas blang rang lugs yod bzhin du/_/tha snyad thams cad gzhan ngo la/_/skyel ba tshig don gnyis kar 'gal/_/klong chen rab 'byams 'di skad du/_/dbu mar khas len yod med la/_/snga rabs pa rnams phyogs rer 'dzin/_/lugs rer skyon yon gnyis re gnas/_/des na rang gi bzhed pa la/_/don dam gnas lugs gzhal ba'i tshe/_/gshis la cir yang ma grub ltar/_/khas kyang ci zhig len par byed/_/de phyir grub mtha' gnas lugs kyi/_/khas len yin phyir rtsod sogs tshe/_/gshis bzhin khas len ci yang med/_/rjes thob lam 'bras grub pa'i mtha'/_/ji lta ji snyed rnam bzhag rnams/_/ma 'dres so sor khas len 'dod/_/phyin chad tshul 'di smra shes na/_/kho bo'i legs bshad mthu yin gsungs/_/der brten gangs can mkhas pa 'gas/_/rang lugs khas len yod pa'i phyogs/_/kho na yang yang ches cher bsgrubs/_/de yang skabs shan ma phyes na/_/gshis don cir yang ma grub phyir/_/mtha' gcig khas len yod pa'ang dka'/_/dbu ma rang gi lugs zhes pa/_/dbu ma'i grub mtha' mthar thug don/_/ji ltar gzhal nyid yin dgos te/_/de las gzhan pa rang lugs min/_/ci slad dbu ma rang gis ni/_/gzhal na de ma grub phyir ro/_/des na des khas blangs yin na/_/rang dbang dpyad nas khas blangs par/_/rigs par 'phul nus nyid kyi phyir/_/khas blangs pa de don dam par/_/grub cing dpyad bzod nyid du 'gyur/_/rang lugs khas len ma yin na/_/rang la khas len yod pa 'gal/_/rang la dpyad dang ma dpyad pa'i/_/khas len gnyis ni yod gyur cing*/_/gnyis ka nges par bden gyur na/_/rang lugs zhes pa de gnyis po/_/re re yin nam gnyis ka yin/_/re re yin na cig shos 'gal/_/yod pa khas blang ma yin la/_/med par khas ni blangs gyur na/_/yod ces bya ba'i khas len ni/_/kun rdzob tu yang mi rung ste/_/med pa kho na khas blang phyir/_/gnyis ka rang gis khas blangs na/_/dpyad mi bzod pa bsal nas su/_/rigs pas gnod med khas len pa/_/min phyir gnyis ka dpyad bzod 'gyur/_/de lta na yang de gnyis po/_/tshogs pa srid pa ma yin te/_/tshogs na dpyad pas rtogs na yang*/_/ma dpyad dus bzhin yod rtogs nyid/_/yod phyir dpyad pas ci zhig phan/_/kun rdzob dpyad grub rigs ma yin/_/dgag bya bcad pa'i med dgag las/_/lhag pa'i gnas lugs med gyur na/_/'dzin stangs de la snang ba'i cha/_/skabs mi thob phyir mtha' gcig tu/_/lta sgom spyod pa'i skabs kun kyang*/_/med par lta ba'i yid can du/_/ci phyir mi 'gyur gnas lugs dang*/_/rjes mthun nam yang goms dgos phyir/_/des na kun mkhyen bzhed pa bzhin/_/rang lugs 'di ltar shes par bya/_/dbu ma mtshan nyid pa yin na/_/zung 'jug dbu ma chen po'am/_/spros bral dbu ma yin dgos te/_/'phags pa'i mnyam bzhag ye shes dang*/_/rjes su mthun par gtan phab nas/_/yod med la sogs mtha' rnams kun/_/nyer zhi'i rang bzhin yin phyir ro/_/stong pa 'ba' zhig yul byed pa'i/_/lam de bden gnyis phyogs gcig la/_/ltung phyir nyi tshe'i lta ba de/_/zung 'jug dang ni spros bral min/_/zung 'jug yod dang med pa'am/_/snang dang stong pa mnyam nyid kyang*/_/'di ni don dam stong pa'i dbyings/_/'ba' zhig yul can yin phyir ro/_/spros pa yod med la sogs pa'i/_/dmigs pa'i rnam pa thams cad de/_/'di ni med pa'i spros pa dang*/_/ma bral de la dmigs pa'i phyir/_/des na dbu ma chen po'i ngor/_/khas len ci yang yod min te/_/de yis snang stong mnyam nyid du/_/rtogs slad yod med yin min sogs/_/dgag sgrub spros kun bral bas na/_/gnas lugs don bzhin chos kun kyang*/_/khas blang rigs pas mi 'grub phyir/_/gang du khas ni len mi byed/_/de ltar gnas lugs mthar thug don/_/khas len med kyang snang tshul la/_/tha snyad bden gnyis so sor yang*/_/khas blang yod de de gnyis kyang*/_/bden gnyis dbyer med gnas lugs la/_/ltos na so so'i snang tshul tsam/_/dbyer med don mthong ye shes la/_/ltos na tshad ma gnyis po yang*/_/nyi tshe'i gnas yin de gcig gis/_/bden gnyis 'dzin pa mi srid phyir/_/des na tha snyad don dam gyi/_/tshad ma gnyis po shes rab ste/_/bum sogs de gnyis kyis gzhal na/_/ngo bo gnyis ni rnyed na yang*/_/gcig tshe gcig ni yod min pas/_/so skye'i blo la bden pa gnyis/_/res 'jog tshul las mi snang phyir/_/so sos gzhal ba'i khas len gnyis/_/yod pa nyid du grub pa yin/[ ]![ ]/'o na khas len yod med dang*/_/bden gnyis khas len nang 'gal tshul/_/gong du gzhan la ji brjod pa/_/rang la'ang mtshungs par thal zhe na/_/nged kyis khyad par phyes nas su/_/shan 'byed lam gyi dbu ma dang*/_/dngos gzhi mnyam bzhag dbu ma gnyis/_/rags dang phra ba'am rgyu 'bras sam/_/rnam shes ye shes gnas skabs kyi/_/dbu ma che chung khyad phyes nas/_/bshad phyir skyon de ga la 'jug[ ]/des na dbu ma chen po la/_/khas len med pa rang gi lugs/_/mthar thug de yin rjes thob la/_/bden gnyis so sor snang ba'i tshe/_/bden gnyis so so'i tshad ma yis/_/gzhal ba'i dgag sgrub thams cad kyang*/_/log rtog re re dgag pa'i ched/_/yin gyis gshis la dgag sgrub tu/_/khas blang gang yang med pa'i phyir/_/gshis la bden pa gnyis po yang*/_/ris su chad pa yod min pas/_/khas len gnyis po gang ltar yang*/_/bden par grub pa med pa'i phyir/_/gnyis kar yang ni khas blangs kyang*/_/snang tshul tsam gyi dbang phyir dang*/_/gnas skabs gnyis ka so so na/_/bden de 'gal ba med pa'i phyir/[  ]/dpyad bzod la sogs skyon mi 'bab/_/dngos po'ang dpyad par mi bzod de/_/dngos med kyang ni dpyad mi bzod/_/mthar thug gnyis ka mtshungs pa la/_/gnas skabs ltos te btags pa tsam/_/ma brtags grags pas yod tsam de/_/snang tshul yin gyi gnas tshul min/_/bden med dpyod pa'i rigs shes kyis/_/mthong ba gnas tshul don dam 'dod/_/de yang kun rdzob la ltos pa'i/_/don dam yin gyi mthar thug la/_/ltos na don dam rnam grangs tsam/_/gnas snang phan tshun 'gal ba na/_/bden gnyis tha dad skyon bzhi 'bab/_/gnas snang phan tshun gzhan min na/_/bden gnyis gcig pa'i skyon bzhis gnod/_/tshul des sangs rgyas sems can kyang*/_/gnas tshul snang tshul tsam yin gyi/_/rgyu 'bras nyid du 'dod pa ni/_/theg pa chung ngur shes par bya/_/gnas snang gcig dang tha dad du/_/khas blang med phyir sems can ni/_/sangs rgyas yin na snang rung dang*/_/lam dang sgrub pa don med dang*/_/rgyu la 'bras gnas khas len sogs/_/rigs pas gnod pa rnam kun med/_/gnas tshul gang yin sgrib pa yis/_/bsgribs phyir nye bar mi snang ba/_/lam la 'bad par byed pa ni/_/rang gzhan gnyis kas 'dod pa nyid/_/bden gnyis 'gal ba med pa'i phyir/_/yod dang med ces lta ba yi/_/khas len gnyis po'ang ji ltar 'gal/_/phan tshun gcig pa'ang min pa'i phyir/_/khas blang gnyis kyi rnam par bzhag[ ]/de phyir ji srid bden pa gnyis/_/so sor snang ba dang bcas pa'i/_/sems kyi 'jug pa yod kyi bar/_/de gnyis rnam kun stobs mtshungs pas/_/mtha' gcig khas len yod min te/_/med ces bden stong nges pa dang*/_/yod ces snang cha nges pa gnyis/_/res 'jog tshad ma gnyis kyis ni/_/gzhal tshe so so'i rnyed don nam/_/mthong don bden pa gnyis zhes brjod/_/de gnyis gcig dang tha dad pa/_/min phyir de gnyis mtha' gcig tu/_/gcig spang gcig ni bzung mi rung*/_/de gnyis la dpyod shes rab kyis/_/khas len so so phye ste dper/_/mthar thug chos sku 'thob pa'i tshe/_/sems dang sems byung ma lus pa/_/tha snyad dbang du 'gag ces bya/_/dam pa'i don du 'gag pa'ang med/_/mdo dang bstan bcos gzhung kun na/_/dgag sgrub rnam pa ji snyed pa/_/la la don dam khas len te/_/la la kun rdzob dbang du gsungs/_/don dam kho na'i dbang du na/_/lam dang sangs rgyas sems can sogs/_/med ces smra bar rung mod kyi/_/kun rdzob nyid la ltos med du/_/de gcig kho nar mi 'gyur te/_/med kyang 'khor 'das snang cha kun/[  ]/snang bar mngon sum grub pa'i phyir/_/tha snyad tshad ma'i dbang byas nas/_/lam dang sangs rgyas sems can sogs/_/yod ces brjod par rigs mod kyi/_/don dam nyid la ltos med du/_/de gcig kho nar mi 'gyur te/_/yod kyang de ltar ma grub par/_/dpyad pa tshad mas nges pa'i phyir/_/des na de gnyis nam du yang*/_/gcig med gcig yod srid ma yin/_/gnyis ka stobs mtshungs bden gyur tshe/_/dngos po mi stong 'gyur zhe na/_/gnyis ka'ang rang bzhin ma grub dang*/_/yul gnyis don gyis tha dad pa/_/ma yin snang ba de'i ngo bo/_/stong phyir mi stong ga la yin/_/gnyis ka mtshungs par snang de'i phyir/_/stong par grub ste snang med na/_/stong pa'ang ci yis shes par 'gyur/_/des na gnyis ka mi 'gal bar/_/phan tshun rgyu 'bras su 'char zhing*/_/gcig yod gcig la nges shes na/_/nam yang 'du 'bral med pa'o/_/gang la gang gis ma khyab pa/_/med phyir gang ltar gzhal kyang bden/_/snang ba stong par shes pa yis/_/snang ba bden par med par rtogs/_/stong pa snang bar shes na yang*/_/stong pa bden par yod mi rtogs/_/de phyir 'du 'bral med mthong tshe/_/bden par nam yang slar mi ldog[ ]/gang snang de yi gnas lugs ni/_/stong pa yin phyir 'du 'bral med/_/snang ba spangs pa'i pha rol tu/_/stong pa yan gar mi 'grub phyir/_/des na ji srid res 'jog gis/_/bden gnyis bsgom pa shes rab ste/_/gnyis snang 'khor ba'i skabs 'di na/_/sems dang sems byung g.yo ba yis/_/ye shes nye bar mi snang phyir/_/dpyad pa'i shes rab dri med gnyis/_/spang blang med par gzung bya ste/_/gang tshe gcig ma tshang gyur na/_/de gnyis las byung zung 'jug gi[ ]/ye shes nges par mi skye ste/_/gtsubs shing gtsubs stan gang rung dang*/_/bral ba'i me ni 'byung min bzhin/_/des na thabs dang stong pa nyid/_/ya bral yang dag lam min zhes/_/rgyal dang brgyud 'dzin kun gyis gsungs/_/rgyu gnyis 'di spangs ye shes che/_/skye ba'i thabs gzhan mi srid de/_/ye shes rang gi ngo bo ni/_/bsam brjod 'das phyir brda thabs dang*/_/tshig tsam dag gis mtshon pa las/_/dngos su bstan par mi nus pas/_/sngags su tshig dbang zhes gsungs te/_/rdo rje snying po'i rgyud sogs su/_/tshig dang thabs kyi sgo nas bstan/_/'jig rten 'das pa'i ye shes de/_/de ltar gzhan la ma ltos par/_/bzung bar nus pa ma yin pas/_/bden gnyis lam gyi dbu ma bstan/_/bden gnyis tshul gyis dpyad pa'i 'bras/_/zung 'jug nyid du grub nus pa/_/des na bden gnyis gtan 'bebs tshe/_/snang stong dgag bya 'gog byed kyi/_/tshul du res 'jog lta bur bstan/_/de 'bras zung 'jug ye shes nyid/_/rgyud sder rnam grangs du mas bstan/_/des na dbu ma'i lugs thams cad/_/bden gnyis tshul gyis rnam par bzhag[ ]/bden pa gnyis la ma brten par/_/zung 'jug khong du chud mi 'gyur/_/rgyal bas ji snyed gsungs pa yang*/_/bden pa gnyis la yang dag brten/_/de phyir bden gnyis so so yi/_/khas len dang bcas dbu ma de/_/'bras ming rgyu la btags pa yi/_/res 'jog dbu ma chung ngu yin/_/phung po rnam dpyad stong pa nyid/_/dgag bya bcad pa'i med dgag tsam/_/de la ltos nas med ces pa'i/_/khas len kyang ni yod pa yin/_/rgyu'am lam gyi dbu ma des/_/bden gnyis ji ltar khas blangs pa/_/gnyis ka rang gi lugs yin gyi/_/don dam rang lugs byas nas su/_/kun rdzob gzhan ngor skyel ba min/_/yin na rang lugs don dam pa/_/rkyang rkyang po ru gyur nas kyang*/_/gzhi lam 'bras bu'i snang ba kun/_/'khrul pa spang bya kho na zhes/_/skur pa 'debs shing mthar phyin tshe/_/sgrib bral dbyings stong 'ba' zhig tsam/_/lhag mar lus nas mkhyen gnyis sogs/_/med 'dod nyan rang rang lam gyis/_/lhag med myang 'das 'dod ji bzhin/_/'dir yang mar me rgyun chad dang*/_/don khyad med phyir zung 'jug dbyings/_/med par skur 'debs nam mkha' dang*/_/'dra ba'i yid can shAkya yi/_/bstan pa'i rkun po dam pa'i chos/_/'jig pa'i skyes bur rgyal bas gsungs/_/rigs pas kyang ni de 'dra'i lugs/_/yod la med par skur ba'i tshul/_/yin par nges shes rdo rje'i mes/_/lta ngan ri bo brlag par nus/_/des na dbu ma'i gzhung kun tu/_/shes rab rgyu yi dbu ma nyid/_/rigs pas dpyad cing ma grub par/_/'bras bu zung 'jug mi 'grub phyir/_/bden pa gnyis kyi tshul du ni/_/rigs pas gtan la phabs na yang*/_/'bras bu bden pa dbyer med du/_/grub pa rgyu 'bras theg pa'i bcud/_/de phyir ye shes de dag ni/_/res 'jog tshul gyis mtha' gnyis la/_/mi gnas blo las 'das pa'i phyir/_/dbu ma yin la chen po'ang yin/_/ji srid res 'jog tshul gyis ni/_/ye shes de la ma reg par/_/rgyal ba kun gyi dgongs pa'i mthil/_/mthar thug dbu ma chen po min/_/gtsubs shing gtsubs pa'i me bzhin du/_/bden gnyis shes rab dri med kyis/_/drangs pa zung 'jug ye shes mes/_/yod med yin min la sogs pa/_/mtha' bzhi'i spros kun nyer zhi ba'i/_/'phags pa'i mnyam bzhag ye shes nyid/_/zung 'jug 'bras bu'i dbu mar bzhag[ ]/bden gnyis phyogs su ma lhung ba/_/de la rjes thob shes rab kyis/_/snang stong zung du 'jug pa zhes/_/brda tsam sgo nas bzhag mod kyi/_/mnyam bzhag ye shes chen po'i ngor/_/snang dang stong dang zung 'jug gi[ ]/ngo bo dmigs su yod ma yin/_/snang ba tha snyad tshad ma'i yul/_/stong pa don dam dpyod pa'i yul/_/zung 'jug de gnyis 'dres pa'i cha/_/de rnams sgra rtog yul yin phyir/_/de las 'das pa'i mnyam bzhag ni/_/so so rang gi ye shes tsam/_/snang bcas snang med la sogs kyang*/_/de bzhin rigs pas mi 'grub bo/_/des na ji srid res 'jog gi[ ]/bden gnyis bsgom pa shes rab ste/_/nam zhig res 'jog med par yang*/_/zung 'jug ye shes thob pa'i tshe/_/phung po dgag bya rnam dpyad kyis/_/bcad pa'i med dgag stong rkyang las/_/'das te 'gog dang dgag bya yi/_/tshul du so sor mi snang bar/_/snang cha thabs kyi rnam pa dang*/_/ldan pa rnam kun mchog ldan gyi/_/stong nyid spros bral chen po dang*/_/lhan skyes phyag rgya chen po sogs/_/mtshan gyi rnam grangs mang mnga' ba/_/sems 'das ye shes yin pa'i phyir/_/rtog pa gzhan gyis bsam mi khyab/_/de ni sgra rtog yul min phyir/_/med dgag ma yin dgag sogs dang*/[  ]/tha dad dang ni snang stong sogs/_/ris su chad pa med pa ste/[  ]/rgya chad phyogs lhung bral bas na/[  ]/khas len yod med las 'das kyang*/_/e waM zung du zhugs pa yi/_/rang byung ye shes gnas med snang*/_/de ltar khas len las 'das pa'i/_/sgro skur dang bral dam pa'i don/_/dbyings rig 'du 'bral med pa'i tshul/_/'di zhes mtshon brjod med par 'dod/_/'on kyang bsam min byed po ltar/_/su yis rtogs med ma yin te/_/dri med rigs pas dpyad pa yis/_/rab drangs so so rang rig pa'i/_/rjes las thob pa'i ye shes kyi/_/nges shes chos kyi mar me ni/_/the tshom smag dang bral ba dag[ ]/mngon sum snang ba yod phyir ro/_/mdo lam thabs dang shes rab gnyis/_/gcig la gcig gi rtsis zin par/_/byed kyi 'dir ni thabs shes gnyis/_/'du 'bral med par rtogs goms nyid/_/spros bral dbu ma chen po dang*/_/'od gsal rdzogs pa chen po gnyis/_/don gcig ming gi rnam grangs te/_/de las lhag pa'i lta ba med/_/gang phyir snang stong res 'jog tu/_/'dzin med mtha' bzhi'i spros pa dang*/_/bral phyir de las gzhan gyur na/_/spros dang bcas pa nyid phyir ro/[ ]![ ]/'on kyang mdo las zung 'jug don/_/dpyad pas gtan la phab pa nyid/_/sngags su rang gi rig dbyings su/_/thad kar myong bas grub pa yin/_/de phyir dbu ma zhes pa yang*/_/bden gnyis so sor dpyod pa yi/_/shes rab lam gyi dbu ma dang*/_/des drangs bden gnyis ro gcig pa'i/_/zung 'jug 'bras bu'i dbu ma gnyis/_/rgyu 'bras mdo sngags lta ba ste/_/snga ma shes rab cha yin la/[  ]/phyi ma ye shes kho na yin/_/de phyir phyi ma 'di la ni/_/chen po'i sgra yis khyad du bsngags/_/gnas lugs la yang de bzhin du/_/dngos po stong pa'i gnas lugs dang*/_/bden gnyis dbyer med gnas lugs gnyis/_/ming gcig na yang don la ni/_/khyad par gnam sa bzhin du mchis/_/de bzhin chos nyid chos dbyings dang*/_/stong nyid spros bral 'gog pa'i mtha'/_/don dam la sogs sgra mtshungs kyang*/_/mthar thug dang ni nyi tshe ba'i/_/khyad par che phyir skabs so sor/_/phye nas ma nor bshad bya ste/_/sen+d+ha pa yi sgra bzhin no/[ ]![ ]/de ltar zab mo'i dri ba bdun/_/zab rgyas don can tshigs rnams kyis/_/bkrol tshe dri ba po de yang*/_/gus bcas ngag gis 'di skad du/_/kye ma khron pa'i chu la ru sbal bzhin/_/gzhan gzhung chos kyi rgya mtsho chen po'i 'jings/_/ma mthong rang bzhed khron pas dregs pa'i ro/_/myang ldan bdag cag khengs pa gtam 'dis bsnyil/_/rong klong zhes grags 'jam dpal dgyes pa'i gar/_/'phags mchog thugs kyi rgya mtsho chen po na/_/sna tshogs nor bu'i chos mdzod mang mnga' ba/[  ]/de spangs gzhan lugs mching bur re rnams 'khrul/_/chos bzang rigs pas rnam dpyad bsam pa can/_/rtag tu bdud kyi bar chad byed pa med/_/de phyir rigs lam seng ge'i sgra bo che/_/bsgrags pas mtsho skyes bstan pa'i ring lugs kyi/_/khyad par mchog la yid ches rnyed gyur cing*/_/phyogs res dregs pas gzhan phyogs sun 'byin pa/_/mi 'phrog shes rab ral gri'i yu ba la/_/brten pa'i go skabs gzhan la sbyin par mdzod/_/chos tshul thos pa bdud rtsi'i mtsho 'dra la/_/zab mo'i don gang de yi nor bu bzhin/_/de dag gang na gnas kyang blang bya ste/_/ltar snang gang zag rjes su 'brang mi bya/_/mang thos mang du smra bas rkyang min la/_/skyes sbyang zab zab ltar snang dpyad pas kyang*/_/mi phigs zab don sa 'og gter 'dra ba/_/gang gis 'di 'dzin blo ldan nyid du shes/_/blo gter 'bum phrag nor bu'i snod nyid du/_/bdag blo zab yangs rgya mtsho cher bsgrubs pa'i/_/gdams pa'i legs byas slong ba'i dus rig nas/_/klu dbang dpal gyi rgya mtshor dga' bzhin 'thungs/_/gang las babs pa'i legs bshad chu klung gis/_/rnam dpyod blo yi rgya mtsho khyon yangs par/_/nges rtogs de yi 'byung gnas klu dbang ni/_/rig 'dzin brgyud pa'i zhal lung nyid du rtogs/_/mkha' mtha' hub kyis 'dren cing zos pa'i bcud/_/snying la kun phan bdud rtsi'i dpyid nyid du/_/len pa'i mthu chen blo la thob mdzad pa'i/_/ngo mtshar chos kyi mar me gsal bar mdzod/_/de skad zer zhing gus btud tshe/_/drang srong de yis de la yang*/_/zab min zab rgyas su bsgrubs pa/_/gong gi don bsdus 'di ltar gdams/_/chos mchog seng ge'i 'o ma ni/_/blo gros snod bzang kho nas 'dzin/_/gzhan du 'bad kyang mi gnas ltar/_/'di shongs snod ni 'di yin no/_/a ni ma skyes chos kyi sgo/_/ra ni rdul dang bral ba'i sgo/_/pa ni don dam snang ba'i sgo/_/tsa ni 'chi 'pho skye ba med/_/na ni ming dang bral ba nyid/_/d+hIHni blo gros zab mo'i sgo/_/sgo drug de dag re re yang*/_/bden gnyis tshul gyis dmigs nas su/_/sgyu ma'i ting 'dzin bsgrubs byas na/_/mtha' med rgya mtsho chen po'i chu/_/hub kyis lto bar 'dren nus pa'i/_/snying ka'i nor bu dri med la/_/gzugs spobs blo yi dpal du 'bar/_/mtha' bzhi'i spros pa khegs pa'i nges shes kyi/_/lam nas yin lugs gshis su son pa yi/_/blo las 'das pa 'od gsal gnyug ma'i dbyings/_/'jam dpal rdzogs pa chen po'i ngang du zhog[ ]/mtha' bral lta ba'i rgyal po yangs pa'i klong*/_/mnyam par bzhag pa'i bden don mthong ba las/_/mtha' bzhi'i blo ngan mun pa'i snang ba kun/_/ngang gis 'gags pa'i 'od gsal nyi ma 'char/_/gzur gnas dpyod pa drang srong ste/_/thol byung rtog pa ldom bu pa/_/de des dris lan tshul gyis ni/[  ]/dka' gnad rgyal srid grangs ldan bshad/_/blo chung rtog ge bdag 'dra yis/_/shin tu zab cing brling pa'i don/_/blo chen 'phags pa'i thugs nas kyang*/_/blang ba bzhin du 'di na bkod/[ ]![ ]/de skad smras pa'i legs bshad chos kyi char/_/rgyal sras bye bas bgrod cing dga' bzhin gyis/_/mnyan pas don chen thob par sems pa yis/_/dris pa yi rangs bdud rtsi'i go skabs dbye/_/de phyir [⁽1763⁾]don chen po dang ldan pa de bas [⁽1763⁾]gong du ji skad bshad pa de ltar yang dang yang*/_/zab rgyas don sems du ma'i don du yang*/_/yid kyi me long ngos la ji shar bzhin/_/rtsed 'jo'i rol pas d+hIHming can gyis spel/_/bde gshegs chos tshul zab mo nam mkha'i mtha'/_/rnam pa kun tu brjod par mi nus kyang*/_/nges shes rin po che yi sgron me 'dir/_/brten na theg mchog lam bzang rnyed par nus/_/mang+ga laM/[ ]dge'o/_/shu b+haM//_//

User:B9 hummingbird hovering/Beacon of Certainty by Mipham/Unicode/Pettitstructure